**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΑΔΙΟΡΘΩΤΑ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Σεπτεμβρίου 2021, ημέρα Δευτέρα και ώρα 13.10΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου της, κ. Βασίλειου Οικονόμου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Εργασίας και Κοινωνικών Υποθέσεων, κ. Κωνσταντίνος (Κωστής) Χατζηδάκης, η Υφυπουργός Εργασίας και Κοινωνικών Υποθέσεων, κυρία Δόμνα-Μαρία Μιχαηλίδου, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.:Μαριέλλα Μιχαηλίδου, Ειδικός Παιδικής Προστασίας της UNICEF Ελλάδας, Άρτεμις Αναγνώστου – Δεδούλη, Πρόεδρος του Εθνικού Κέντρου Κοινωνικής Αλληλεγγύης, Γεώργιος Νικολαΐδης, Διευθυντής Διεύθυνσης Ψυχικής Υγείας και Κοινωνικής Πρόνοιας του Ινστιτούτου Υγείας του Παιδιού, Αγγελική Γενά, Καθηγήτρια Ειδικής Αγωγής στο Τμήμα Φιλοσοφίας – Παιδαγωγικής – Ψυχολογίας της Φιλοσοφικής Σχολής του Εθνικού Καποδιστριακού Πανεπιστημίου Αθηνών, Ιωάννης Βαρδακαστάνης, Πρόεδρος της Εθνικής Συνομοσπονδίας Ατόμων με Αναπηρία, Μίνα Καστανιά – Γιαζιτζόγλου, Πρόεδρος του Πανελλήνιου Συλλόγου Ιδιωτικών παιδικών Σταθμών, Χαρά Σελλή, Πρόεδρος του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος, Γεώργιος Πατούλης, Περιφερειάρχης Αττικής, Ευαγγελία Καλαϊτζή, Πρόεδρος του Πανελλήνιου Συνδέσμου Βρεφονηπιαγωγών ΤΕΙ (ΠΑΣΥΒΝ), Κωνσταντίνος Πετρογιάννης, Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής, Ελληνική Ψυχολογική Εταιρεία, Κώστας Κωνσταντής, Πρόεδρος του Πανελλήνιου Συλλόγου Παραπληγικών, Όλγα Βερικάκη, Α΄ Αντιπρόεδρος του Συνδέσμου Κοινωνικών Λειτουργών Ελλάδος, Ιωάννης Μοσχολιός, Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ), Γεώργιος Σταθόπουλος, Πρόεδρος της Πανελλήνιας Ομοσπονδίας Ιδιωτικών Παιδικών Σταθμών και Γεώργιος Ρήγας, Αντιπρόεδρος της Πανελλήνιας Ομοσπονδίας Ιδιωτικών Παιδικών Σταθμών, Σίμος Δανιηλίδης, Δήμαρχος Νέαπολης Συκεών, Πρόεδρος αρμόδιας επιτροπής της Κεντρικής Ένωσης Δήμων Ελλάδας, Στεφανία Τέκου, εκπρόσωπος του Οργανισμού «Το Χαμόγελο του Παιδιού», Πελοπίδας Νικολόπουλος, δικηγόρος, συντονιστής νομικής βοήθειας και υπεύθυνος συνηγορίας του Σωματείου «Δίκτυο για τα Δικαιώματα του Παιδιού» και Θοδωρής Γεωργακόπουλος, Διευθυντής Περιεχομένου του ανεξάρτητου, μη κερδοσκοπικού ερευνητικού οργανισμού διαΝΕΟσις.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κυρίες και κύριοι συνάδελφοι, ξεκινά η δεύτερη συνεδρίασητης Επιτροπής μας για το νομοσχέδιο του Υπουργείου Εργασίας και Κοινωνικών Υποθέσεων με θέμα «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις».

Συνεχίζουμε με την ακρόαση των φορέων. Το λόγο έχει η κυρία Αναγνώστου.

**ΑΡΤΕΜΙΣ ΑΝΑΓΝΩΣΤΟΥ - ΔΕΔΟΥΛΗ (Πρόεδρος του Εθνικού Κέντρου Κοινωνικής Αλληλεγγύης):** Ευχαριστώ, κ. Πρόεδρε. Ο χρόνος είναι ιδιαίτερα σύντομος, επομένως θα είμαι ιδιαίτερα περιληπτική. Δεν θα αναφερθώ στο νομοσχέδιο, το οποίο, είναι ιδιαίτερα σημαντικό για το Υπουργείο Εργασίας και για τη χώρα ολόκληρη, γιατί αναβαθμίζει το επίπεδο κοινωνικής προστασίας και εισάγει καινοτόμες διαδικασίες, τόσο για τα κακοποιημένα και παραμελημένα ανήλικα παιδιά, για τα παιδιά στους βρεφικούς παιδικούς σταθμούς με το πρόγραμμα «Κυψέλη» για την αναδοχή και την υιοθεσία.

Εισάγει τον θεσμό του προσωπικού βοηθού για τα άτομα με αναπηρία, καθώς και τον θεσμό του Εθνικού Συντονιστή της ευρωπαϊκής εγγύησης για τα παιδιά.

(Συνέχεια ομιλίας κυρίας **ΑΡΤΕΜΙΣ ΑΝΑΓΝΩΣΤΟΥ ΔΕΔΟΥΛΗ**, Προέδρου του Εθνικού Κέντρου Κοινωνικής Αλληλεγγύης)

Στο χρόνο που μας διατίθεται, δεν θα αναφερθώ στις ανωτέρω παρεμβάσεις, παρά μόνο στα θέματα που ανατίθενται προς υλοποίηση, στο οργανισμό του οποίου αυτή τη στιγμή έχω την τιμή να προΐσταμαι, στο ΕΚΚΑ, το Εθνικό Κέντρο Κοινωνικής Αλληλεγγύης, το οποίο αποτελεί νομικό πρόσωπο δημοσίου δικαίου και τελεί υπό την εποπτεία και τον έλεγχο του Υπουργείου Εργασίας. Σκοπός του ΕΚΚΑ είναι η άμεση ψυχοκοινωνική υποστήριξη και προστασία ατόμων που βρίσκονται σε κατάσταση έκτακτης ανάγκης, λόγω βίας και κακοποίησης. Συγχρόνως, εκτελεί και άλλα μεγάλα έργα, στα οποία δεν θα αναφερθώ λόγω του περιορισμένου χρόνου και θα πάω απευθείας στις δύο σημαντικές αρμοδιότητες οι οποίες ανατίθενται με το παρόν νομοσχέδιο στον οργανισμό μας.

Με τα άρθρα 9 του νομοσχεδίου αυτού για το ΕΚΚΑ, ορίζεται αρμόδιος φορέας για τη διαχείριση και παρακολούθηση του εθνικού συστήματος καταγραφής και παρακολούθησης αναφορών περιστατικών κακοποίησης ανηλίκων. Ειδικότερα, με τα προηγούμενα άρθρα του νομοσχεδίου, ορίζεται, για πρώτη φορά στο ελληνικό δίκαιο, με σαφήνεια, τι είναι παιδική κακοποίηση, λαμβάνονται και ενισχύονται μέτρα πρόληψης και θεσπίζεται η υποχρέωση των φορέων να γνωστοποιούν αμελλητί, δηλαδή, χωρίς χρονοτριβή καθόλου, στις αρμόδιες αρχές, κάθε περιστατικό που περιέρχεται με οποιονδήποτε τρόπο στην αντίληψή τους.

Επιπλέον, εισάγεται ένας νέος θεσμός, ο θεσμός του υπεύθυνου προστασίας ανηλίκων, ο οποίος, σε κάθε μονάδα φιλοξενίας παιδιών που εποπτεύει το Υπουργείο, είναι το πρόσωπο εκείνο που γίνεται αποδέκτης των αναφορών κακοποίησης και αναλαμβάνει την ευθύνη να μεταβιβάσει άμεσα στις αρμόδιες εισαγγελικές αρχές κάθε κακοποίησης, καθώς επίσης και να υποβάλλει σε ετήσια βάση κάθε αναφορά σχετική στο εθνικό σύστημα καταγραφής και παρακολούθησης αναφορών. Στο ΕΚΚΑ ανατίθεται με το νομοσχέδιο αυτό η καταχώρηση των στοιχείων, η παρακολούθηση της εφαρμογής των σχετικών πολιτικών, η αξιολόγηση των συναφών παρεμβάσεων. Με βάση τα στοιχεία αυτά, το ΕΚΚΑ εκπονεί ετήσια έκθεση αξιολόγησης της εφαρμογής της ανωτέρω πολιτικής.

Επιπλέον, με το άρθρο 41, εισάγεται και στη χώρα μας ένας νέος ευρωπαϊκός θεσμός, σύμφωνα με τη σύσταση του συμβουλίου της ευρωπαϊκής επιτροπής, ο θεσμός του εθνικού συντονιστή για τα παιδιά. Στόχος της σύστασης είναι η πρόληψη και καταπολέμηση του κοινωνικού αποκλεισμού των παιδιών, η συμβολή στη προάσπιση των δικαιωμάτων του παιδιού, η προώθηση ίσων ευκαιριών, η ασφαλής οικογενειακή ένταξη και διαβίωσή τους, η πρόσβαση των παιδιών στην εκπαίδευση και τους βρεφονηπιακούς σταθμούς. Στα πλαίσια αυτά, καλούνται τα κράτη-μέλη να εγγυώνται τη διασφάλιση της πρόσβασης των παιδιών που έχουν ανάγκη σε ένα σύνολο βασικών υπηρεσιών, όπως στέγαση και ένδυση, πρόσβαση σε υγιεινή διατροφή και υγειονομική περίθαλψη, με σκοπό τη παρακολούθηση και υποβολή εκθέσεων στην ευρωπαϊκή επιτροπή, παροτρύνοντας τα κράτη-μέλη να διορίσουν εθνικό συντονιστή της εγγύησης για τα παιδιά, με συγκεκριμένες υποχρεώσεις και αρμοδιότητες, όπως αυτές καταγράφονται στο εν λόγω άρθρο.

Με το παρόν νομοσχέδιο, εθνικός συντονιστής της εγγύησης για τα παιδιά ορίζεται το Εθνικό Κέντρο Κοινωνικής Αλληλεγγύης, το ΕΚΚΑ. Οπωσδήποτε, η επιτυχής υλοποίηση της ευρωπαϊκής εγγύησης για τα παιδιά, αποτελεί ένα μεγάλο εγχείρημα, όχι μόνο για το ΕΚΚΑ και για το Υπουργείο Εργασίας, αλλά γενικότερα για τη χώρα μας. Όμως, το ΕΚΚΑ, διαθέτει ένα υψηλού επιστημονικού επιπέδου στελεχιακό δυναμικό, με βαθιά εν συναίσθηση της αποστολής του και μπορεί να υλοποιήσει τη μεγάλη αυτή αποστολή, συνεπικουρούμενο βεβαίως και με ειδικότητες που απαιτούνται για το optimum αποτέλεσμα. Ήδη, τα στελέχη μας, έχουν αρχίσει την επεξεργασία των σχετικών θεμάτων με ένα πρώτο άξιο plan, με την καταγραφή των αναγκαίων ενεργειών και τις εξειδικευμένες δράσεις, σε συνεργασία με το Υπουργείο και τις αρμόδιες υπηρεσίες της ευρωπαϊκής επιτροπής.

(Συνέχεια ομιλίας κυρίας **ΑΡΤΕΜΙΣ ΑΝΑΓΝΩΣΤΟΥ - ΔΕΔΟΥΛΗ**, Προέδρου του Εθνικού Κέντρου Κοινωνικής Αλληλεγγύης)

Θεωρούμε, ιδιαίτερη τιμή που μας ανατίθεται με το παρόν νομοσχέδιο η αποστολή αυτή από το υπουργείο και με αίσθημα ευθύνης κύριε Πρόεδρε, θέλουμε να διαβεβαιώσουμε την Εθνική Αντιπροσωπεία, τόσο το Διοικητικό Συμβούλιο, όσο και το στελεχιακό δυναμικό, ότι θεωρούμε χρέος μας να υπηρετήσουμε το νέο αυτό θεσμό με όλες μας τις δυνάμεις. Σας ευχαριστώ για την προσοχή σας και σας ευχαριστώ πολύ κύριε Πρόεδρε για το χρόνο που μου διαθέσατε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε και εμείς. Το λόγο έχει, η κυρία Αγγελική Γενά, Καθηγήτρια στο Τμήμα Φιλοσοφίας, Παιδαγωγικής Ψυχολογίας της Φιλοσοφικής Σχολής.

**ΑΓΓΕΛΙΚΗ ΓΕΝΑ (Καθηγήτρια Ειδικής Αγωγής στο Παιδαγωγικό Τμήμα Δευτεροβάθμιας Εκπαίδευσης):** Πλέον έχει μετονομαστεί το τμήμα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πείτε μας πως λέγεται το τμήμα για να διορθωθεί και στα Πρακτικά.

**ΑΓΓΕΛΙΚΗ ΓΕΝΑ (Καθηγήτρια Ειδικής Αγωγής στο Παιδαγωγικό Τμήμα Δευτεροβάθμιας Εκπαίδευσης):** Έγινε Παιδαγωγικό Τμήμα Δευτεροβάθμιας Εκπαίδευσης.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε. Έχετε το λόγο για 3 λεπτά.

**ΑΓΓΕΛΙΚΗ ΓΕΝΑ (Καθηγήτρια Ειδικής Αγωγής στο Παιδαγωγικό Τμήμα Δευτεροβάθμιας Εκπαίδευσης):** Αξιότιμοι Βουλευτές, αξιότιμα μέλη της Διαρκούς Επιτροπής Κοινωνικών Υποθέσεων, καλησπέρα σας. Είναι τιμή και χαρά μου να σας απευθύνω το λόγο για το νομοσχέδιο το οποίο κατατίθεται. Η κατάθεση στη Βουλή των Ελλήνων ενός σχεδίου νόμου που αφορά τον εκσυγχρονισμό των εκπαιδευτικών υπηρεσιών σε βρεφικούς, βρεφονηπιακούς και παιδικούς σταθμούς της χώρας, είναι όχι μόνο μια πολλά υποσχόμενη πολιτική πράξη, αλλά και μια στιγμή βαθιάς συγκίνησης για όλη την επιστημονική κοινότητα που επικεντρώνει τις ερευνητικές, θεραπευτικές και παιδαγωγικές της πρακτικές στην ανάδειξη της σημασίας των έγκυρων παρεμβάσεων, ώστε να αξιοποιείται στο έπακρο νευροπλαστικότητα που διαθέτει ανθρώπινος εγκέφαλος και ως εκ τούτου, να δημιουργηθούν συνθήκες βέλτιστης εξέλιξης και αποκατάστασης στο πλήθος εκείνων των περιπτώσεων που εμφανίζουν εγγενείς ή επίκτητες αποκλίσεις από τη νευροτυπικότητα.

Συνεπώς, ακόμη και αν το παρόν σχέδιο νόμου κινείται σε μια λογική αντίθετη από τις δικές μου επιστημονικές παραδοχές, πάλι θα το υποστήριζα ένθερμα για τη σημειολογία του και αυτό που πρεσβεύει επί της αρχής. Εστίαση στην πιο κρίσιμη για την εξελικτική πορεία του ανθρώπου ηλικία, το 0 έως 4. Τη γέννηση, μέχρι να ξεκινήσει το παιδί την και νομικά πλέον θεσμοθετημένη στη χώρα μας υποχρεωτική εκπαίδευση. Πόσο μάλλον αυτό το νομοσχέδιο που διέπεται από ένα επιστημονικό πλαίσιο ευρείας παραδοχής και τεκμηρίωσης και από αδιαφιλονίκητα ευρήματα της σύγχρονης επιστήμης που σημασιοδοτεί εκ νέου την αξία των εμπειριών του ανθρώπου στα πρώτα στάδια της εξέλιξής του.

Κρίνω απολύτως επιβεβλημένη τη συνέχιση της παραδοχής εκ μέρους της πολιτείας, ότι δεν έχουμε την πολυτέλεια να αγνοούμε τα πρώτα βιώματα των παιδιών που ζουν στη χώρα μας, αν μας ενδιαφέρει η ομαλή και βέλτιστη εξέλιξη των πολιτών που ξεκινά από την ενδομήτριο ζωή, όπως όλοι γνωρίζουμε πλέον. Συνεπώς, κάθε προσπάθεια που γίνεται προς την κατεύθυνση της ενίσχυσης του μορφωτικού αγαθού όπως αυτό αποτυπώνεται στους παιδικούς και βρεφονηπιακούς σταθμούς της χώρας μας, θα με συναντήσει ως υπέρμαχο και αρωγό, καθώς εξακολουθώ να πιστεύω, ότι αποτελεί την ασφαλέστερη οδό για τον περιορισμό των ταξικών διαφορών που καλά κρατούν ακόμη στον δυτικό πολιτισμό.

(Συνέχεια ομιλίας κυρίας Αγγελικής Γενά, Καθηγήτριας Ειδικής Αγωγής στο Τμήμα Φιλοσοφίας – Παιδαγωγικής – Ψυχολογίας της Φιλοσοφικής Σχολής του Εθνικού Καποδιστριακού Πανεπιστημίου Αθηνών)

Η συστηματική προσέγγιση της ενίσχυσης της αναπτυξιακής πορείας των παιδιών στους παιδικούς σταθμούς είναι εξαιρετικά ελπιδοφόρα, ιδιαίτερα για το μεγάλο ποσοστό των παιδιών που οι οικογένειές τους φτωχό φτωχοποιήθηκαν και φτωχοποιούνται τα τελευταία χρόνια εν όψη της οικονομικής δυσχέρειας που αντιμετώπισε η χώρα.

Με την κυρία Σκουρτέλη, τον κ. Παπακωνσταντίνου, τον κ. Ρούσσο και την κυρία Νικολίτσα συναποτελούμε μια ομάδα, που εμπνέεται και νοηματοδοτεί το επιστημονικό της έργο από τα προτάγματα της επιστήμης και το βαθύ αίσθημα ευθύνης για τα παιδιά και επί του παρόντος, ιδιαίτερα για τα μικρά και φτωχοποιημένα παιδιά. Είναι τιμή και χαρά μου, να συνεργάζομαι με αυτούς τους επιστήμονες προς την κατεύθυνση, που χάραξε ο καθηγητής κ. Μεγήρ σε συνεργασία με την Ηγεσία του Υπουργείου Εργασίας.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε και εμείς.

Το λόγο έχει ο κ. Βαρδακαστάνης.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία):** Ξέρετε ότι κάνω οικονομία χρόνου, αλλά το θέμα είναι μείζονος σημασίας για τα άτομα με αναπηρία, που θα αναφερθώ.

Ευχαριστώ, κ. Πρόεδρε, για την πρόσκληση. Κυρίες και κύριοι βουλευτές, το σχέδιο νόμου που συζητείται στην Επιτροπή σας είναι ένα πολύ σημαντικό σχέδιο νόμου με πολύ σημαντικές διατάξεις σε όλα τα άρθρα του.

Για τα άρθρα που αφορούν την παιδική προστασία θα αναφερθεί πιο αναλυτικά ο Πρόεδρος της Ομοσπονδίας Σωματείων Γονέων και Κηδεμόνων Ατόμων με Αναπηρία, της ΠΟΣΓΚΑμεΑ, ο κ. Μοσχολιός. Απλά, θέλω, να αναφέρω μόνο ότι στο άρθρο 17 δε νοείται, να μην υπάρχει εκπρόσωπος των παιδιών με αναπηρία, δηλαδή από την ΠΟΣΓΚΑμεΑ. Τα υπόλοιπα θα τα πει ο κ. Μοσχολιός.

Εγώ, θα αναφερθώ στον προσωπικό βοηθό. Κύριε Πρόεδρε, κυρίες και κύριοι βουλευτές, η θεσμοθέτηση της υπηρεσίας του προσωπικού βοηθού είναι μια πάρα πολύ σημαντική εξέλιξη για τη χώρα μας, την οποία την έχουμε χαιρετίσει κι έχουμε εργαστεί για αυτή χρονιά κι έχουμε συνεργαστεί με την Κυβέρνηση, για να φτάσει αυτό το σχέδιο νόμου στη Βουλή. Με τις παρατηρήσεις που έχω, να κάνω στη συνέχεια, θέλω, να αναδείξω ορισμένες πτυχές αυτού του πολύ σημαντικού θεσμού.

Πρώτα από όλα, επειδή δεν έχουμε μιλήσει πολύ, κ. Πρόεδρε, για το ζήτημα του προσωπικού βοηθού, θέλω, να σας πω ότι ο προσωπικός βοηθός είναι μια από τις πιο σημαντικές υπηρεσίες, που μπορεί να παρέχεται από μια οργανωμένη Πολιτεία στα Άτομα με Αναπηρία, για να ασκήσουν το δικαίωμά τους στην προσωπική επιλογή. Δηλαδή, ο προσωπικός βοηθός είναι αυτός που κάτω από την καθοδήγηση του ατόμου με αναπηρίες τον διευκολύνει, να υλοποιήσει και να ολοκληρώσει τις προσωπικές του επιθυμίες, επιλογές και να ικανοποιήσει τις προσωπικές και κοινωνικές του ανάγκες. Για αυτό και άλλωστε στη διαβούλευση τοποθετηθήκαμε ότι δεν είναι πρόγραμμα, είναι υπηρεσία.

Στο άρθρο 36 θέλω, να κάνω τις εξής παρατηρήσεις. Πρώτα από όλα έχουμε το ζήτημα της ηλικίας. Αναφέρεται από 16 έως 65. Μπορεί, να έχει μια λογική αυτό, όμως προσκρούει κατά τη γνώμη μας στη διάκριση λόγω ηλικίας και για αυτό προτείνουμε, να αφαιρεθεί το όριο 65.

Δεύτερο, σε πάρα πολλές χώρες στις κατηγορίες αναπηρίας που παρέχεται προσωπικός βοηθός, υπάρχει και η ψυχική αναπηρία και θα ήταν πολύ σωστό έως σοφό, θα έλεγα, τη φάση της πιλοτικής εφαρμογής να ενταχθούν και τα άτομα με ψυχική αναπηρία, για να εξαχθούν πολύ χρήσιμα και πολύ σημαντικά συμπεράσματα.

**(Συνέχεια ομιλίας κύριου Ιωάννη Βαρδακαστάνη, Προέδρου της Εθνικής Συνομοσπονδίας Ατόμων με Αναπηρία)**

Επίσης, στις επιτροπές που θα κάνουν τη σχετική αξιολόγηση έχουμε προτείνει να πρέπει να υπάρχει εκπρόσωπος της Συνομοσπονδίας, που είναι τριτοβάθμια οργάνωση και φυσικά η τριτοβάθμια οργάνωση, η οποία δεν είναι πρόκειται να γίνει ποτέ πάροχος προσωπικών βοηθών, γιατί υπάρχει και το ζήτημα της σύγκρουσης συμφερόντων που πρέπει να διασφαλισθεί.

Όσον αφορά στο άρθρο 37, είναι ένα θέμα πολύ απλό αλλά πολύ σημαντικό, όλες οι ηλεκτρονικές εφαρμογές να πληρούν τις υψηλότερες, τις πιο ποιοτικές, δυνατές προδιαγραφές προσβασιμότητας.

Όσον αφορά στο άρθρο 38, καθολική εφαρμογή, κύριε Πρόεδρε, κυρίες και κύριοι Βουλευτές, θα ήθελα την προσοχή σας, όταν η κυβέρνηση έθεσε σε διαβούλευση το σχέδιο νόμου, το άρθρο για την καθολική εφαρμογή ανέφερε και τους τρόπους χρηματοδότησης της καθολικής εφαρμογής από εθνικούς και ενωσιακούς πόρους που εγγράφονται στον προϋπολογισμό του ΟΠΕΚΑ κ.λπ., όμως στο σχέδιο νόμου που έχετε στα χέρια σας, που κατατέθηκε στη Βουλή, έχει αφαιρεθεί αυτή η διάταξη. Το είπα και στην Υφυπουργό, είχαμε μια πολύ γόνιμη συνάντηση μαζί της και την ευχαριστώ, ότι αυτή η διάταξη πρέπει να επανέλθει, δεν μπορεί να μείνει στον αέρα το ζήτημα της χρηματοδότησης της καθολικής εφαρμογής, παραμένει τότε διακηρυκτικού χαρακτήρα. Πρέπει να υπάρξει και η πηγή χρηματοδότησης και από ποιο προϋπολογισμό θα γίνει αυτό. Επίσης, έχουμε ζητήσει στην απόφαση που θα εκδοθεί για την επιμόρφωση των χρηστών, των προσωπικών βοηθών, των επιτροπών, των μελών κ.λπ., να ζητούνται οι προτάσεις της Συνομοσπονδίας. Οι προτάσεις να ζητούνται και αυτό γίνεται με πάρα πολλές διαδικασίες Υπουργικών Αποφάσεων κ.λπ., από τη διοίκηση και σε πάρα πολλά Υπουργεία. Δεν ζητάμε να συμμετέχουμε, το ξέρουμε ότι δεν μπορούμε να συμμετέχουμε, αλλά είναι καλό να ακούγονται οι προτάσεις του χώρου που τον αφορά, τα άτομα που τους αφορούν πρέπει να μπορούν να έχουν τη γνώμη τους. Δεν μπορεί να γίνει μια στυγνή κρατική υπηρεσία ο προσωπικός βοηθός, πρέπει να είναι συμμετοχικού χαρακτήρα με στοιχεία κοινωνικού απολογισμού.

Επίσης, έχουμε ζητήσει με Υπουργική Απόφαση του Υπουργού Εργασίας να συγκροτείται επιτροπή παρακολούθησης.

Όσον αφορά στο άρθρο 39, έχουμε ζητήσει επίσης, όπου υπάρχουν Υπουργικές Αποφάσεις να ζητούνται οι προτάσεις της ΑμεΑ.

Κύριε Πρόεδρε, δύο θέματα επιπλέον, έχουμε ζητήσει να υπάρξει παράταση θητείας οργάνων μελών της ΕΣΑμεΑ, ομοσπονδιών και σωματείων. Δεν είναι εύκολο να εξαγάγουν εκλογές εν μέσω πανδημίας και εν μέσω χειμώνα. Η παράταση που έχει δοθεί με τον ν. 4808 λήγει στις 31 Οκτωβρίου. Μπορούμε να οδηγήσουμε τους τυφλούς σε 15 πόλεις σε όλη τη χώρα, που ψηφίζουν, μέσα στο χειμώνα, μέσα στην πανδημία να πάνε να ψηφίσουν ή οι άλλες κατηγορίες αναπηρίας ή χρονίων παθήσεων; Ζητάμε την παράταση μέχρι το καλοκαίρι του 2022, που ελπίζουμε να έχει τελειώσει η πανδημία και να μπορούν οι οργανώσεις να κάνουν απρόσκοπτα τις διαδικασίες τους.

Επίσης, κύριε Πρόεδρε, και θέλω η κυβέρνηση να το δει πολύ θετικά, να υπάρξει πλήρης αποσύνδεση της λήψης επιδομάτων από τον ΟΠΕΚΑ αναπηρίας με την εργασία και την σύνταξη.

Σας ευχαριστώ πάρα πολύ και καλώ όλα τα κόμματα με θετικό τρόπο να συμβάλλουν, έτσι ώστε οι διατάξεις για τον προσωπικό βοηθό να γίνουν πιο συμμετοχικές, πιο δυνατές και η κυβέρνηση όπως μας άκουσε σε μεγάλο βαθμό με ανοιχτό μυαλό να το κάνει μέχρι τέλους.

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ(Πρόεδρος της Επιτροπής):** Σας ευχαριστούμε και εμείς.

Το λόγο έχει η κυρία Μίνα Καστανιά-Γιαζιτζόγλου, Πρόεδρος του Πανελληνίου Συλλόγου Ιδιωτικών Παιδικών Σταθμών.

**ΜΙΝΑ ΚΑΣΤΑΝΙΑ – ΓΙΑΖΙΤΖΟΓΛΟΥ (Πρόεδρος του Πανελλήνιου Συλλόγου Ιδιωτικών Παιδικών Σταθμών):** Αξιότιμε, κύριε Πρόεδρε, μέλη της Διαρκούς Επιτροπής Κοινωνικών Υποθέσεων, κυρίες και κύριοι Βουλευτές, σας ευχαριστώ πολύ.

Ο Πανελλήνιος Σύλλογος Ιδιωτικών Παιδικών Σταθμών εκφράζει την υποστήριξή του στο σχέδιο νόμου για την πρόληψη και αντιμετώπιση περιστατικών κακοποίησης και παραμέλησης ανηλίκων και του Προγράμματος «Κυψέλη».

Πιστεύουμε ότι ο τομέας πρόληψης τέτοιων περιστατικών είναι πρωταρχικής και ιδιάζουσας σημασίας και στο ελληνικό δίκαιο υφίστανται πολλά κενά τα οποία χρήζουν συμπληρώσεως, ώστε να μην υπάρξουν στο μέλλον αντίστοιχα περιστατικά.

Όμως σε αυτό το σχέδιο νόμου, πέραν της προλήψεως, υπάρχουν διατάξεις που αφορούν την αντιμετώπιση περιστατικών κακοποίησης ανηλίκων. Αυτές οι διατάξεις για την αντιμετώπιση που απευθύνονται κυρίως στις δομές που εκπροσωπούμε, χρήζουν διευκρινίσεων και αναλύσεως της μεθοδολογίας, προκειμένου να εκφράσουμε τη σύμφωνη γνώμη μας. Παρατηρείται σχεδόν σε όλες τις διατάξεις να προσδίδεται στις δομές ένας ρόλος, θα μου επιτρέψετε να πω, αστυνομικής και ανακριτικής αρχής.

Μιλάω συγκεκριμένα, γιατί το άρθρο 4, παράγραφος 2, εδάφιο α, η καταγγελία θα πρέπει να είναι αποκλειστικά και μόνο έγγραφη και επώνυμη. Σε διαφορετική περίπτωση η κάθε δομή θα γίνει έρμαιο σε καταγγελίες ατόμων που χωρίς να έχουν παρατηρήσει οι ίδιοι κάποιο περιστατικό θα καταγγέλλουν ανώνυμα, απλά για να καταγγέλλουν.

Στο άρθρο 5, παράγραφος 2, να διευκρινιστεί η φράση «ειδικότητας που σχετίζεται με την παιδική προστασία», να προσδιορίζεται αν είναι φυσικό πρόσωπο από τα ήδη υπάρχοντα στον φορέα, δηλαδή νηπιαγωγός, βρεφοκόμος, απόφοιτος ΑΕΙ,ΤΕΙ ή ΙΕΚ, καθώς και τα τυπικά και ουσιαστικά προσόντα που πρέπει να έχει, τυχόν πιστοποίηση εκπαίδευσης ή κάποια επιμόρφωση, ώστε να είναι δυνατόν να σχηματίζει σαφή πεποίθηση σχετικά με το θέμα κακοποίησης.

Σε περίπτωση επιμόρφωσης που θα απαιτηθεί στο υπάρχον προσωπικό, πρέπει να διευκρινιστεί από ποια αρμόδια αρχή θα διενεργηθεί και ποιος θα αναλάβει το κόστος αυτό. Αν από τους ήδη υπηρετούντες στο φορέα δεν επιθυμεί να αναλάβει τη θέση του Υπευθύνου Προστασίας, τι θα ισχύσει;

Σε περίπτωση κοινωνικού λειτουργού ή ψυχολόγου, ποιος θα αναλάβει το κόστος; Θεωρούμε ότι οι δομές που εκπροσωπούμε είναι αναρμόδιες για την ανάληψη τέτοιας βαρύτητας καθηκόντων. Αντίθετα ο ρόλος των δομών στην πρόληψη συμβάντων κακοποίησης θα πρέπει να περιοριστεί σε καθαρά συμβουλευτικό επίπεδο αφήνοντας στις αρμόδιες υπηρεσίες και φορείς, που ασχολούνται αποκλειστικά με την προστασία των ανηλίκων, τις αρμοδιότητες καταγγελιών αυτών των περιστατικών.

Στο άρθρο 5, παράγραφος 2, «Τα καθήκοντα Υπευθύνου Προστασίας Ανηλίκων» αν δύναταινα το αναλάβει ο ιδιοκτήτης σε περίπτωση ατομικής επιχείρησης ή νόμιμος εκπρόσωπος της δομής, σε περίπτωση νομικού προσώπου, εφόσον είναι νηπιαγωγός, βρεφοκόμος, απόφοιτος ΑΕΙ, ΤΕΙ,ΙΕΚ, εάν τελικά η Πολιτεία αποφασίσει ότι οι δομές μας πρέπει να έχουν τέτοιο ρόλο.

Στο άρθρο 10, παράγραφοι 1 και 2, απαιτείται ανάλυση των εκφράσεων «απαραίτητες ενέργειες» και του «κάθε πρόσφορο τρόπον και μέσο», δωρεάν εκπαίδευση και δωρεάν εγχειρίδια ή και έντυπα και όχι με επιβάρυνση της δομής.

Στο άρθρο 11, στην παράγραφο 3, οι δομές που λειτουργούν στους δήμους ή νομικά πρόσωπα αυτών, εξαιρούνται από τις κυρώσεις σε περίπτωση υποτροπής. Αιτιολογήστε για ποιον λόγο θα ισχύουν δύο μέτρα και δύο σταθμά, τη στιγμή που βρέφη και τα νήπια έχουν τα ίδια δικαιώματα και χρήζουν της ίδιας προστασίας. Μια τέτοια εξαίρεση πλήττει την αρχή της ισονομίας.

Στο άρθρο 14, παράγραφος 1β, απαιτείται μια διασαφήνιση του όρου «ειδικά εργαλεία». Για την ευόδωση του προγράμματος της παρακολούθησης και αξιολόγησης των βρεφών και νηπίων θα πρέπει να υπάρξει αντίστοιχη υποχρέωση των γονέων, με κάποιο τρόπο να αποδεχθούν αυτήν την αξιολόγηση και αποδοχή της επεξεργασίας των προσωπικών δεδομένων των τέκνων τους.

Επίσης, το γεγονός ότι αυτό θα πραγματοποιείται τουλάχιστον μία φορά ετησίως πιστεύουμε ότι δεν παρέχει ασφαλή επάρκεια για σωστή και αντικειμενική αξιολόγηση.

Πιστεύουμε ότι ο κλάδος μας έχει βοηθήσει, έχει σταθεί πάρα πολύ δίπλα στο παιδί και δεν μπορεί να επωμισθεί περισσότερο αυτό το ρόλο, πέρα από αυτό το οποίο θα έπρεπε να μπορεί και να ανταπεξέλθει σωστά.

Σας ευχαριστώ θερμά για την πρόσκληση. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής): Τον λόγο έχει ο κ. Πατούλης**

**ΓΕΩΡΓΙΟΣ ΠΑΤΟΥΛΗΣ (Περιφερειάρχης Αττικής):** Καλησπέρα σε όλους . Κύριε Πρόεδρε, το υπό εξέταση σχέδιο νόμου έχουμε την άποψη ότι κινείται στη σωστή κατεύθυνση και αποτελεί θετική εξέλιξη στο σύνολο των θεμάτων που άπτεται καθώς εισάγει καινοτομίες όπως τη συστηματική καταγραφή περιστατικών κακοποίησης ανηλίκων στο ΕΚΑ, αλλά και τη συστηματική διερεύνηση από πολύ νωρίς των μαθησιακών δυσκολιών στα παιδιά, με το πρόγραμμα <<Κυψέλη>> αλλά και τον ορισμό συντονιστή φορέων για τις αναδοχές.

Αρκετά σημεία του, παρόλα αυτά θεωρούμε, ότι θα έχουν πρόβλημα στο θέμα της απόλυτης εφαρμογής του και είτε θα μείνουν, είτε θα εφαρμοστούν δύσκολα, όπως παραδείγματος χάρη ο υπεύθυνος προστασίας ανηλίκων στις δομές για ενήλικους, ουσιαστικά χωρίς αρμοδιότητα, είτε θα δημιουργήσουν εμπλοκή σε υπηρεσίες οι οποίες θα κληθούν να εφαρμόσουν τις σχετικές διατάξεις. Όπως παραδείγματος χάριν, έλεγχος ποινικού μητρώου υπαλλήλων, τομείς κατά τη διαδικασία έκδοσης άδειας ίδρυσης και λειτουργίας, ή έλεγχος από κοινοτικό σύμβουλο, για παράλειψη καταχώρισης αναφορών κακοποίησης από τον υπεύθυνο προστασίας ανηλίκων .

Συγκεκριμένα, ο ρόλος του υπεύθυνου προστασίας στις δομές παιδικής προστασίας θα πρέπει να ενδυναμωθεί περισσότερο, ενώ στις δομές που αφορούν ενηλίκους, θα πρέπει να επανεξεταστεί η θεσμοθέτησή του, καθώς φαίνεται να στερείται πραγματικού ρόλου . Η εφαρμογή, του ελέγχου των αντιγράφων ποινικού μητρώου των υπαλλήλων, των δομών κατά τη διαδικασία έκδοσης άδειας ίδρυσης και λειτουργίας, είναι προβληματική, έως αδύνατη σε πραγματικές συνθήκες . Ο έλεγχος ενεργειών του υπεύθυνου προστασίας ανηλίκων στις δομές παιδικής προστασίας από τους κοινοτικούς συμβούλους όπως περιγράφεται, είναι εξαιρετικά δύσκολος . Στο Εθνικό Συμβούλιο, προσχολικής αγωγής και διαπαιδαγώγησης θα πρέπει να κατέχει και η ΕΝΠΕ καθώς και οι Περιφέρειες διότι έχουν ρόλο και ελεγκτική αρμοδιότητα ως προς τις υποδομές . Θα πρέπει λοιπόν, να μετέχει και η ΕΝΠΕ. Θετικότατη, είναι και η θέσπιση συμμετοχής υπαλλήλου Περιφέρειας στο Εθνικό Συμβούλιο για την αναδοχή και υιοθεσία .

Προτείνουμε να οριστεί, ότι ο υπάλληλος αυτός, θα είναι κάποιος που θα υλοποιεί την αναδοχή υιοθεσία και όχι απλά κάποιος με εμπειρία στο πεδίο της παιδικής προστασίας . Θεωρούμε, ότι το όριο ηλικίας των αναδόχων γονέων 75 ετών είναι ιδιαίτερα υψηλό και δεν είναι προς το συμφέρον του ανηλίκου. Εισηγούμεθα, ίσως να σκεφτούμε χαμηλότερο όριο ηλικίας, και τελικά η θετική δυνατότητα έκφρασης ανηλίκου σε ανάδοχο φορέα που έχει την επιμέλεια η εποπτεία της αναδοχής για τα κέντρα κοινωνικής πρόνοιας των Περιφερειών θα πρέπει να καλύπτει την Περιφέρεια και όχι την Περιφερειακή ενότητα . Όπως όμως είπα, γενικά και η σκέψη αλλά και η διάθεση της εισήγησης της νομοθετικής πρωτοβουλίας είναι προς την θετική κατεύθυνση και αυτό ακριβώς εισηγούμεθα.

Κύριε Πρόεδρε, θα αποστείλουμε στην σεβαστή σας Επιτροπή και το εισηγητικό μας το οποίο έχει περισσότερες λεπτομέρειες από αυτές που ανέφερα λίγο πριν.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε πολύ κ. Περιφερειάρχα.Ο Κ. Ποττάκης από τον Συνήγορο του Πολίτη έχει στείλει επιστολή, διότι βρίσκεται σε Συνέδριο. Τον λόγο έχει η κυρία Καλαιτζή.

**ΕΥΑΓΓΕΛΙΑ ΚΑΛΑΪΤΖΗ (Πρόεδρος του Πανελληνίου Συνδέσμου Βρεφονηπιαγωγών Τ.Ε.Ι. (ΠΑΣΥΒΝ)):** Κύριε Πρόεδρε, επειδή εκπροσωπούμε τους μάχιμους παιδαγωγούς όλης της χώρας, που εργάζονται στους παιδικούς σταθμούς και σε δύσκολες συνθήκες για τη χώρα μας, συνετέλεσαν στην κοινωνική συνοχή και στην ολόπλευρη ανάπτυξη των παιδιών προσχολικής ηλικίας, θα ήθελα λίγο περισσότερο χρόνο.

Ο Πανελλήνιος Σύνδεσμος Βρεφονηπιοκόμων αποτελεί την Πανελλήνια Επιστημονική και Επαγγελματική Οργάνωση των Μάχιμων Επαγγελματιών Παιδαγωγών που εργάζονται στους παιδικούς σταθμούς όλης της Επικράτειας και παρέχουν αγωγή και εκπαίδευση στην πρώιμη παιδική ηλικία. Είναι απόφοιτη της Τριτοβάθμιας Εκπαίδευσης, με τετραετή σπουδές και στη συντριπτική τους πλειοψηφία διαθέτουν μεταπτυχιακούς και διδακτορικούς τίτλους σπουδών.

Κύριε Πρόεδρε, κύριοι εκπρόσωποι φορέων, κυρίες και κύριοι Βουλευτές, πραγματικά αιφνιδιαστήκαμε με την είδηση ότι ετοιμάζεται ένα νέο πλαίσιο, μια μεταρρύθμιση για το χώρο της προσχολικής αγωγής και αυτή την προσπάθεια ασφαλώς την είδαμε θετικά.

Με πολύ μεγάλη έκπληξη, όμως, διαπιστώσαμε: Πρώτον, το ότι από την Επιτροπή επεξεργασίας απουσίαζαν και φιμώθηκαν οι κύριοι συντελεστές και όσοι εμπλέκονται στον χώρο της προσχολικής αγωγής στη χώρα μας. Δηλαδή, τα δημόσια ελληνικά πανεπιστήμια μέσω των Τμημάτων Αγωγής και Φροντίδας στην Πρώιμη Παιδική Ηλικία, τα οποία εκπαιδεύουν τους παιδαγωγούς, οι οποίοι εργάζονται στους παιδικούς σταθμούς και θα εφαρμόσουν το πρόγραμμα. Δεύτερον, οι μάχιμοι παιδαγωγοί. Τρίτον, η φωνή των γονέων που γνωρίζουμε όλοι μας ότι είναι απαραίτητη σε κάθε εκπαιδευτική μεταρρύθμιση.

Παρά τις αντιδράσεις και τη δυσαρέσκεια που διατυπώσαμε προς όλες τις κατευθύνσεις, δυστυχώς, δεν στάθηκε δυνατή η συμμετοχή μας, πλην όμως, όλοι οι εμπλεκόμενοι φορείς της χώρας έχουν καταθέσει στους αρμόδιους φορείς και στη διαβούλευση την κάθετη αντίδρασή τους και αντίθεσή τους με το προτεινόμενο πλαίσιο.

Και αυτό γιατί;

Το Πρόγραμμα «Κυψέλη», το οποίο, παρουσιάζεται ως εκπαιδευτική παιδαγωγική μεταρρύθμιση είναι ένα Πρόγραμμα, το οποίο, εφαρμόστηκε το 1975, στην Τζαμάικα, σε ευαίσθητους πληθυσμούς και, μάλιστα, από τους ίδιους τους γονείς των παιδιών κατοίκων.

Διερωτώμεθα. Τι κοινά και τι συνάφεια μπορεί να υπάρχει ανάμεσα στις εκπαιδευτικές ανάγκες των παιδιών του 21ου αιώνα της Ελλάδος, μέλος της Ευρωπαϊκής Ένωσης, και των παιδιών από ευάλωτες ομάδες στην Τζαμάικα;

Το Πρόγραμμα αυτό, στη συνέχεια επεκτάθηκε, βεβαίως, και σε άλλες χώρες του αναπτυσσόμενου κόσμου. Δεν είναι ένα πλαίσιο, το οποίο, είναι σύγχρονο και ανταποκρίνεται στις ανάγκες των παιδιών της προσχολικής ηλικίας.

Διαπιστώνουμε με λύπη μας, ότι το Πρόγραμμα «Κυψέλη» είναι ένα πρόγραμμα, το οποίο, είναι μία πραγματικά τυποποιημένη διδασκαλία, η οποία αφορά ένα δομημένο πλαίσιο, το οποίο, θα εφαρμοστεί σε μικρά παιδιά.

Κύριε Πρόεδρε, κυρίες και κύριοι Βουλευτές, αυτό το πράγμα είναι απαράδεκτο, γιατί η τυποποιημένη και δομημένη μάθηση σε παιδιά ηλικίας ενός έως δύο, δύο έως τριών και τριών ως τεσσάρων χρόνων είναι μία επιστημονική διαδικασία, η οποία είναι ανεπίτρεπτη. Τα παιδιά στις ηλικίες αυτές μαθαίνουν μέσα από τη βιωματική επικοινωνιακή μάθηση και τα παιδιά ανάλογα με τις ανάγκες τους συνδιαμορφώνουν το πρόγραμμα.

**(Συνέχεια ομιλίας κυρίας Ευαγγελίας Καλαϊτζη, Προέδρου του Πανελλήνιου Συνδέσμου Βρεφονηπιαγωγών ΤΕΙ – ΠΑΣΥΒΝ)**

Διερωτώμεθα, επίσης, για ποιο λόγο συστήνεται ένα Εθνικό Συμβούλιο Αγωγής και Διαπαιδαγώγησης, το οποίο έχει ως αρμοδιότητα, όχι την ενοποίηση των δομών και την ενιαία προσχολική αγωγή, δηλαδή την ένταξη των παιδικών σταθμών στο φυσικό τους χώρο, που είναι το Υπουργείο Παιδείας, αλλά ένα Εθνικό Συμβούλιο, το οποίο έχει ως στόχο τη συνεργασία των παιδικών σταθμών του ιδιωτικού τομέα, που είναι υπεύθυνο το Υπουργείο Εργασίας και του δημόσιου τομέα, που είναι υπεύθυνο το Υπουργείο Εσωτερικών.

Θα θέλαμε να σας πούμε ότι ειλικρινά πιστεύουμε και βεβαίως αναλυτικά προς τη Βουλή των Ελλήνων θα στείλουμε τις τεκμηριωμένες θέσεις μας, ότι το πρόγραμμα αυτό δεν επιλύει προβλήματα.

Ο ΠΑΣΥΒΝ δεν το αποδέχεται, διότι απαξιοί τους βρεφονηπιακούς και παιδικούς σταθμούς όλης της χώρας και το έργο που παρέχουν, και των δημόσιων και των ιδιωτικών σταθμών, γιατί λέει ότι το έργο που γίνεται σήμερα είναι φροντίδα.

Υπάρχει περίπτωση, κυρίες και κύριοι, να γίνεται φροντίδα από επιστήμονες επαγγελματίες, αποφοίτους της τριτοβάθμιας εκπαίδευσης με μεταπτυχιακούς και διδακτορικούς τίτλους σπουδών; Απαξιοί τους παιδαγωγούς προσχολικής ηλικίας, όταν παραχωρεί την παιδαγωγική τους καθοδήγηση σε μέντορες. Σε όλα τα μέρη του κόσμου μέντορας είναι ένας επιστήμονας από τον ίδιο τον εργασιακό χώρο με περισσότερα τυπικά και ουσιαστικά προσόντα. Αυτή τη στιγμή, λοιπόν, εξωτερικοί συνεργάτες, οι οποίοι δεν θα είναι παιδαγωγοί, δεν θα είναι ψυχολόγοι, θα κατευθύνουν το έργο των παιδαγωγών.

Απαξιοί τους ίδιους τους Έλληνες πολίτες, που εμπιστεύονται τους δημόσιους θεσμούς. Απαξιοί το Ελληνικό Δημόσιο Πανεπιστήμιο. Απαξιοί τις ικανότητες των βρεφών και των νηπίων, κάνοντας λόγο κυρίως για βιολογικές ανάγκες και αναπτυξιακά προγράμματα. Απαξιοί την επιστημονική γνώση, προτείνοντας ένα μοντέλο που καταρτίστηκε πριν από μισό αιώνα, για να εφαρμοστεί από γονείς, ως κατ’ οίκον πρόγραμμα σε ευάλωτους πληθυσμούς του μη αναπτυσσόμενου κόσμου.

Οι παιδαγωγοί προσχολικής ηλικίας, οι γονείς και οι πανεπιστημιακοί καθηγητές από τα αρμόδια πανεπιστημιακά τμήματα δεν θα επιτρέψουμε αυτή τη μεγάλη οπισθοδρόμηση και θα υπερασπιστούμε τα μορφωτικά αγαθά, τα δικαιώματα των παιδιών, σύμφωνα με τη Σύμβαση του Οργανισμού των Ηνωμένων Εθνών και την αξιοπρέπεια των επαγγελματιών παιδαγωγών της προσχολικής αγωγής στους χώρους των παιδικών σταθμών όλης της επικράτειας.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει ο κ. Γιαννόπουλος.

**ΚΩΝΣΤΑΝΤΙΝΟΣ ΓΙΑΝΝΟΠΟΥΛΟΣ (Πρόεδρος τους Οργανισμού «Το Χαμόγελο του Παιδιού):** Σας ευχαριστώ πολύ για την ιδιαίτερη τιμή σε μία τόσο σημαντική στιγμή για τα παιδιά, για τη ζωή των παιδιών, για το μέλλον τους.

Θα ήθελα να πω ότι το σχέδιο νόμου εισάγει σημαντικά πράγματα και θα προσπαθήσω, για να προλάβω το λίγο χρόνο, να διαβάσω γρήγορα τις προτάσεις της Επιστημονικής Επιτροπής, που εισάγει σημαντικά πράγματα για την παροχή κοινωνικής προστασίας για τα παιδιά και τα άτομα ΑμεΑ. Πρόκειται για παρεμβάσεις που αποτελούν αίτημα για πολλά χρόνια από το Χαμόγελο του Παιδιού, 25 χρόνια που παλεύουμε στην καθημερινότητα στην καθημερινότητα για τα προβλήματα των παιδιών, ωστόσο αποτελεί ένα σχέδιο νόμου που παραπέμπει σε αρκετές ΚΥΑ, προκειμένου να εφαρμοστεί και δυστυχώς η εμπειρία δείχνει ότι, όταν χρειάζεται πολλές ΚΥΑ υπάρχει σημαντική χρονοκαθυστέρηση στην εφαρμογή.

(Συνέχεια ομιλίας κ. ΚΩΝΣΤΑΝΤΙΝΟΥ ΓΙΑΝΝΟΠΟΥΛΟΥ, Προέδρου του «Το Χαμόγελο του Παιδιού»)

Εν τάχει να αναφερθώ στις προτάσεις μας σχετικά με την υποχρέωση αναφοράς περιστατικών κακοποίησης παιδιών κ.λπ. που λαμβάνουν χώρα μέσα σε χώρους παιδικής προστασίας. Τα σχόλιά μας είναι ότι, για τον ορισμό του υπεύθυνου παιδικής προστασίας είναι σκόπιμο να προσδιοριστούν τα κριτήρια και οι προδιαγραφές επιλογής, ο χρόνος θητείας, ο ρόλος και να θεσπιστεί κοινό πρωτόκολλο διαχείρισης των περιπτώσεων τόσο για τους δημόσιους όσο και για τους ιδιωτικούς φορείς. Είναι, επίσης, σημαντικό ο υπεύθυνος παιδικής προστασίας, πέραν του ποινικού μητρώου να προσκομίζει πιστοποιητικό περί μη άσκησης δίωξης για τα αδικήματα της παραγράφου 1 του άρθρου 3 του εν λόγω νόμου σε ετήσια βάση. Τέλος, είναι σημαντικό να προσδιοριστεί η πλατφόρμα και τα πεδία των ετήσιων δεδομένων που θα πρέπει να υποβάλλονται από τους υπεύθυνους πολιτικής προστασίας.

Σχετικά με την απαγόρευση απασχόλησης σε φορείς παιδικής προστασίας προσωπικού που έχει καταδικαστεί κ.λπ., σχόλιό μας είναι ότι, σύμφωνα με το άρθρο 569 του Κώδικα Ποινικής Δικονομίας και ειδικότερα το άρθρο 2 παράγραφος Β΄, εγγράφονται στο ποινικό μητρώο οι αμετάκλητες καταδικαστικές αποφάσεις ή βουλεύματα και όχι οι οριστικές. Ως εκ τούτου, χρειάζεται να ζητείται και πιστοποιητικό περί μη άσκησης δίωξης για τα αδικήματα της παραγράφου 1 του άρθρου 3. Είναι, επίσης, σημαντικό να είναι ξεκάθαρο ότι το ποινικό μητρώο και το ως άνω πιστοποιητικό θα πρέπει να κατατίθεται στο φορέα κατά τη διαδικασία αξιολόγησης του υποψηφίου, προς πρόσληψη, προσωπικού. Τέλος, προτείνεται να ορισθεί η διετία ως το χρονικό διάστημα που απαιτείται για την εκ νέου κατάθεση ποινικού μητρώου και πιστοποιητικού περί μη δίωξης για τους εργαζόμενους σε φορείς παιδικής προστασίας, ανοιχτού και κλειστού τύπου.

Σε ό,τι αφορά στην έκδοση αδειών ίδρυσης και λειτουργίας για τους φορείς παιδικής προστασίας είναι σημαντικό να προβλεφθεί και να συμπεριληφθεί στον εν λόγω νόμο και το σύνολο των ποιοτικών προδιαγραφών που απαιτούνται.

Σχετικά με τα άρθρα 19, 26 όπου γίνεται αναφορά σχετικά με το θεσμό αναδοχής, να μην το επαναλάβω, τα σχόλιά μας είναι ότι ως προς την εποπτεία της αναδοχής θα πρέπει να διασφαλιστεί η δυνατότητα του αρμόδιου για μηνιαία παρακολούθηση της αναδοχής. Είναι, επίσης, χρήσιμο να κοινοποιείται και στην κοινωνική υπηρεσία της μονάδας παιδικής προστασίας που ασκεί τη γονική μέριμνα ή επιμέλεια του παιδιού η, αναφερόμενη στην παράγραφο 3 του άρθρου 23, Έκθεση του αρμοδίου, για την εποπτεία της αναδοχής, φορέα.

Πέραν τούτου, σε ό,τι αφορά τις διατάξεις για την προώθηση του θεσμού της αναδοχής και της υιοθεσίας του ν. 4538/2018 χρειάζεται να προβλεφθούν επιπλέον και τα ακόλουθα τα οποία έχουν κατατεθεί και εγγράφως στην αρμόδια επιτροπή.

Αξιολόγηση και στην εκπαίδευση των κοινωνικών λειτουργών των κρατικών φορέων που εμπλέκονται στην αξιολόγηση και την προετοιμασία των υποψηφίων.

Κατά την αναζήτηση υποψήφιων αναδόχων γονέων να γίνεται αναζήτηση για οικογένειες στην ίδια πόλη, στον ίδιο νομό, προκειμένου να διατηρηθεί η επικοινωνία μεταξύ των αδελφών, όπου υπάρχουν.

Σε ό,τι αφορά στις διευκρινήσεις για τη διαδικασία της προσαρμογής των παιδιών χρειάζεται να επεκταθεί κατ’ ελάχιστο ένα μήνα και κατά μέγιστο δύο μήνες το χρονικό διάστημα.

Ένα ακόμη εξαιρετικά σοβαρό θέμα είναι η αποκατάσταση παιδιών με σοβαρά θέματα υγείας για τα οποία, ενώ κρίνεται δύσκολη η ανάληψη της φροντίδας από οικογένειες, δεν είναι λίγες οι φορές που οι υποψήφιοι έχουν εκδηλώσει το ενδιαφέρον για να λάβουν, χωρίς, όμως, να δίνεται η δυνατότητα του ............... Προτείνεται, λοιπόν, γι’ αυτές τις περιπτώσεις να ενημερώνονται οι αρμόδιες υπηρεσίες ελέγχου, ώστε να διενεργείται ο έλεγχος άμεσα και, εφόσον δοθεί έγκριση καταλληλότητας, να συνδέονται μέσω του πληροφοριακού συστήματος και να προχωρά η σύνδεση παρέχοντας κάθε δυνατή υποστήριξη σε αυτούς τους γονείς.

Να αποσαφηνιστούν οι βασικές παράμετροι της επαγγελματικής αναδοχής και το ποσό οικονομικής ενίσχυσης για τη σωστή εφαρμογή της οποίας θα χρειαστούν εκστρατείες ευαισθητοποίησης για τη συνειδησιακή αφύπνιση των επαγγελματιών αναδόχων.

Εφαρμογή διαδικασιών και πρωτοκόλλου για την υλοποίηση του θεσμού της συγγενικής αναδοχής σε προγενέστερο στάδιο του αιτήματος φιλοξενίας και της απομάκρυνσης του παιδιού από το ευρύτερο οικογενειακό περιβάλλον.

(Συνέχεια ομιλίας του κ. ΚΩΝΣΤΑΝΤΙΝΟΥ ΓΙΑΝΝΟΠΟΥΛΟΥ, Προέδρου του «Το Χαμόγελο του Παιδιού»)

Να σημειωθεί η ανάγκη εκπαίδευσης, για τους εισαγγελείς πρωτοδικών που δεν έχουν εξειδίκευση σε θέματα ανηλίκων. Είναι πολύ σημαντικό αυτό. Δεύτερον, εφαρμογή πρωτοκόλλου για τη διαδικασία απομάκρυνσης των παιδιών από τη φυσική οικογένεια, όταν αυτή κρίνεται ακατάλληλη ή αδυνατεί να φροντίσει το ανήλικο τέκνο. Ακόμα, πιστοποίηση φορέων και επαγγελματιών με στόχο τη διαρκή υποστήριξη θετών αναδόχων οικογενειών στο πλαίσιο σεμιναρίων θεωρητικού και διορθωτικού χαρακτήρα και θεραπευτικών αρμοδίων.

Τελειώνοντας, θα πούμε ότι θα πρέπει να δοθεί η δυνατότητα, όσον αφορά το άρθρο 32, σχετικά με την εισαγωγή νέου προγράμματος ημιαυτόνομης διαβίωσης. Θα πρέπει να δοθεί η δυνατότητα λειτουργίας στεγών ημιαυτόνομης διαβίωσης για εφήβους και νεαρούς ηλικίας 17 έως 20 ετών, στους ειδικά πιστοποιημένους φορείς παιδικής προστασίας, που λειτουργούν ήδη σε κλειστούς χώρους παιδικής προστασίας. Στους εν λόγω χώρους, θα μπορούν να μετακινούνται από τους χώρους παιδικής προστασίας τα άτομα των οποίων οι ηλικίες τους στερούνται οποιουδήποτε κατάλληλου οικογενειακού υποστηρικτικού περιβάλλοντος, ώστε με την κατάλληλη υποστήριξη να μπορέσουν να αναπτύξουν στο έπακρο τις δεξιότητές τους για προσωπική ασφάλεια. Φυσικά, εκπαιδευτική, επαγγελματική και κοινωνική αποκατάσταση. Επίσης, θα πρέπει να αξιολογηθεί, εάν οι δήμοι έχουν την εμπειρία, τη γνώση και το κατάλληλα εκπαιδευμένο, αριθμητικά ικανό προσωπικό για να διαχειριστούν τις ανάγκες των εφήβων, στην πλειοψηφία τους που θα προέρχονται από τραυματικά οικογενειακά περιβάλλοντα ή θα πρέπει να συνεργαστούν με φορείς οι οποίοι έχουν αυτές τις εμπειρίες. Ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Το λόγο έχει η κυρία Σελλή.

**ΧΑΡΑ ΣΕΛΛΗ (Πρόεδρος του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος):** Καλησπέρα και από μένα και ευχαριστώ για την πρόσκληση. Χαιρετίζω τους κυρίους βουλευτές και όλους τους συνομιλητές, για ένα πολύ σημαντικό θέμα που άπτεται της προσχολικής αγωγής και εκπαίδευσης. Υπηρετούμε αυτό το χώρο, εδώ και 50 χρόνια, με απόλυτη ευθύνη και συνέπεια. Σαφώς, τασσόμεθα υπέρ αυτού του νομοσχεδίου, γιατί εδώ και αρκετό καιρό και πολλά χρόνια πάντα πιέζαμε να μην λεγόμεθα μονάδες φύλαξης, αλλά κέντρα προσχολικής αγωγής και εκπαίδευσης. Ήρθε τώρα η στιγμή να υλοποιηθεί αυτό, με τη μόνη διαφορά και προϋπόθεση ότι δίδεται βαρύτητα σε άλλα θέματα και σε πολύ σημαντικά θέματα που άπτονται του παιδιού ουδείς έχει ασχοληθεί. Ευτυχώς, που οι κύριοι της επιτροπής, οι επιστήμονες, κάποια απέσυραν ακούγοντας στη διαβούλευση τις απόψεις μας.

Η προσχολική αγωγή και εκπαίδευση, την οποία υπηρετούμε, την υπηρετούμε έχοντας δίπλα μας συνεργάτες, εκπαιδευτικό προσωπικό, το οποίο είναι όλοι απόφοιτοι ΑΕΙ, ΤΕΙ και ΙΕΚ. Όλοι αυτοί οι άνθρωποι, οι οποίοι έχουν σημαντική εμπειρία στο χώρο και έχουν διατριβή μέσα από το παιδί, είναι άξιοι να μπορούν να παρέχουν τις υπηρεσίες τους προς το παιδί.

Τώρα, που οφείλονται οι μέντορες που θέλει να τοποθετήσει το Υπουργείο, αυτό είναι ένα μεγάλο κεφάλαιο που πρέπει να συζητηθεί. Για ποιο λόγο να μην μπορεί τη θέση του μέντορα να την έχει ο διευθυντής, που σύμφωνα με την νομοθεσία μας πρέπει να υπάρχει στους παιδικούς σταθμούς, ο όποιος γνωρίζει και το προσωπικό και τους γονείς και γενικώς όλη τη σχολική κοινότητα. Για ποιο λόγο, θα πρέπει να γίνεται η αξιολόγηση από άτομα τα οποία δεν είναι μέσα στον ίδιο χώρο και σαφώς δεν γνωρίζουν τις ιδιαιτερότητες του κάθε σχολείου. Αυτό, λοιπόν, μας βρίσκει αντίθετους.

Ακόμα, μας βρίσκει αντίθετους, σχετικά με την πρώιμη παρέμβαση για την προσχολική ηλικία, για τις μαθησιακές δυσκολίες ενός παιδιού. Όλοι εμείς, που υπηρετούμε επί αρκετά συναπτά έτη τη προσχολική εκπαίδευση, πάντα έχουμε τους συνεργάτες μας, ψυχολόγος, παιδοψυχολόγος, λογοθεραπευτές, εργοθεραπευτές που κάνουνε την πρώιμη παρέμβαση και που βέβαια όλοι εμείς επιδοτούμε και χρηματοδοτούμε αυτό το έργο τόσα χρόνια, ανεξάρτητα αν αυτό δεν έχει γίνει αντιληπτό από την εκάστοτε πολιτεία, που βέβαια με τα πενιχρά δίδακτρα τα οποία εισπράττουμε, εμείς καλούμεθα αξιοπρεπώς να παρέχουμε όλες αυτές τις υπηρεσίες προς το παιδί, γιατί είμαστε ταγμένοι στον βωμό του παιδιού. Επομένως, θα πρέπει η πολιτεία να ακούει τις απόψεις μας και εν πάση περιπτώσει όλοι αυτοί οι μηχανισμοί που έχουν καθαρά ελεγκτικό ρόλο, δεν έχουν συμβουλευτικό μέχρι τώρα, θα πρέπει να αλλάξουν, διότι δεν συμμορφώνεται και δεν αναβαθμίζουμε την προσχολική εκπαίδευση έχοντας αστυνόμευση στα σχολεία.

**(Συνέχεια ομιλίας κυρίας Χαράς Σελλή, Προέδρου του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος)**

Οι ίδιοι οι επιχειρηματίες – παιδαγωγοί, ως επίσης και οι διευθυντές των σχολείων, θα πρέπει να κάνουν την αυτοαξιολόγηση τους, την αυτοκριτική τους και να προστατεύουν τα παιδιά. Επίσης, να αντιλαμβάνονται οποιαδήποτε προβλήματα υπάρχουν είτε στο παιδί είτε στο οικογενειακό του περιβάλλον. Το να υπάρχουν καταγγελίες, αυτό οδηγεί σε άλλα μετερίζια, το οποίο, φυσικά, μας βρίσκει εντελώς αντίθετους. Όπως, επίσης, μας βρίσκει αντίθετους, ενώ μιλάμε για ένα θεσμικό πλαίσιο κυψέλη, το να θέλουμε να ιδρύσουμε χώρους μέσα σε μεγάλες εταιρείες, στις οποίες, αντιλαμβάνεστε, ότι οι εργαζόμενοι εργάζονται πάρα πολλές ώρες, όπως επίσης και το παιδί θα είναι αρκετές ώρες σε ένα χώρο και έτσι, πλέον, μιλάμε για μια ιδρυματοποίηση του παιδιού, την οποία και δεν θέλουμε. Γι’ αυτό άλλωστε υπάρχουν δομές, οι οποίες είναι νομίμως δημιουργημένες, με ωράριο λειτουργίας, με παιδαγωγικά προγράμματα, με δραστηριότητες, για να παρέχουν, με τον καλύτερο δυνατό τρόπο, την εκπαίδευσή τους και τη διαπαιδαγώγηση στο παιδί.

Σας ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής) :**  Εμείς ευχαριστούμε την κυρία Σελλή.

Το λόγο έχει ο κ. Νικολαϊδης.

**ΓΕΩΡΓΙΟΣ ΝΙΚΟΛΑΪΔΗΣ (Διευθυντής Διεύθυνσης Ψυχικής Υγείας και Κοινωνικής Πρόνοιας του Ινστιτούτου Υγείας του Παιδιού) :** Ευχαριστώ κύριε Πρόεδρε.

Προφανώς, υπάρχουν πολλά που μπορεί να σχολιάσει κανείς στο εν λόγω νομοσχέδιο. Ήδη, κάποια αναφέρθηκαν, δεν θα ξανά αναφερθώ. Να πω, ότι διάφορα μέτρα που είναι γενικά θετικής κατεύθυνσης, καλώς ή κακώς κρίνονται στις λεπτομέρειες της εφαρμογής και πολλές από αυτές, στο παρόν νομοσχέδιο, αφήνονται να διευκρινιστούν στην πορεία.

Για παράδειγμα, το Ποινικό Μητρώο το οποίο αναφέρεται στο άρθρο 7 παράγραφος 3, που θα καταθέτουν, γράφει ο νόμος δικαστικής ή γενικής χρήσης, προφανώς, γιατί δεν είναι ξεκαθαρισμένο, αν υπάρχει η δυνατότητα να εκδίδεται το κατάλληλο πιστοποιητικό, όπως σε άλλες χώρες που εφαρμόζεται η πρακτική του screening του προσωπικού. Αντιστοίχως, για την εφαρμογή και άλλων πραγμάτων, όπως της ημιαυτόνομης διαβίωσης, όπως του προσωπικού βοηθού. Είναι εύκολο, από αστοχίες τέτοιες στην εφαρμογή, ένα θετικό κατά τα άλλα μέτρο, στην εφαρμογή του να αποδειχθεί αρνητικό παράδειγμα. Η ημιαυτόνομη, ενώ μπορεί να είναι κάλλιστα ένα σκαλί για να μπούνε παιδιά που είναι μες το σύστημα παιδικής προστασίας, στην αυτονομία της ζωής, μπορεί εύκολα να γίνει, απλώς, ένα σκαλοπάτι ξεφορτώματος των παιδιών αυτών από το σύστημα, που πραγματικά, απλώς, θα πηγαίνουν μετά στη ζωή, χωρίς περαιτέρω φροντίδα.

Το ίδιο και για την αναδοχή και την υιοθεσία, εμείς, παγίως, είμαστε υπέρ της διεύρυνσης του φάσματος των δημόσιων υπηρεσιών, που μπορούν να εποπτεύσουν μια αναδοχή. Είναι πρακτικά παράδοξο, δεν υπάρχει άλλη χώρα της Ευρώπης, που η αρμοδιότητα του recruiting των υποψήφιων γονέων, του matching, της εποπτείας, της υποστήριξης των αναδόχων και θετών γονέων, να είναι μία αποκλειστική αρμοδιότητα ενός πολύ μικρού ποσοστού των κοινωνικών λειτουργών του δημόσιου συστήματος. Στην Ελλάδα μόνο το 5%- 10% έχει αυτή τη δυνατότητα.

Καταλήγω με το κυρίως θέμα που ήθελα να θέσω και αφορά το άρθρο 9 - το 7 στο σχέδιο που είχε δοθεί σε δημόσια διαβούλευση, το 9 τώρα με την παρούσα ρύθμιση - για το Εθνικό Μητρώο Καταγραφής. Εξεπλάγην, όταν το είδαμε τον Αύγουστο στην διαβούλευση, δεδομένου ότι ο φορέας μας, το Ινστιτούτο Υγείας του Παιδιού, που είναι ένα Ερευνητικό Ινστιτούτο του Υπουργείου Υγείας, ένας δημόσιος φορέας, ως επικεφαλής εταίρος διαφόρων σχημάτων, με συμμετοχή πανεπιστημίων και κρατικών φορέων από άλλα 8 – 9 ευρωπαϊκά κράτη και με χρηματοδότηση της Γενικής Διεύθυνσης Δικαιοσύνης της Ευρωπαϊκής Επιτροπής, έχει ήδη αναπτύξει ένα διακλαδικό, διατομεακό καταγραφικό σύστημα και όσον αφορά το software και όσον αφορά την επιλογή των μεταβλητών που θα πρέπει να καταγράφονται, με συμμετοχή των κορυφαίων επιστημόνων παγκοσμίως και από τον αγγλοσαξονικό κόσμο, τις Ηνωμένες Πολιτείες, τον Καναδά, την Αυστραλία και άλλα. Έχουμε φτιάξει το σύστημα software που διατίθεται σε 8 από τις γλώσσες των κρατών- μελών της Ευρωπαϊκής Ένωσης. Το έχουμε δώσει, ήδη, από το τέλος του 2014. Τώρα είμαστε σε μία φάση με ένα νέο grant της Γενικής Διεύθυνσης Δικαιοσύνης της Κομισιόν, που μπήκαμε στην πιλοτική εφαρμογή του.

(Συνέχεια ομιλίας κ. **ΓΕΩΡΓΙΟΥ ΝΙΚΟΛΑΪΔΗ, Διευθυντή Διεύθυνσης Ψυχικής Υγείας και Κοινωνικής Πρόνοιας του Ινστιτούτου Υγείας του Παιδιού**)

Στο σύστημα αυτό μπορούν να γράφουν και να βλέπουν με διαβαθμισμένα δικαιώματα πρόσβασης ανάλογα τι προβλέπεται από την κείμενη νομοθεσία, άνθρωποι επαγγελματίες που λειτουργούν στους χώρους της δικαιοσύνης, εισαγγελείς, δικαστές, της αστυνομίας, του χώρου της κοινωνικής πρόνοιας είτε των οργανισμών τοπικής αυτοδιοίκησης είτε των κοινωνικών υπηρεσιών που υπάρχουν στο δίκτυο των φορέων που είναι κάτω από τη Γενική Γραμματεία Πρόνοιας του Υπουργείου Εργασίας, των φορέων της υγείας ψυχικής και σωματικής, των φορέων της εκπαίδευσης.

Αυτό έχει νόημα και είναι η σύγχρονη αντίληψη για την καταγραφή και τα registries στα περιστατικά κακοποίησης παραμέλησης του παιδιού. Είναι ένα σύστημα που δεν παρέχει μόνο στατιστικά, αλλά δίνει και βοήθεια στους επαγγελματίες πρώτης γραμμής για παράδειγμα δίνοντας πληροφορίες για προηγούμενες επαφές του παιδιού με το σύστημα αυτό πριν 5, 10 χρόνια ακόμα και αν αυτές ήταν από άλλο επαγγελματία άλλου τομέα, άλλου φορέα. Έχει αποδειχθεί πανευρωπαϊκά ότι το να λειτουργεί ο κάθε τομέας της δημόσιας διοίκησης τα δικά του συστήματα στη διαχείριση των περιστατικών κακοποίησης παραμέλησης των παιδιών που είναι από τη φύση τους διακλαδικά και δια τμηματικά εμπλέκονται αναγκαστικά όλες οι υπηρεσίες όλων αυτών των υπουργείων, είναι λάθος. Δυσχεραίνει το να έχουμε ένα ενιαίο καταγραφικό σύστημα. Εμείς εδώ το έχουμε. Από το Μάιο έχουμε μπει σε πιλοτική εφαρμογή. Υπάρχουν εβδομήντα φορείς και συνεχώς αυξάνονται. Έχουμε μια εποπτική επιτροπή στην οποία είναι και το Υπουργείο Εργασίας και τα Υπουργεία Δικαιοσύνης, Υγείας, Προστασίας του Πολίτη και Παιδείας.

Το Εθνικό Κέντρο Κοινωνικής Αλληλεγγύης γράφει περιστατικά στο σύστημα ήδη από το καλοκαίρι. Διατίθενται τα operators manual και διατίθενται και σε ασύγχρονη διαδικτυακή πλατφόρμα στην οποία έχουν εκπαιδευτεί επαγγελματίες από διάφορους τομείς σε όλη τη χώρα και παρόλα αυτά τον Αύγουστο βλέπουμε ότι το Υπουργείο Εργασίας θέλει να φτιάξει ένα δικό του σύστημα ενώ αυτό ήδη υπάρχει, σε αυτό ήδη μετέχει, το οποίο το ονομάζει εθνικό και το οποίο θα φτιαχτεί κάποια στιγμή. Αναρωτιόμαστε ποια είναι πραγματικά η σκοπιμότητα να φτιαχτεί κάτι τέτοιο μόνο για τους φορείς του Υπουργείου Εργασίας. Σημειωτέων ότι στην Ελλάδα έχουμε και αυτή την ιδιότητα, ότι οι φορείς που είναι τυπικά στην ευθύνη του Υπουργείου Εργασίας, είναι πρακτικά μόνο τα ιδρύματα και βρεφονηπιακοί σταθμοί, κατασκηνώσεις λαμβάνουν ένα μικρό κομμάτι από τα περιστατικά κακοποίησης παραμέλησης των παιδιών που θα έρθουν σε γνώση υπηρεσιών, γιατί τα περισσότερα θα πάνε στην αστυνομία, θα πάνε στις εισαγγελίες, θα πάνε σε μία κοινωνική υπηρεσία, θα πάνε σε μια υπηρεσία υγείας ή ψυχικής υγείας. Δεν θα καταγγελθούν από αυτό το σύστημα φορέων. Ποια λοιπόν είναι σκοπιμότητα αυτού, ενώ όλοι μαζί δοκιμάζουμε αυτό το πείραμα για την δημόσια διοίκηση στην Ελλάδα να λειτουργήσουμε ένα ήδη φτιαγμένο που διατίθεται δωρεάν σύστημα, που υπάρχει και λειτουργεί και έχει αποσπάσει τις καλύτερες κριτικές από φορείς όπως η επιτροπή για την επίβλεψη της εφαρμογής της Διεθνούς Σύμβασης για τα Δικαιώματα του Παιδιού, του ΟΗΕ, το Συμβούλιο της Ευρώπης, η Ευρωπαϊκή Επιτροπή και ο Παγκόσμιος Οργανισμός Υγείας.

Αυτό ήθελα να πω. Το θέσαμε υπόψη και στην κυρία Υφυπουργό σε συνάντηση μετά την δημοσίευση στη δημόσια διαβούλευση. Κατέθεσα ένα σχετικό έγγραφο και σας το έστειλα για να περιληφθεί στα πρακτικά. Είναι το άρθρο 9 με την καινούργια ρύθμιση αυτά που αναφέρονται για το άρθρο 7. Η κυρία Υπουργός έδειξε να το κατανοεί. Πλην, όμως, το τελικό κείμενο είδαμε απαράλλαχτη την ίδια διατύπωση, ότι θα φτιαχτεί ένα εθνικό σύστημα. Εθνικό, το οποίο θα καταγράφει στην πραγματικότητα ένα 10% από τα περιστατικά που μαθαίνουν οι υπηρεσίες.

Νομίζουμε ότι έστω την ύστατη στιγμή θα πρέπει να το ξανασκεφτεί η πολιτική ηγεσία του Υπουργείου Εργασίας, αλλά και όλη η Κυβέρνηση, γιατί πρέπει να μπούμε στο βηματισμό της νέας εποχής που τέτοια φαινόμενα αντιμετωπίζονται μόνο με διακλαδικές δια τομεακές πρωτοβουλίες που εγκαινιάζουν εφαρμογές, οι οποίες μπορούν να χρησιμοποιούνται από όλους εγκαταλείποντας τα βαρίδια των παραδοσιακών μας πρακτικών.

Ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Το λόγο έχει ο κ. Κωνσταντής, Πρόεδρος του Πανελληνίου Συλλόγου Παραπληγικών.

**ΚΩΣΤΑΣ ΚΩΝΣΤΑΝΤΗΣ (Πρόεδρος του Πανελληνίου Συλλόγου Παραπληγικών):** Ευχαριστώ, κύριε Πρόεδρε.

Θα ήθελα να δώσω συγχαρητήρια στην Κυβέρνηση και στον κύριο Σταμάτη, που ηγήθηκε αυτής της προσπάθειας.

Για κάποιες κατηγορίες αναπήρων, είναι γεγονός ότι θα βελτιώσουν το επίπεδο διαβίωσής τους. Για τη δική μας κατηγορία, των βαριά κινητικά αναπήρων άνω του 80%, είναι θέμα ζωής και θανάτου.

Ο Πανελλήνιος Σύλλογος Παραπληγικών είναι ο μοναδικός πρωτοβάθμιος φορέας που, εκτός από το τηλεφωνικό του κέντρο, λειτουργεί και Κοινωνική Υπηρεσία Κοινωνικών Λειτουργών, μέσα στο Σύλλογο. Καθημερινά, ερχόμαστε σε επαφή με δεκάδες και εκατοντάδες βαριά κινητικά αναπήρους, που είναι μέλη του Συλλόγου μας, αλλά και μη μέλη, με πολλά ερωτήματα, τα οποία θα παραθέσω στη συνέχεια.

Επειδή είναι απάνθρωπο να παίζουμε με ανθρώπινες ψυχές και τα όνειρα τους, ελπίζουμε ότι ήρθε η ώρα, μέσα από το νόμο, να πάρουν τα όνειρά τους σάρκα και οστά και να μπορούμε και εμείς να ζήσουμε καλύτερα.

Ποιες είναι οι προοπτικές του προσωπικού βοηθού, βάσει του νόμου; Διότι, στο άρθρο 27, παράγραφος 2, δεν μας δίνει σαφείς απαντήσεις. Με ποιο κριτήριο θα επιλεγούν οι οικείοι; Ποια θα είναι η ποσοστιαία αναλογία ανά αναπηρία; Ποιο θα είναι το ωράριο του προσωπικού βοηθού, ανά αναπηρία; Πώς θα καταρτιστεί ο προσωπικός βοηθός και τι εκπαίδευση θα έχει ο προσωπικός βοηθός;

Κυρίες και κύριοι, δεν νοείται ανεξάρτητη διαβίωση, αν δεν καλυφθούν πρώτα οι βασικές καθημερινές μας ανάγκες. Επειδή ακόμα βαδίζουμε σε αχαρτογράφητα νερά –τουλάχιστον από νομοθετικής απόψεως- θα πρέπει να υπάρχει συνεχής συνεργασία όλων των φορέων με την εκάστοτε κυβέρνηση, ώστε, μετά το πέρας του πιλοτικού προγράμματος, να μπορέσει να οριστεί ο θεσμός του προσωπικού βοηθού, με απόλυτη ακρίβεια και ωφέλεια για τον ανάπηρο συμπολίτη.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Εμείς ευχαριστούμε, κύριε Κωνσταντή, για την τοποθέτησή σας και για την περιεκτικότητα του λόγου σας.

Το λόγο έχει η κυρία Μιχαηλίδου, από τη UNICEF Ελλάδος. Ορίστε.

**ΜΑΡΙΕΛΛΑ ΜΙΧΑΗΛΙΔΟΥ (Ειδικός Παιδικής Προστασίας της UNICEF Ελλάδος):** Ευχαριστώ, κύριε Πρόεδρε.

Θα ξεκινήσω λέγοντας ότι ευχαριστούμε πάρα πολύ για την πρόσκληση.

(Συνέχεια ομιλίας κυρίας **ΜΑΡΙΕΛΑΣ ΜΙΧΑΗΛΙΔΟΥ, Ειδικού Παιδικής Προστασίας της UNICEF Ελλάδος**)

Έλεγα, λοιπόν, ότι στα πλαίσια της στενής συνεργασίας με το Υπουργείο Εργασίας έχουμε, ήδη μοιραστεί τις παρατηρήσεις μας επί του σχεδίου νόμου με στόχο την περαιτέρω βελτίωση ορισμένων εκ των προτεινόμενων ρυθμίσεων.

Ήθελα καταρχάς να ξεκινήσω με το ότι η UNICEF εκφράζει την ικανοποίησή της ως προς τις ρυθμίσεις σχετικά με την αντιμετώπιση της παιδικής κακοποίησης εντός των φορέων παιδικής προστασίας.

Την εισαγωγή ενός εθνικού συστήματος καταγραφής και παρακολούθησης αναφορών που υποβάλλουν οι φορείς παιδικής προστασίας.

Την εισαγωγή ενός ολιστικού παιδαγωγικού προγράμματος σε όλους τους βρεφικούς, παιδικούς και βρεφονηπιακούς σταθμούς της χώρας, καθώς και την εφαρμογή ενός προγράμματος έγκαιρης διάγνωσης για τις αναπτυξιακές ή άλλες δυσκολίες των βρεφών και νηπίων.

Η ρύθμιση επίσης του πλαισίου της ημιαυτόνομης διαβίωσης για εφήβους που διαβιούν σε μονάδες παιδικής προστασίας αποτελεί μια σημαντική πρωτοβουλία στο πλαίσιο των πολιτικών αποϊδρυματοποίησης του Υπουργείου.

Παράλληλα η UNICEF αναγνωρίζει τις βελτιωτικές ρυθμίσεις του θεσμού της αναδοχής και ιδίως, πρώτον, την προσθήκη μνείας των ανηλίκων που τοποθετούνται σε αναδοχή χωρίς να έχουν φιλοξενηθεί σε ιδρύματα, παραδείγματος χάρη απευθείας από τα νοσοκομεία, πάρα πολύ σημαντικό, ώστε να καταστεί δυνατή η σύννομη καταχώριση και αυτών των περιπτώσεων στα συναφή μητρώα εγκεκριμένων αναδόχων ανηλίκων.

Δεύτερον, τη διερεύνηση των ηλικιακών ορίων των αναδόχων, καθώς η UNICEF πρεσβεύει ότι όλα πρέπει να βασίζονται στην αξιολόγηση του κάθε αναδόχου και με αυστηρά κριτήρια τα οποία θα είναι καθορισμένα και εναρμονισμένα για όλες τις περιπτώσεις.

Τρίτον, τη ρητή πρόβλεψη της δυνατότητας τοποθέτησης σε αναδοχή με σύμβαση μεταξύ των αναδόχων γονέων και του έχοντος την επιμέλεια φορέα παιδικής προστασίας με στόχο να διευκολυνθεί η τοποθέτηση των παιδιών που ζουν στα ιδρύματα.

Τέταρτον, τις διορθωτικές προσθήκες στο σύστημα εποπτείας της αναδοχής, ώστε αυτή να διεξάγεται από δημόσιο κοινωνικό λειτουργό που μένει στην ίδια περιφερειακή ενότητα με τους αναδόχους, έτσι ώστε να λυθεί αυτό το ζήτημα.

Τέλος, αναγνωρίζουμε ότι η εισαγωγή του θεσμού του Προσωπικού Βοηθού για τα άτομα με αναπηρία εντάσσεται στο ευρύτερο πλαίσιο ενός συστήματος κοινωνικής υποστήριξης για τα άτομα με αναπηρία με στόχο τη βελτίωση της ποιότητας της ζωής των ιδίων και των οικογενειών τους μέσω της ισότιμης συμμετοχής στην κοινωνική πολιτική και οικονομική ζωή της χώρας.

Η πρόληψη της παιδικής κακοποίησης με το παρόν σχέδιο νόμου θα μπορούσε να ενδυναμωθεί παρόλα αυτά περαιτέρω με ειδικότερες αναφορές και ορισμένη σύνδεση και εναρμόνιση με, ήδη, διαθέσιμους μηχανισμούς και υπηρεσίες. Εδώ να πω, ότι η UNICEF υποστηρίζει την αξιοποίηση της μεθοδολογίας που έχει αναπτυχθεί από το Ινστιτούτο Υγείας του Παιδιού για το οποίο μίλησε λεπτομερώς ο κ. Νικολαΐδης προηγουμένως.

Επίσης, αξίζει να σημειωθεί ότι θα είναι σημαντικό να δοθεί έμφαση σε διαδικασίες και πρωτόκολλα που πρέπει να ακολουθούνται εντός των φορέων παιδικής προστασίας σε περιπτώσεις όπου υπάρχουν ενδείξεις ή υποψίες κακοποίησης και παραμέλησης. Δεν φθάνει, δηλαδή, να έχουμε έναν άνθρωπο ο οποίος είναι ορισμένος και έχει το καθήκον αυτό, αλλά καλό θα ήταν να αναπτυχθούν και συγκεκριμένα πρωτόκολλα και διαδικασίες, έτσι ώστε όλοι να ακολουθούν τα ίδια.

Επίσης, η αντιμετώπιση των ενδιαφερομένων ρυθμίζεται ήδη από την κείμενη νομοθεσία με την υποχρέωση καταγγελίας ως όλοι ξέρετε, όπως αυτή διέπει και το σύνολο των επαγγελματιών που εργάζονται με παιδιά, οπότε θα είχε ιδιαίτερη προστιθέμενη αξία η εισαγωγή ρυθμίσεων που να ενδυναμώνουν και τους μηχανισμούς πρόληψης. Ενδεικτικά, επίσης, αναφέρουμε την ανάγκη εφαρμογής ενιαίας μεθοδολογίας για τη διαγνωστική εκτίμηση των αναγκών του παιδιού και της οικογένειας, όπως έχει επισημανθεί πρόσφατα και από την Αντεισαγγελέα του Αρείου Πάγου, κάτι το οποίο δεν ρυθμίζεται στο συγκεκριμένο σχέδιο νόμου.

Θα ήταν σημαντικό επίσης να ορίζονται ειδικότερα οι διαδικασίες και ο τρόπος συνεργασίας των αρμόδιων φορέων για την υποστήριξη – μια και μιλάμε για πρόληψη - της βιολογικής οικογένειες πριν την απομάκρυνση του παιδιού από τη φυσική του οικογένεια, έτσι ώστε να εξαντληθεί η διερεύνηση άλλων εναλλακτικών μορφών φροντίδας. Ειδικότερα, θα μπορούσε να γίνει εισαγωγή στο παρόν σχέδιο νόμου μιας εξουσιοδοτικής διάταξης, προκειμένου να ρυθμιστούν μέσω ορισμένων πρωτοκόλλων οι λεπτομέρειες του τρόπου συνεργασίας των εμπλεκόμενων φορέων, όπως οι κοινωνικές υπηρεσίες των δήμων, οι υπηρεσίες υγείας, οι εκπαιδευτικές υπηρεσίες κ.λπ. και όλο αυτό να ρυθμιστεί με Κοινή Υπουργική Απόφαση.

(Συνέχεια ομιλίας κυρίας ΜΑΡΙΕΛΛΑΣ ΜΙΧΑΗΛΙΔΟΥ,

Ειδικού Παιδικής Προστασίας της UNICEF, Ελλάδας)

Τέλος, διαδικασίες που σχετίζονται με ζητήματα, όπως, η αποσαφήνιση του νομικού καθεστώτος των παιδιών που ζουν αυτή τη στιγμή σε μονάδες παιδικής προστασίας, όπως τα ζητήματα γονικής μέριμνας, επιμέλειας, επιτροπείας, η απόδοση ΑΜΚΑ σε ανήλικους πολίτες χωρών της Ευρωπαϊκής Ένωσης, αλλά και τρίτων χωρών που είναι εγγεγραμμένοι στο Εθνικό Μητρώο Ανηλίκων, δεν ρυθμίζονται στο συγκεκριμένο νομοσχέδιο, κάτι το οποίο ενδέχεται να επιφέρει δυσκολίες τόσο στο πλαίσιο της αναδοχής όσο και στο νέο πλαίσιο της ημιαυτόνομης διαβίωσης.

Ολοκληρώνοντας απλά θα ήθελα να κάνω μία μνεία στο άρθρο 41 για τον εθνικό συντονιστή της ευρωπαϊκής εγγύησης για τα παιδιά. Με τη συγκεκριμένη ρύθμιση ορίζεται το Ε.Κ.Κ.Α. ως εθνικός συντονιστής εγγύησης για τα παιδιά. Η UNICEF εκφράζει κάποιες επιφυλάξεις και θα θέλαμε να επισημάνουμε ότι στο επίπεδο της Ευρωπαϊκής Ένωσης ο Ευρωπαίος Επίτροπος αναμένει ότι τα κράτη μέλη θα ορίσουν ως εθνικούς συντονιστές φορείς ή πρόσωπα σε επιτελικές θέσεις, λαμβάνοντας ιδίως υπόψη τη φύση του συγκεκριμένου ρόλου που προϋποθέτει τη δικαιοδοσία και την άσκηση αποφασιστικής αρμοδιότητας, ώστε να διαμορφώνει στρατηγικές και να υλοποιεί πολιτικές.

Οι αναλυτικότερες παρατηρήσεις και ενδεικτικές προτάσεις βελτίωσης επί των ειδικότερων διατάξεων του σχεδίου νόμου έχουν ήδη κατατεθεί, όπως σας είπα, στο Υπουργείο Εργασίας και φυσικά θα αποσταλούν και στην Επιτροπή της Βουλής και θα είναι στη διάθεσή σας. Σας ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Εμείς σας ευχαριστούμε.

Το λόγο έχει η κυρία Όλγα Βερικάκη, Αντιπρόεδρος του Συνδέσμου Κοινωνικών Λειτουργών Ελλάδος.

**ΟΛΓΑ ΒΕΡΙΚΑΚΗ (Α΄ Αντιπρόεδρος του Συνδέσμου Κοινωνικών Λειτουργών Ελλάδος)**: Θα ήθελα να ευχαριστήσω τα μέλη της Επιτροπής για την πρόσκληση του Συνδέσμου Κοινωνικών Λειτουργών Ελλάδος στο υπό συζήτηση νομοσχέδιο.

Συνολικά τοποθετούμενη θα ήθελα να πω ότι ενώ μιλάμε σε αυτό το νομοσχέδιο για την ενίσχυση της κρατικής προστασίας σε πολύ σημαντικά ζητήματα και διατάξεις που αφορούν την πρόληψη για την κακοποίηση και την παραμέληση ανηλίκων, ζητήματα που έχουν να κάνουν με την ποιότητα των υπηρεσιών σε επίπεδο προσχολικής αγωγής και διαπαιδαγώγησης και για την αναδοχή και την υιοθεσία, καθώς και για την αναπηρία, παρόλα αυτά σ΄αυτήν την ενίσχυση της κοινωνικής προστασίας γίνεται μια πολύ μεγάλη παραδοχή όσον αφορά την υποστελέχωση. Νομίζω ότι αξίζει τον κόπο να το σκεφτούμε όλοι και όσοι συμμετέχουμε σήμερα σε αυτή τη διαβούλευση, αλλά και όσοι είστε εκεί ως εκπρόσωποι των κομμάτων και της Επιτροπής ότι δεν μπορεί να υπάρχει κοινωνική προστασία χωρίς κοινωνικούς λειτουργούς.

Η αποδοχή, ιδίως, στο άρθρο που αφορά την επέκταση των αρμοδιοτήτων για το ρόλο του κοινωνικού συμβούλου, η παραδοχή, δηλαδή, ότι σε περίπτωση υποστελέχωσης των Περιφερειών και των Περιφερειακών Ενοτήτων από το εξειδικευμένο προσωπικό που μπορεί να κάνει τον έλεγχο των συγκεκριμένων φορέων στους Δήμους ή στα νομικά πρόσωπα αυτών, θεωρούμε ότι αποτελεί παράδοξο. Δεν μπορούμε, δηλαδή, να δεχτούμε ότι η παραδοχή του πραγματικού προβλήματος υποστελέχωσης των Περιφερειακών Ενοτήτων από κοινωνικούς λειτουργούς και άλλες ειδικότητες που εκ του νόμου μπορούν να ασκούν τα καθήκοντα του κοινωνικού συμβούλου, δεν μπορούμε να δεχτούμε ότι επιλύεται τελικά με την μεταφορά των αρμοδιοτήτων τους σε κοινωνικές υπηρεσίες της Τοπικής Αυτοδιοίκησης Α΄ βαθμού, στους Δήμους, που έτσι κι αλλιώς είναι ήδη, επίσης, υποστελεχωμένες. Ας μην ξεχνάμε τα 10 χρόνια που έχουν περάσει της μνημονιακής, ανθρωπιστικής και περαιτέρω κρίσης.

Επομένως, αυτό μας θέτει κάποιους προβληματισμούς όσον αφορά την ενίσχυση της κοινωνικής προστασίας εφόσον δεν υπάρχουν οι υπάλληλοι οι εξειδικευμένοι, που έχουν την τεχνογνωσία και τα πρωτόκολλα για να μπορούν να υποστηρίξουν όλους αυτούς τους θεσμούς.

Δεν διευκρινίζεται, επίσης, ποιοι από αυτούς τους κοινωνικούς λειτουργούς της Τοπικής Αυτοδιοίκησης Α΄ βαθμού μπορούν να παίξουν αυτό το ρόλο. Συμβασιούχοι; Άνθρωποι που εργάζονται, δηλαδή, με συμβάσεις ορισμένου χρόνου σε δομές καταπολέμησης της φτώχειας, …….. προγράμματα βοήθεια στο σπίτι;

Αυτή, λοιπόν, η φοβερή υποστελέχωση θα περιμέναμε, σε ένα νομοσχέδιο που εισάγει τόσο σημαντικές και καίριες διατάξεις για την προστασία του παιδιού σε όλα τα φάσματα, να έχει προβλεφθεί η στελέχωση των αρμόδιων φορέων και υπηρεσιών.

Πιο συγκεκριμένα, όμως, έχουμε κάποιες παρατηρήσεις σε σχέση με τον ορισμό του υπεύθυνου προστασίας ανηλίκων.

**(Συνέχεια ομιλίας της κυρίας Όλγας Βερικάκη, Α΄ Αντιπροέδρου του Συνδέσμου Κοινωνικών Λειτουργών Ελλάδος)**

Θεωρούμε, ότι η διάταξη που αναφέρεται, ότι τα καθήκοντα αυτά πρέπει να ανατίθενται σε εξειδικευμένο Προσωπικό και δη, κοινωνικό λειτουργό ή ψυχολόγο ή όπου δεν υπηρετεί τέτοια ειδικότητα, να ορίζεται μέλος του Προσωπικού άλλης ειδικότητας που σχετίζεται με την παιδική προστασία, αυτό μας προβληματίζει, διότι στο σημείο αυτό μάλλον πρέπει να τονίσουμε- και το έχουμε τονίσει σαν Σύνδεσμος Κοινωνικών Λειτουργών Ελλάδος πάρα πολλές φορές- ότι ακόμα θεσμικά απουσιάζει ένα ενιαίο πλαίσιο λειτουργίας των Δομών παιδικής προστασίας είτε είναι Νομικά Πρόσωπα Δημοσίου Δικαίου είτε Ιδιωτικού Δικαίου είτε Εκκλησιαστικά Ιδρύματα. Άρα, κατ’ επέκταση θα μπορούσε κανείς να πει, ότι υποχρέωση απασχόλησης εξειδικευμένου Προσωπικού είτε κοινωνικού λειτουργού είτε ψυχολόγου, θα είναι σημαντική, όχι μόνο για τον ορισμό τους ως υπεύθυνοι και για το κομμάτι που αφορά περιστατικά κακοποίησης-παραμέλησης, αλλά και ως απαραίτητη προϋπόθεση για την αδειοδότηση και για τη λειτουργία αυτών των Δομών.

Όσο αφορά την έννομη προστασία των υπευθύνων, να απευθύνουμε έκκληση προς την Πολιτεία. Τα περιστατικά αναφοράς κακοποίησης και παραμέλησης, ως επί το πλείστον όπως καταλαβαίνετε, βαρύνουν τις Κοινωνικές Υπηρεσίες Τοπικής Αυτοδιοίκησης Α` βαθμού και επομένως υπάρχουν κοινωνικοί λειτουργοί, που όπως ανέφερε και η κυρία Μιχαηλίδου από την UNISEF, ήδη διενεργούν τις κανονικές έρευνες, μέσα από μία προσπάθεια, με βάση ένα προτυποποιημένο εργαλείο διαγνωστικό, που όμως βρίσκονται συχνά-πυκνά εκτεθειμένοι σε μηνύσεις ή σε αγωγές εκ μέρους των γονέων που βρίσκονται σε μια διαδικασία ελέγχου. Παρακαλούμε λοιπόν για άλλη μια φορά να σκεφτείτε, σε ό,τι έχει να κάνει με την έννομη προστασία των υπαλλήλων των προγραμμάτων των δήμων, σύμφωνα με το ρόλο τους και την αρμοδιότητα που έχουν στη διερεύνηση περιστατικών κακοποίησης, έπειτα από εισαγγελική παραγγελία.

Τέλος να πούμε, ότι στο άρθρο που αφορά την υποβολή των δεδομένων στο Εθνικό Κέντρο Κοινωνικής Αλληλεγγύης, που στο παρόν νομοσχέδιο προκρίνεται στο να αποτυπώνει και να τηρεί το Εθνικό Σύστημα Καταγραφής και Παρακολούθησης Αναφορών, θεωρούμε ότι- όπως νομίζω ότι αναφέρθηκε ήδη- ο οποιοσδήποτε Φορέας αναλάβει αυτό, δεν μπορεί να λάβει υπόψη του και να διασυνδεθεί με τις Κοινωνικές Υπηρεσίες των δήμων που έχουν την αρμοδιότητα να κάνουν έρευνες συνθηκών διαβίωσης και έτσι να υποβάλλονται και εκ μέρους αυτών των Υπηρεσιών σε ετήσια βάση ή πιο συχνότερα, περιστατικά τα οποία έχουν διερευνηθεί, ακριβώς για να υπάρχει καλύτερη αποτύπωση και τελικά πιο ολιστική αντιμετώπιση κατόπιν των προγραμμάτων και για να δούμε και σε ανά περιοχές, που έχουν περισσότερες περιπτώσεις κακοποίησης ή παραμέλησης, με τι μπορεί να συνδέεται αυτό. Αυτός είναι ο μοναδικός τρόπος για να μπορείς να κάνεις, μετά από μία ουσιαστική καταγραφή, μια ουσιαστική μελέτη και μια εκπόνηση σχεδίου για την πρόληψη του φαινομένου.

Σε σχέση με το πρόγραμμα «ΚΥΨΕΛΗ», οι διατάξεις, δηλαδή, που αφορούν αυτό το κομμάτι, για την ανάπτυξη ενός κοινού πλαισίου για την ανάπτυξη των παιδιών και την παρακολούθησή τους σε επίπεδο μαθησιακό-αναπτυξιακό, έχουμε κάποιες απορίες, σε ότι έχει να κάνει με το ψυχοκοινωνικό. Ποιος τελικά είναι αυτός που κάνει τη σύνδεση της Δομής, του παιδικού σταθμού, με την οικογένεια; Νομίζω ότι από αυτό το Εθνικό Συμβούλιο απουσιάζει ο ρόλος αυτού του επαγγελματία που θα μπορούσε να δώσει και να εξηγήσει ακριβώς, με ποιο τρόπο πρέπει να ενισχυθούν οι περιπτώσεις των παιδιών αυτών, που ενδεχομένως να εμφανίζουν συμπεριφορές διαταραχτικές, όχι γιατί υπάρχει ένα μαθησιακό δυσλειτουργικό υπόβαθρο ή μια μαθησιακή δυσκολία, αλλά γιατί πίσω από αυτό λειτουργούν συνθήκες στην οικογένεια αρκετά δύσκολες, που αποτυπώνονται με τη μαθησιακή δυσκολία στο παιδί.

Ευχαριστούμε πάρα πολύ για την πρόσκληση και είμαστε στη διάθεσή σας για οποιαδήποτε άλλη συνεργασία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Εμείς ευχαριστούμε. Θα δώσουμε τον λόγο στον κύριο δήμαρχο, στον κ. Δανιηλίδη, εκπρόσωπο της Κεντρικής Ένωσης Δήμων Ελλάδος, πρόεδρο της αρμόδιας επιτροπής

**ΣΙΜΟΣ ΔΑΝΙΗΛΙΔΗΣ (Δήμαρχος Νέαπολης Συκεών, Πρόεδρος αρμόδιας επιτροπής της Κεντρικής Ένωσης Δήμων Ελλάδας):** Ευχαριστώ πολύ.

Αγαπητέ Πρόεδρε, κυρίες και κύριοι συνάδελφοι συμμετέχοντες, κυρίες και κύριοι βουλευτές, επιτρέψτε μου πριν σας μεταφέρω τις απόψεις της Επιτροπής Κοινωνικής Πολιτικής και του Διοικητικού Συμβουλίου της ΚΕΔΕ για το συγκεκριμένο νομοσχέδιο και τις επιμέρους διατάξεις, να επισημάνω καταρχάς, ότι το γενικό πνεύμα του σχεδίου νόμου δεν είναι στο πνεύμα της αποκέντρωσης και της Αυτοδιοίκησης, όπως είναι το ευρωπαϊκό κεκτημένο και παραγνωρίζει, για άλλη μία φορά, το ρόλο της Τοπικής Αυτοδιοίκησης στην άσκηση της κοινωνικής πολιτικής.

(Συνέχεια ομιλίας κ. Σίμου Δανιηλίδη, Δημάρχου Νεάπολης Συκεών, Προέδρου της αρμόδιας επιτροπής της Κεντρικής Ένωσης Δήμων Ελλάδας)

Κάθε νομοθετική πρωτοβουλία που σχετίζεται με αρμοδιότητες τοπικής αυτοδιοίκησης, την κοινωνική πολιτική, την υγεία και την πρόνοια, δεν μπορεί παρά να ξεκινάει από την ανάγκη συγκρότησης μιας θεσμικά ισχυρής τοπικής αυτοδιοίκησης, με ρόλο στη διοίκηση των τοπικών υποθέσεων, όπως αναφέρεται και όπως επιβάλλει η Ευρωπαϊκή χάρτα τοπικής αυτονομίας, που έχει γίνει αποδεκτή και από το Ελληνικό Κοινοβούλιο και αποτελεί εθνικό νομικό πλαίσιο. Η αντίληψη, λοιπόν, για τη συγκρότηση αυτοδιοικητικών αρχών, με αρμοδιότητες και πόρους στη βάση των αρχών της εγγύτητας και της επικουρικότητας, πρέπει να είναι κυρίαρχη και να διαμορφώνει την εθνική πολιτική μας.

Αντιλήψεις που γυρνάνε πίσω το χρόνο και θέλουνε τους δήμους αδύναμους, απόλυτα εξαρτημένους και ελεγχόμενους από το κράτος, είναι επικίνδυνες, παρωχημένες και γι’ αυτό μας βρίσκουν αντίθετους, ως ΚΕΔΕ. Τέτοιες αντιλήψεις, μας οδήγησαν σε απαράδεκτες νομοθετικές ρυθμίσεις, στο παρελθόν. Δυστυχώς, έχουμε συναντήσει τα τελευταία χρόνια και τις συνέπειες, που έχουμε υποστεί μέχρι τώρα.

Πριν προχωρήσω σε συγκεκριμένες παρατηρήσεις και προτάσεις επί του σχεδίου νόμου, επιτρέψτε μου να επισημάνω τα εξής. Ολοένα και περισσότερο, τα τελευταία χρόνια, οι κοινωνικές υπηρεσίες των δήμων μας, λαμβάνουν καθημερινά εισαγγελικές εντολές, για διενέργεια κοινωνικής έρευνας, αλλά και λοιπών ενεργειών σε περιπτώσεις ενδοοικογενειακής βίας, περιστατικών κακοποίησης και παραμέλησης ανηλίκων. Η διενέργεια κοινωνικής έρευνας, απαιτεί συχνά επισκέψεις κατ’ οίκον, αλλεπάλληλες επισκέψεις μάλιστα και όχι μόνο μία, κατά τις οποίες οι ελάχιστοι δημοτικοί υπάλληλοι, κοινωνικοί λειτουργοί, συχνά δέχονται και επιθέσεις από άτομα της οικογένειας, με κίνδυνο ακόμα και για την ίδια την ακεραιότητά τους, καθώς, στις περισσότερες των περιπτώσεων, δεν συνοδεύονται από την ελληνική αστυνομία, διότι δεν παρέχει η δημοτική αστυνομία δυνάμεις σε τέτοιες περιπτώσεις και στις περισσότερες των περιπτώσεων των δήμων, έχει καταργηθεί η δημοτική αστυνομία και δυστυχώς, δεν έχει επανασυσταθεί.

Πρόκειται για μία τακτική που αφενός, μετακυλεί αρμοδιότητες και ευθύνες στην τοπική αυτοδιοίκηση, έρχεται όμως σε αντίθεση με τη συνταγματική επιταγή του άρθρου 102, όπως ισχύει, σύμφωνα με το οποίο, θεσπίζεται ρητά η υποχρέωση, ο κανόνας, ότι κάθε μεταβίβαση αρμοδιότητας από τα όργανα του κράτους προς την τοπική αυτοδιοίκηση, πρέπει υποχρεωτικά να συνοδεύεται και με την αντίστοιχη και ανάλογη μεταφορά πόρων, αλλά και προσωπικού. Στην κατεύθυνση αυτή η ορθή πρόληψη και αντιμετώπιση περιστατικών ενδοοικογενειακής βίας, περιστατικών κακοποίησης, παραμέλησης ανηλίκων, προϋποθέτει τη νομοθετική πρόβλεψη για στελέχωση των δήμων, με κοινωνικούς λειτουργούς και ψυχολόγους, καθώς και πρόβλεψη για μεταφορά των αντίστοιχων πόρων, όχι μόνο για τη μισθοδοσία, αλλά και για τα λειτουργικά.

Όσον αφορά το συγκεκριμένο σχέδιο νόμου και τις επιμέρους διατάξεις, επισημαίνουμε τα εξής, όπως έχουν αποτυπωθεί στις ομόφωνες αποφάσεις της επιτροπής της ΚΕΔΕ και τις ομόφωνες αποφάσεις του διοικητικού συμβουλίου της ΚΕΔΕ. Στο πρώτο μέρος, από το άρθρο 1 έως το 10, που περιλαμβάνει τις διατάξεις για την πρόληψη και αντιμετώπιση περιστατικών κακοποίησης και παραμέλησης ανηλίκων. Είναι πολύ θετικό ότι εντοπίζεται ο σημαντικός ρόλος που έχουν οι μονάδες παιδικής προστασίας, στον εντοπισμό και την έγκαιρη διαπίστωση περιστατικών κακοποίησης και παραμέλησης, όπως και η θέσπιση μιας διαδικασίας για την καταγγελία των περιστατικών αυτών.

Επίσης, σύμφωνα με τις διατάξεις αυτές, οι φορείς υποχρεούνται να ορίσουν υπεύθυνο προστασίας ανηλίκων, να μεριμνούν για την έγκαιρη αντιμετώπιση περιστατικών κακοποίησης και παραμέλησης των ανηλίκων που τελούν υπό την προστασία τους και να διασυνδεθούν με το Εθνικό Κέντρο Κοινωνικής Αλληλεγγύης, στο οποίο θα υποβάλουν ετήσιες αναφορές.

**(Συνέχεια ομιλίας κ. Σίμου Δανιηλίδη, Δημάρχου Νεάπολης Συκεών, Προέδρου Αρμόδιας Επιτροπής Κ.Ε.Δ.Ε.)**

Ως υπεύθυνοι προστασίας ανηλίκων ορίζονται εύλογα κοινωνικοί λειτουργοί ή ψυχολόγοι καθώς πρόκειται για αντικείμενο που άπτεται των αρμοδιοτήτων τους. Σε περιπτώσεις όμως που δεν υφίστανται οι ειδικότητες αυτές στο προσωπικό της μονάδας -που είναι μάλλον ο κανόνας πανελληνίως- ορίζεται άλλο μέλος του προσωπικού χωρίς να ορίζονται κάποιες βασικές προϋποθέσεις ή κάποιες ενδεικτικά ειδικότητες. Δεδομένου ότι οι βρεφικοί, βρεφονηπιακοί και παιδικοί σταθμοί στους δήμους επί το πλείστον δεν διαθέτουν κοινωνικούς λειτουργούς και ψυχολόγους και το παιδαγωγικό προσωπικό συνήθως δεν έχει σχετική επιμόρφωση η εφαρμογή της διάταξης αυτής εκ των πραγμάτων θα υποβαθμίσει το σημαντικό ρόλο του υπεύθυνου και ως εκ τούτου δεν θα γίνει ολοκληρωμένη αντιμετώπιση.

Επιπλέον, καθώς όλοι αναγνωρίζουμε ότι η λειτουργία των μονάδων παιδικής προστασίας θα ωφεληθεί πολλαπλά από τη στελέχωση με ψυχολόγους και κοινωνικούς λειτουργούς και θα εξασφαλίσει παράλληλα και την ορθή λειτουργία της προστασίας ανηλίκων προτείνουμε να υπάρξει και ειδική πρόβλεψη για την κάλυψη του μισθολογικού και λειτουργικού κόστους γι’ αυτόν τον σκοπό όπως επιβάλλει το άρθρο 102 που προανέφερα του Συντάγματος.

Όσον αφορά την επιμόρφωση του προσωπικού το σχέδιο νόμου προβλέπει ότι οι φορείς παιδικής προστασίας οφείλουν να προβούν στις απαραίτητες ενέργειες για την ενίσχυση των δεξιοτήτων του προσωπικού που απασχολούν με οποιαδήποτε σχέση εργασίας καθώς και των φυσικών προσώπων που παρέχουν υπηρεσίες εθελοντικά, όπως αναφέρει η σχετική παράγραφος του νομοσχεδίου. Αυτό εγκυμονεί τον κίνδυνο να υπάρχει μεγάλη ανομοιογένεια στην εκπαίδευση του προσωπικού και να μην εξασφαλίζεται επαρκώς η ποιότητα της παρεχόμενης εκπαίδευσης και άρα να τίθεται εν αμφιβόλω το αποτέλεσμα. Δεδομένου ότι υπάρχουν φορείς όπως το Εθνικό Κέντρο Κοινωνικής Αλληλεγγύης, παιδοψυχιατρικά τμήματα νοσοκομείων, κέντρα πρόληψης των εξαρτήσεων και προαγωγής υγείας και άλλοι φορείς εξειδικευμένοι σε θέματα παιδικής προστασίας και εκτίμησης των προβλημάτων ψυχικής υγείας των παιδιών είναι σκόπιμο να ορισθούν αρμόδιοι φορείς για την εκπαίδευση των υπεύθυνων προστασίας ανηλίκων των δομών και να υπάρξει πρόβλεψη και σχετική χρηματοδότηση της εκπαίδευσης και της επιμόρφωσης των εργαζομένων σε αυτές τις δομές.

Επίσης, εκείνο το οποίο θέλουμε να επισημάνουμε είναι ότι στο άρθρο 10 -εποπτεία και κυρώσεις- προβλέπονται ιδιαίτερα υψηλά πρόστιμα και κυρώσεις για τη μη τήρηση των προβλεπόμενων διατάξεων. Προφανώς αυτό δεν διευκολύνει τη συνεργασία και τη διάθεση ανταπόκρισης των μονάδων παιδικής προστασίας προς το σοβαρό και ευαίσθητο αυτό θέμα.

Όσον αφορά το Μέρος β’, άρθρο 11 έως 18 και τις διατάξεις για την αναβάθμιση της ποιότητας των παρεχόμενων υπηρεσιών στους βρεφικούς και παιδικούς σταθμούς «Πρόγραμμα Κυψέλη» θέλουμε και πάλι να επισημάνουμε

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Κύριε Δανιηλίδη έχετε υπερβεί το χρόνο σας πέραν του διπλάσιου. Αν μπορείτε να κλείσετε την τοποθέτησή σας.

**ΣΙΜΟΣ ΔΑΝΙΗΛΙΔΗΣ (Δήμαρχος Νεάπολης Συκεών, Πρόεδρος Αρμόδιας Επιτροπής Κ.Ε.Δ.Ε.):** Εκπροσωπώ την τοπική αυτοδιοίκησηόλης της χώρας σας, αυτά είναι αποφάσεις μας που πρέπει να κατατεθούν. Δώστε μου ένα λεπτό.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Έχετε ένα λεπτό, αλλά επιμένω είχε τοποθετηθεί επί μακρόν.

**ΣΙΜΟΣ ΔΑΝΙΗΛΙΔΗΣ (Δήμαρχος Νεάπολης Συκεών, Πρόεδρος Αρμόδιας Επιτροπής Κ.Ε.Δ.Ε.):** Θα προχωρήσω γρήγορα. Δεν λαμβάνεται κατά τη γνώμη μας επαρκώς ο ρόλος της Τοπικής Αυτοδιοίκησης. Σαφώς είναι θετικό ότι στο συγκεκριμένο νομοσχέδιο δίνεται έμφαση στην εισαγωγή ενός οριστικού παιδαγωγικού προγράμματος. Αυτό είναι θετικό. Επίσης, η ίδρυση του Εθνικού Συμβουλίου Προσχολικής Αγωγής και Διαπαιδαγώγησης ως συλλογικό συμβουλευτικό γνωμοδοτικό όργανο έχει καθοριστικό ρόλο στην αναβάθμιση της ποιότητας.

Ενδεικτικό, όμως, της έλλειψης της εμπλοκής της αυτοδιοίκησης -όπως ανέφερα- είναι το γεγονός ότι από τα 15 μέλη του εθνικού συμβουλίου μόνο ένα μέλος είναι εκπρόσωπος της ΚΕΔΕ. Επίσης, οι αρχές που περιγράφονται στις διατάξεις του προγράμματος «Κυψέλη» είναι αρκετά γενικές και ως εκ τούτου δεν είναι δυνατό να εκτιμηθεί η χρησιμότητα του συγκεκριμένου προγράμματος.

Όσον αφορά την επιμόρφωση και την υποστήριξη του προσωπικού βρεφικών παιδικών σταθμών με το πρόγραμμα «Κυψέλη» περιγράφει πως οι μέντορες οι οποίοι είναι εμπειρογνώμονες υποχρεωτικά θα βρίσκονται σε τακτική επικοινωνία με το προσωπικό και αυτό είναι ζήτημα που πρέπει να μελετηθεί και να συνεννοηθούμε ως Τοπική Αυτοδιοίκηση.

Η παντελής έλλειψη συμμετοχής της Τοπικής Αυτοδιοίκησης στο θεσμό της αναδοχής και της υιοθεσίας εντοπίζεται στο Μέρος Γ’ άρθρο 19 έως 26. Να μην το αναλύσω για λόγους συντομίας και επίσης το Μέρος Δ’ από το 27 έως το 32, ο προσωπικός βοηθός για άτομα με αναπηρία εισάγεται ο θεσμός του προσώπου βοήθειας ως αρμοδιότητα του ΟΠΕΚΑ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Κύριε Δανιηλίδη με ακούτε;

**ΣΙΜΟΣ ΔΑΝΙΗΛΙΔΗΣ (Δήμαρχος Νεάπολης Συκεών, Πρόεδρος Αρμόδιας Επιτροπής Κ.Ε.Δ.Ε.):** Και ορίζονται οι προϋποθέσεις προκειμένου να κατατίθενται στα Κέντρα Κοινότητας των δήμων χωρίς όμως να περιγράφονται οι προϋποθέσεις ούτε οι παροχές από τις διατάξεις -τελειώνω με αυτό- από τις διατάξεις προβλέπεται ότι θα υπάρξει πιλοτική εφαρμογή του προγράμματος.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Θα καταθέσετε και υπόμνημα αν θέλετε. Έχετε εξαντλήσει, έχετε υπερβεί κατά πολύ το χρόνο. Υπάρχουν και άλλοι να μιλήσουν μετά από εσάς.

**ΣΙΜΟΣ ΔΑΝΙΗΛΙΔΗΣ (Δήμαρχος Νεάπολης Συκεών, Πρόεδρος Αρμόδιας Επιτροπής Κ.Ε.Δ.Ε.):** Ευχαριστώ κύριε Πρόεδρε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Σας ευχαριστούμε πολύ.

Το λόγο έχει ο κύριος Σταθόπουλος. ΠΡΟΓΡΑΜΜΑ "ΚΥΨΕΛΗ"

**ΓΕΩΡΓΙΟΣ ΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Ιδιωτικών Παιδικών Σταθμών):** Καλησπέρα και σας ευχαριστούμε πολύ, για την πρόσκληση.

Κύριε Πρόεδρε, κυρίες και κύριοι, χθες οι εκπρόσωποι των φορέων, αρχικά η Πανελλήνια Ομοσπονδία Συλλόγων Ιδιωτικών Παιδικών Σταθμών, προσήψαν ότι θα έχει την υποστήριξη τους το σχέδιο νόμου, το σύνολό του και ειδικότερα το πρώτο μέρος του νομοσχεδίου για την πρόληψη και αντιμετώπιση περιστατικών κακοποίησης και παραμέλησης ανηλίκου, τίθεται απόλυτα με τις παρατηρήσεις της κυρίας Γιαζιτζόγλου, όπως επίσης συμμεριζόμαστε και πολλές άλλες θέσεις, όπως από το Ινστιτούτο Υγείας του Παιδιού, αλλά και από τον εκπρόσωπο των Βρεφοκόμων και άλλους φορείς.

Για το δεύτερο μέρος και συγκεκριμένα για το ΠΡΟΓΡΑΜΜΑ "ΚΥΨΕΛΗ" και το Εθνικό Συμβούλιο Προσχολικής Αγωγής και Διαπαιδαγώγησης, ήταν ένα διαχρονικό αίτημα του κλάδου και φυσικά με ιδιαίτερη ικανοποίηση, το αποδεχόμαστε και συμφωνούμε επί της αρχής.

Προβληματιζόμαστε έντονα, όμως, με την μεθοδολογική ανάλυση και εφαρμογή. Συγκεκριμένα, η πενταμελής ομάδα εργασίας παρά την φιλότιμη προσπάθεια, είναι προφανής η γνωσιακή έλλειψη της προσχολικής παιδαγωγικής και η ανάλογη εμπειρία, καθώς φορτίζουν, δυστυχώς, το σχέδιο νόμου, με λάθη εννοιολογικά και ουσίας.

Ένας νόμος δίνει κατευθύνσεις και πλαίσια για να καθοριστούν στην συνέχεια παιδαγωγικά προγράμματα και δεν επιβάλλει συγκεκριμένο πρόγραμμα και μάλιστα στην προσχολική ηλικία κατά την οποία οποιαδήποτε πρόγραμμα, οφείλει να είναι παιδαγωγικός ο ρόλος του, ευέλικτο και όχι προκαθορισμένο. Το αντίστοιχο πρόγραμμα με τη μέθοδο της βιωματικής επικοινωνιακής μάθησης, η βάση, δηλαδή, των αποριών και των επιθυμιών της εκάστοτε ομάδας παιδιών, μέθοδος που διδάσκεται σε όλα τα ελληνικά πανεπιστήμια.

Επομένως, το σχέδιο νόμου δεν είναι δυνατόν να επικυρώνει κυριολεκτικός χρησιμοποιώντας το οριστικό άρθρο 8, ένα συγκεκριμένο παιδαγωγικό πρόγραμμα των προσχολικής ηλικίας, είτε να αναφέρει τόσο τον τίτλο του νόμου, όσο και στο κύριο άρθρο του σκοπού της λέξης «πρόγραμμα κυψέλης».

Θεωρώ ότι η ανάπτυξη σε λεπτομέρειες στο σημείο αυτό, θα κατατεθούν γραπτός και αντιπαρέρχομαι για να πάω στις προτάσεις κατ’ άρθρων.

Ύστερα από τις παρατηρήσεις του συνόλου, πάω στο άρθρο 13, ο σκοπός. Το σήμα των δημοτικών ιδιωτικών και δημόσιων βρεφικών και βρεφονηπιακών παιδικών σταθμών, εφαρμόζεται το πρόγραμμα «κίνησης και μάθησης στην αυλή και στη φύση». Το γνωστό ως ΚΙ.ΜΑ.ΦΥ., το οποίο έχει ως στόχο: Πρώτον, την ανάπτυξη και ενίσχυση των δυνατοτήτων και δεξιοτήτων των βρεφών και νηπίων μέσω του παιχνιδιού σε εξωτερικούς χώρους του ελληνικού πολιτισμού και με σεβασμό στη μοναδικότητα και τον ατομικό ρυθμό ανάπτυξης κάθε βρέφους και νηπίου, με εργαλείο την βιωματική επικοινωνιακή μάθηση.

(Συνέχεια ομιλίας κ. Γεωργίου Σταθόπουλου, Προέδρου της Πανελλήνιας Ομοσπονδίας Ιδιωτικών Παιδικών Σταθμών)

Στο άρθρο 14 προτείνουμε να είναι διετής, αρχής γενομένης από την παιδαγωγική χρονιά 2022-2023 η καθολική εφαρμογή με συμμετοχή 50% των δημοτικών και 50% των ιδιωτικών αντίστοιχων δομών από τη σχετική έρευνα, αυτοί οι οποίοι θα κάνουν το πιλοτικό πρόγραμμα. Οι δομές να είναι βρεφονηπιακοί σταθμοί δυναμικότητας 100 νηπίων τουλάχιστον και 24 βρεφών, να έχουν χρόνο λειτουργίας μια 10ετία τουλάχιστον, να έχουν εκθέσεις λειτουργίας από κοινωνικούς συμβούλους θετικής αξιολόγησης, να είναι αναπτυγμένοι και στις 13 περιφέρειες της χώρας. Στο τέλος της διετίας να μελετηθούν τα συμπεράσματα από την ομάδα εργασίας του Εθνικού Συμβουλίου.

Άρθρο 15. Στην παράγραφο 1 αναφέρει «εκπρόσωπο δευτεροβάθμιας συνδικαλιστικής οργάνωσης ιδιωτικών παιδικών σταθμών». Προφανώς έχει παραλειφθεί ο … οργάνωσης που είναι όπως είπα, είναι Πανελλήνια Ομοσπονδία Συλλόγων Ιδιωτικών Παιδικών Σταθμών, ΠΟΣΙΠΣ.

Το άρθρο 16, αρμοδιότητες του Εθνικού Συμβουλίου, είχαμε προτείνει να υπάρχουν ειδικοί επιστήμονες και όχι υπηρεσιακοί παράγοντες, οι οποίοι διαθέτουν πολυετή εμπειρία κατ’ αρχάς, ανάλογα με την ειδικότητά του, να αντικατασταθούν οι λέξεις «με απόφαση συμβουλίου είναι δυνατόν να συνιστώνται ειδικές επιστημονικές επιτροπές» και να συμπληρωθεί «υποχρεωτικά συνιστώνται», γιατί εκεί είναι για μας η πεμπτουσία της λειτουργίας του Εθνικού Συμβουλίου με ομάδες εργασίας, οι οποίες θα εισηγούνται ανάλογα για έρευνες που θα κάνουν. Επίσης, να έχει την ευθύνη της καθοδήγησης της επιμόρφωσης των κοινωνικών συμβούλων και του ενιαίου τρόπου έκθεσης του ερωτηματολογίου, το οποίο να το γνωρίζουν και οι δομές.

Στο τέταρτο μέρος, το άρθρο 34, καθολική εφαρμογή της υπηρεσίας προσωπικών βοηθών για άτομα με αναπηρία, να συμπεριληφθεί το φάσμα αυτισμού των νηπίων, ώστε να λειτουργούν στο πλαίσιο των βρεφονηπιακών παιδικών σταθμών, καθώς και στις επόμενες βαθμίδες και όχι μέσα σε ιδρύματα οι περιπτώσεις αυτές.

Άρθρο 46, πρόγραμμα χρηματοδότησης για τη δημιουργία νέων τμημάτων βρεφικής φροντίδας. Να προηγηθεί έρευνα, η οποία θα αναδείξει τις ανάγκες κάθε περιφέρειας και στη συνέχεια να ανακοινωθεί μοριοδότηση των ενδιαφερομένων, με βάση τις λεπτομέρειες που γράφουμε στο υπόμνημα που θα καταθέσουμε. Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Ο κ. Ρήγας έχει το λόγο.

**ΓΕΩΡΓΙΟΣ ΡΗΓΑΣ (Αντιπρόεδρος της Πανελλήνιας Ομοσπονδίας Ιδιωτικών Παιδικών Σταθμών):** Ευχαριστώ, κύριε Πρόεδρε. Εγώ επειδή συνήθως στην Ομοσπονδία λειτουργούμε συμμετοχικά, θα ήθελα μόνο να προσθέσω δύο-τρία σημεία ακόμη, τα οποία τα θεωρώ πάρα πολύ σημαντικά.

Πρώτα από όλα, κάτι που δεν έχω ακούσει από κανέναν μέχρι τώρα και οφείλω και προσωπικά να το αναδείξω ότι βρισκόμαστε όλοι εδώ σήμερα, λόγω του ότι υπάρχει μία Υπουργός, η Δόμνα Μιχαηλίδου, η οποία, ενώ κανένας υπουργός μέχρι τώρα, δεν το είχε κάνει, έσκυψε πάνω από τον ευαίσθητο χώρο της προσχολικής αγωγής, της προσχολικής ηλικίας, έδειξε ενδιαφέρον, πρόθεση, διάθεση, μεράκι και όρεξη στο να δει αυτό το χώρο, οποίος μέχρι τώρα οποιοσδήποτε έχει ασχοληθεί, είχε ασχοληθεί αφαιρετικά, αφαιρώντας δηλαδή, ηλικίες αφαιρώντας εργαλεία, αφαιρώντας τα πάντα. Έρχεται, λοιπόν, τώρα μία υπουργός, να ασχοληθεί προσθετικά και αυτό θα πρέπει να το επιβραβεύσουμε και να το αναδείξουμε, ειδάλλως δεν θα ήμασταν εδώ αυτήν τη στιγμή να κάνουμε αυτή τη συζήτηση. Ένα είναι αυτό. Συγχαρητήρια, λοιπόν, στη Δόμνα Μιχαηλίδου για την προσπάθεια.

Το δεύτερο είναι ότι παρ’ όλο που βρισκόμαστε εδώ αυτή τη στιγμή, σας πληροφορώ ότι αύριο μεθαύριο, από μια πληροφορία που πήρα πριν από λίγο, κατεβαίνει τροπολογία στη βουλή για το περίφημο «νταντάδες της γειτονιάς». Είμαστε εδώ λοιπόν και συζητάμε για προστασία ανηλίκων, μιλάμε για το πρόγραμμα «Κυψέλη» για σεβασμό στα παιδιά και αύριο μεθαύριο θα έχουμε μια τροπολογία μπροστά μας όπου όλα αυτά που συζητάμε δεν θα ισχύουν για μια ίδια ηλικία, για την προσχολική ηλικία δηλαδή. Αυτό κάποια στιγμή θα πρέπει να σταματήσει. Θα πρέπει το Εθνικό Συμβούλιο Προσχολικής Αγωγής -και γι’ αυτό τα συγχαρητήριά μου πάλι στη Δόμνα Μιχαηλίδου- να πρέπει να αναλαμβάνει και να έχει την αποκλειστική φροντίδα του ευαίσθητου χώρου της προσχολικής ηλικίας και κανένας μα κανένας άλλος να μην μπορεί να κάνει κάτι διαφορετικό. Θα πρέπει κάποια στιγμή αυτή η τομή να γίνει και να σταματήσουμε λοιπόν να υπάρχει αυτή η δυαρχία, τη Δευτέρα άσπρο την Τρίτη μαύρο. Δυστυχώς, είναι μια άσχημη εξέλιξη για τον κλάδο και για τα παιδιά αυτό που θα γίνει. Πώς θα ελέγχεται και αν θα ελέγχεται και ποιος θα ελέγχει ας πούμε τους ανθρώπους αυτούς;

Συνέχεια ομιλίας κ. **ΓΕΩΡΓΙΟΥ ΡΗΓΑ**, Αντιπροέδρου της Πανελλήνιας Ομοσπονδίας Ιδιωτικών Παιδικών Σταθμών

Τρίτον, να αναφερθώ στο άρθρο 46 που κι αυτό θα πρέπει τουλάχιστον εμείς της Ομοσπονδίας να το αναδείξουμε. Είναι για πρώτη φορά μετά από 50 χρόνια, όπου ένα κρατικό πρόγραμμα χρηματοδότησης υπάρχει για ιδιωτικούς φορείς για τους ιδιωτικούς παιδικούς σταθμούς που μέχρι τώρα είχαν δαιμονοποιηθεί. Ελπίζουμε, ότι η παράλειψη της αναφοράς της Ομοσπονδίας Π.Ο.Σ.Ι.Π.Σ. ήταν κάτι ατυχές, κάποια παράλειψη που συνέβη και θα πρέπει στο 15μελές συμβούλιο, να υπάρχει η Π.Ο.Σ.Ι.Π.Σ., η μοναδική Ομοσπονδία η οποία υπάρχει στην Ελλάδα και να βοηθήσει με τις γνώσεις και την εμπειρία της τα τελευταία 50 χρόνια. Ευχαριστώ πάρα πολύ για τον χρόνο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Τον λόγο έχει ο κ. Μοσχολιός.

**ΙΩΑΝΝΗΣ ΜΟΣΧΟΛΙΟΣ (Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ):** Κύριε πρόεδρε, ευχαριστώ πολύ για την πρόσκληση. Η Π.Ο.Σ.Γ.Κ.ΑμεΑ αποτελεί το δευτεροβάθμιο όργανο του αναπηρικού κινήματος που εκπροσωπεί τα άτομα με νοητική αναπηρία, αυτισμό, σύνδρομο ντάουν, εγκεφαλική παράλυση, βαριές και πολλαπλές αναπηρίες, όλα τα ανήλικα άτομα με κάθε μορφής αναπηρία και τις οικογένειές τους, μέσω των σωματείων γονέων και κηδεμόνων στην ελληνική επικράτεια. Αυτό που θα ήθελα όμως να σας γνωστοποιήσω, είναι ότι η Π.Ο.Σ.Γ.Κ.ΑμεΑ είναι θετική ως προς την προωθούμενη ρύθμιση και καλύπτεται απόλυτα για το σύνολο των θέσεων που εξέφρασε από την ΕΣΑμεΑ ο πρόεδρος της ο Γιάννης Βαρδακαστάνης.

Παρόλα αυτά, θέλω να αναφερθώ σε δύο τρία άρθρα που κατά τη γνώμη μας χρήζουν κάποιων συμπληρώσεων. Συγκεκριμένα στο άρθρο 3, προτείνουμε να συμπεριληφθεί η παράγραφος ότι σε περίπτωση που αναφορά περιστατικού κακοποίησης προέρχεται από ωφελούμενο με αναπηρία, να εφαρμόζονται μέθοδοι εναλλακτικής επικοινωνίας όποτε αυτό κριθεί απαραίτητο, να αναγνωρίζονται και να αξιολογούνται ανάλογα οι αντιδράσεις των ωφελούμενων. Το θεωρούμε πάρα πολύ σημαντικό αυτό.

Επίσης στο άρθρο 4, ακριβώς αυτές οι μέθοδοι εναλλακτικής επικοινωνίας να είναι μέσα στα καθήκοντα του υπεύθυνου προστασίας ανηλίκων και να τις προάγει μέσα από τις δομές όπου θα επιχειρεί.

Στο άρθρο 17, στη σύνθεση του εθνικού συμβουλίου προσχολικής αγωγής και διαπαιδαγώγησης, προτείνουμε την συμπερίληψη μέσω ενός εκπροσώπου της Πανελλήνιας Ομοσπονδίας Γονέων και Κηδεμόνων Ατόμων με Αναπηρία της Π.Ο.Σ.Γ.Κ.ΑμεΑ, γιατί πραγματικά δεν το θεωρούμε θετικό να μην υπάρχει αυτή η πρόβλεψη ενός αντιπροσωπευτικού φορέα των γονέων των παιδιών με αναπηρία μέσα σε αυτό το συμβούλιο. Νομίζω είναι απαραίτητο.

Όσον αφορά τη θέσπιση του προσωπικού βοηθού, θεωρούμε ότι είναι μία πολύ θετική εξέλιξη και περιμένουμε την περαιτέρω εξειδίκευση της εφαρμογής τους προκειμένου να υπάρξει βελτίωση με τις προτάσεις τις οποίες θα καταθέσουμε. Θέλω να σας ευχαριστήσω πολύ για την πρόσκληση.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Τον λόγο έχει ο κ. Νικολόπουλος.

**ΠΕΛΟΠΙΔΑΣ** **ΝΙΚΟΛΟΠΟΥΛΟΣ (Δικηγόρος συντονιστής νομικής βοήθειας και υπεύθυνος συνηγορίας του Σωματείου Δίκτυο για τα Δικαιώματα του Παιδιού):** Κύριε Πρόεδρε, αξιότιμα μέλη της Επιτροπής, ευχαριστούμε πολύ για την πρόσκληση και για τη δυνατότητα να συμμετέχουμε στην ακρόαση των φορέων για το παρόν νομοσχέδιο. Τα επιμέρους άρθρα που θα αναφέρω, αναφέρονται στα άρθρα της δημόσιας διαβούλευσης. Η φράση του παιδιού με αναπηρία, θα θέλαμε να απαλειφθεί γιατί εκφράζει κάποια διάκριση, καθώς όπως γνωρίζουμε αφορά όλα τα παιδιά ανεξαρτήτως φυλής, εθνικότητας θρησκείας και λοιπά.

(Συνέχεια ομιλίας κυρίου ΠΕΛΟΠΙΔΑ ΝΙΚΟΛΟΠΟΥΛΟΥ, Δικηγόρου, Συντονιστή νομικής βοήθειας και υπεύθυνου συνηγορίας του Σωματείου «Δίκτυο για τα Δικαιώματα του παιδιού»)

Εν συνεχεία στο άρθρο 2, θεωρούμε πολύ σημαντικό την πρόβλεψη και να υπάρχει αναφορά των περιστατικών κακοποίησης, ωστόσο πρέπει να επισημανθεί, ότι η αναφορά αποτελεί το πρώτο βήμα. Υπάρχουν πάρα πολλά στάδια που πρέπει να ακολουθήσουν της αναφοράς. Πρέπει να εφαρμοστούν όλες οι προσθετικές διαδικασίες για παράδειγμα η εφαρμογή της Υπουργικής Απόφασης 320/2019, για τα σπίτια του παιδιού, την οποία αναμένουμε και όλες τις προστατευτικές διατάξεις και διαδικασίες με παράλληλη προστασία των αστυνομικών αρχών και εννοείται την ενίσχυση των κοινωνικών υπηρεσιών.

Εάν δεν εφαρμοστούν αυτές οι διατάξεις θα παραμείνει μια διαδικασία, η οποία θα είναι μια απλή στατιστική απεικόνιση των περιστατικών κακοποίησης για τα παιδιά παρότι θα έχουμε ένα δείκτη πόσες είναι και σε ποιο βαθμό σε οι κακοποιήσεις στην Ελλάδα. Παρόλα αυτά θα παραμένει στο ίδιο πλαίσιο και θα ακολουθούνται οι προβλεπόμενες διαδικασίες.

Αναφορικά με τα άρθρα 3 έως 6, θα θέλαμε να αναφέρουμε, ότι καταρχήν κινούνται στη σωστή βάση, όπως αναφερθήκαν ήδη για το ποινικό μητρώο από τους προηγούμενους συναδέλφους. Και είναι σημαντικό να εφαρμοστούν οι διατάξεις αυτές στην πληρότητά τους και να υπάρξει συστηματικός έλεγχος.

Για το άρθρο 8, και για την προβλεπόμενη επιμόρφωση θεωρούμε, ότι πρέπει να καταστεί υποχρεωτική και ενδεχομένως να συμπεριληφθεί η …….. εκπαίδευση σε θέματα σχετικά με την ……… και ιδιαίτερα ζητήματα κακοποίησης και να αξιοποιηθούν το εγχειρίδιο το ………του παιδιού για παράδειγμα σε όλους τους επαγγελματίες εκπαιδευτικούς και γενικότερα σε όλο το προσωπικό, το οποίο απασχολείται με παιδιά.

Μάλιστα έχουμε συμμετάσχει και σε εκπόνηση πρωτοκόλλων από το ινστιτούτο υγείας του παιδιού, είναι πρακτικά πρωτόκολλα, είναι πολύ σημαντικό να ενσωματωθούν αυτά τα πρωτόκολλα και τα πλαίσια για να είναι ευκολότερη και να δημιουργηθούν –αν θέλετε- επαγγελματίες στο πώς θα πρέπει να αναφέρουν τα περιστατικά που, ποιος είναι αρμόδιος και που έχουν τα όριά τους.

Εν συνεχεία για τα άρθρα 11 έως 18, θα ήθελα να αναφέρουμε, ότι είναι θετική αναγνώριση σημασίας της προσχολικής αγωγής και δη των ευαίσθητων ηλικιών από 1 έως 4 ετών την ελληνική πολιτεία για πρώτη φορά και θα ήταν σημαντικό, να προβλεφθεί και η δυνατότητα δωρεάν σχολικής εκπαίδευσης σε παιδιά κάτω των 4 ετών, καθότι γνωρίζουμε ότι είναι υποχρεωτική η παροχή εκπαίδευσης από το νηπιαγωγείο και μετά.

Ειδικά όσον αφορά ευάλωτες ομάδες παιδιών καθότι είναι δικαίωμα στην εκπαίδευση είναι ένα δικαίωμα καθολικό, όπως αναφέρει η σύμβαση για τα δικαιώματα του παιδιού.

Επιμέρους για τις διατάξεις θα θέλαμε να αναφέρουμε, ότι είναι γενικά αρκετά γενικές και ασαφείς και χρειάζεται σίγουρα να διασαφηνιστούν, όπως προβλέπεται από την διάταξη του άρθρου 36, που θα γίνουν όλα σωστά, θα ρυθμιστούν από κοινές Υπουργικές Αποφάσεις, οι οποίες ωστόσο θα πρέπει να διαμορφώσουν τα ανάλογα προγράμματα και να δημιουργήσουν ένα συχνό παιδαγωγικό πρόγραμμα, που να συνδέεται με το πρόγραμμα σπουδών του νηπιαγωγείου. Σε κάθε περίπτωση να υπάρχει σίγουρα η συμμετοχή ειδικών αποστολών του ακαδημαϊκού προσωπικού του Πανεπιστημίου Δυτικής Αττικής καθώς και παιδαγωγών που στελεχώνουν τους βρεφονηπιακούς σταθμούς και τα υπόλοιπα πλαίσια προσχολικής αγωγής και φροντίδας.

Συμπληρωματικά θα θέλαμε ……………….. και έχει πολύ ενδιαφέρον να ακουστεί και η φωνή των ίδιων των παιδιών ειδικά των μεγαλύτερων ηλικιών των τεσσάρων ετών βάσει του άρθρου 12, της σύμβασης για τα δικαίωμα του παιδιού καθώς και εκπροσώπους από τους γονείς τους. Συμπληρωματικά θα θέλαμε να αναφέρουμε, ότι το παρόν νομοσχέδιο φαίνεται να μην έχει λάβει υπόψη του τη σύσταση του Ευρωπαϊκού Συμβουλίου σχετικά με τα συστήματα προσχολικής εκπαίδευσης και φροντίδας υψηλής ποιότητας της 22ας Μαΐου του 2019, η οποία έχει εγκριθεί από τους Υπουργούς Παιδείας κατά τη Σύνοδο του Συμβουλίου και παρέχει προτάσεις κατευθυντήριες οδηγίες στα κράτη-μέλη.

Συμπληρωματικά για τα άρθρα που αναφέρονται στην υιοθεσία μια μικρή προσθήκη σχετικά με την αναδοχή ασυνόδευτων παιδιών.

(Συνέχεια ομιλίας κ. ΠΕΛΟΠΙΔΑ ΝΙΚΟΛΟΠΟΥΛΟΥ, δικηγόρος,

συντονιστής νομικής βοήθειας και υπεύθυνος δικηγορίας του

Σωματείου «Δίκτυο για τα Δικαιώματα του Παιδιού» )

Θα θέλαμε να αναφέρουμε, ότι παρά τις προβλέψεις του νόμου δεν έχει ???? σε εφαρμογή, ιδίως γιατί είναι πολύ σημαντικό και απαραίτητο να εξειδικευτούν και να ληφθούν υπόψη, οι διαφορετικές και εξειδικευμένες ανάγκες σε τόσο ευάλωτες ομάδες παιδιών.

Κλείνοντας, αναφορικά με το άρθρο 32 της δημόσιας διαβούλευσης για τη δημιουργία διαμερισμάτων αυτόνομης διαβίωσης, σίγουρα κρίνουμε ότι είναι ότι είναι μια πολύ θετική πρωτοβουλία που συμβάλλει στην αποδειγματοποίηση και έχει ήδη εφαρμοστεί, κατά κάποιο βαθμό, στην ομάδα των ασυνόδευτων παιδιών. Θα θέλαμε ωστόσο να τονίσουμε, ότι αν και υπάρχει αναφορά στην ψυχοκοινωνική υποστήριξη, κρίνουμε ότι θα πρέπει να γίνεται σε συχνή και πολύ σταθερή βάση στις στατιστικές που θα έρθουν. Επίσης, θεωρούμε ότι πολύ σημαντικό θα πρέπει να προβλεφθεί στην ίδια διάταξη και η παροχή νομικής υποστήριξης, καθότι κι εμείς απ’ το πεδίο, κρίνουμε ότι υπάρχουν περιπτώσεις, οι οποίες χρήζουν και νομικής υποστήριξης, ειδικά για τα παιδιά τα οποία θα δημιουργηθούν από τα διαμερίσματα και είναι πολύ σημαντικό να υπάρξει συγκεκριμένη πρόβλεψη.

Τέλος, όσον αφορά το άρθρο 33 για τον ??? ??? …….προστασίας χαιρετίζουμε σίγουρα τον ……. ορισμό εθνικού συντονιστή για το ?????. Θεωρούμε, ότι θα πρέπει να οριστούν τα προσόντα του πρώτου φυσικού προσώπου που θα αναλάβει τη συγκεκριμένη θέση. Θα πρέπει να είναι σχετικά με την θεωρητική και τη πρακτική εμπειρία στην προάσπιση δικαιωμάτων του παιδιού. Για την επιλογή του προσώπου προτείνουμε ότι θα είναι ????????. Προτείνουμε να έχουν δικαίωμα γνώμης, αλλά και πρόταση οι φορείς παιδικής προστασίας της κοινωνίας των πολιτών και θεωρούμε, ότι περαιτέρω, ότι στην κατάρτιση εθνικού σχεδίου δράσης είναι απαραίτητη η συνεργασία και η ενεργή συμμετοχή των φορέων παιδικής προστασίας της κοινωνίας των πολιτών, καθώς από την εικόνα μας και από την εμπειρία μας στο πεδίο, μπορούμε να συνεισφέρουμε πολύ σημαντικά πράγματα, όσον αφορά την πραγματική εικόνα του πεδίου και τις ανάγκες που υπάρχουν.

Τέλος, κρίνουμε ότι είναι απαραίτητο και σε αυτή την κατάθεση του πεδίου, να ληφθεί υπόψη τη γνώμη των ίδιων των παιδιών, όπως προβλέπεται άλλωστε, στο άρθρο 12.

Ευχαριστώ πολύ.

**ΚΩΣΤΑΣ ΜΑΡΑΒΕΓΙΑΣ (Προεδρεύων της Επιτροπής):** Ευχαριστούμε τον κ. Νικολόπουλο. Το λόγο έχει ο κ. Γεωργακόπουλος.

**ΘΟΔΩΡΉΣ ΓΕΩΡΓΑΚΌΠΟΥΛΟΣ (Διευθυντής Περιεχομένου του ανεξάρτητου, μη κερδοσκοπικού ερευνητικού οργανισμού διαΝΕΟσις):** Ευχαριστώ κύριε Πρόεδρε.

Κύριε Πρόεδρε, αξιότιμοι κ.κ. βουλευτές, σας ευχαριστώ πολύ για την ευκαιρία αυτή. Η διαΝΕΟσις, την οποία εκπροσωπώ, είναι ένας ανεξάρτητος, μη κερδοσκοπικός ερευνητικός οργανισμός. Θα σας πω εδώ, δυο λόγια για το κομμάτι του νομοσχεδίου που αφορά το θέμα της προσχολικής αγωγής και κυρίως το γιατί είναι πολύ σημαντικό ως θέμα. Θα σας δώσω και μερικά στοιχεία γι’ αυτό και ελπίζω να τα βρείτε χρήσιμα.

Το 2017 λοιπόν, ο οργανισμός μας έκανε μια μικρή έρευνα, για να διαπιστώσουμε γιατί είναι σημαντικό πράγμα η προσχολική αγωγή. Τι γίνεται και διεθνώς για το θέμα. Να ξέρετε ότι υπάρχει μία διάσημη μελέτη του νομπελίστα ?????? από το πανεπιστήμιο του Σικάγο και της ομάδας του, που έδειξε πως για κάθε δολάριο που επενδύει ένα κράτος για την αγωγή ενός τετράχρονου παιδιού, αποδίδει αυτή η επένδυση από 60 έως 300 δολάρια πίσω στην οικονομία και την κοινωνία, μέχρι το παιδί αυτό να φτάσει στην ηλικία των 65. Είναι πλέον καλά τεκμηριωμένο, ευρέως γνωστό, το ότι η φροντίδα και η αγωγή που λαμβάνουν τα παιδιά σε αυτές τις ηλικίες, έχουν εξαιρετικά μεγάλη σημασία για τη μετέπειτα εξέλιξη και ανάπτυξή τους. Η πλαστικότητα του εγκεφάλου είναι στο μέγιστο, κατά τα πρώτα 3-4 χρόνια της ζωής, ενώ ο εγκέφαλος των παιδιών αναπτύσσεται ραγδαία, ακριβώς σε αυτές τις ηλικίες. Μέχρι να φτάσουν στα έξι, ο εγκέφαλος είχε φτάσει στο 90% του τελικού ενήλικου βάρους.

Είναι επίσης, πολύ σημαντικό το ότι, παγκοσμίως, τα προγράμματα προσχολικής αγωγής που λειτουργούν καλά, είναι αυτά που στοχεύουν ειδικά σε μη προνομιούχα παιδιά. Και αυτά καταλήγουν να μετριάζουν τις ανισότητες στην εκπαίδευση. Σύμφωνα με τους περισσότερους πια, η προσχολική αγωγή θεωρείται κρισιμότερη εκπαιδευτική βαθμίδα. Τα οφέλη της στη μετέπειτα εξέλιξη και ευημερία των παιδιών, είναι πολύ μεγαλύτερο από των επόμενων βαθμίδων και σχεδόν, όλες οι χώρες του ΟΟΣΑ πια, αυξάνουν τις δημόσιες δαπάνες για την προσχολική αγωγή, ενώ οι περισσότερες σχεδιάζουν κατά την αρχή τα εκπαιδευτικά τους προγράμματα και επανεκπαιδεύουν τους παιδαγωγούς τους, γι’ αυτόν ακριβώς τον λόγο.

Στην Ελλάδα έχουμε μέχρι τώρα πρόβλημα σε αυτό το θέμα και εδώ, έρχεται το νομοσχέδιο που θα συζητήσετε εσείς σήμερα.

(Συνέχεια ομιλίας κ. ΘΟΔΩΡΗ ΓΕΩΡΓΑΚΟΠΟΥΛΟΥ, Διευθυντή του Περιεχομένου του ανεξάρτητου, μη κερδοσκοπικού οργανισμού διαΝΕΟσις)

Αντίθετα με ότι ακούστηκε προηγουμένως, δεν είναι όλα ρόδινα στην προσχολική αγωγή εδώ, αν και η προσβασιμότητα βελτιώνεται ολοένα, περισσότερα από τα μισά παιδιά ηλικίας 0-4 δεν έχουν πρόσβαση σε δομές προσχολικής αγωγής και ειδικά τα παιδιά από τις φτωχότερες οικογένειες. Το τι γίνεται μέσα στους δημόσιους παιδικούς σταθμούς δεν ελέγχεται από κανέναν. Η πολιτεία μεριμνά ώστε οι χώροι να είναι επαρκής για συγκεκριμένο αριθμό παιδιών, με τις κατάλληλες προδιαγραφές ασφαλείας, να υπάρχουν υποδομές πυρόσβεσης και καταρτισμένοι παιδαγωγοί, αλλά πέραν των ίδιων των παιδαγωγών που είναι μόνοι τους αφημένοι μόνοι τους, δεν ασχολείται κανένας με το τι γίνεται τις ώρες που περνούν τα παιδιά εκεί.

Όλες οι ανεπτυγμένες χώρες έχουν ένα πρόγραμμα παιδαγωγικό γι’ αυτές τις ηλικίες, ένα βασικό κείμενο με τη φιλοσοφία, κάποια υλικά κατευθυντήριες γραμμές και κυρίως υποδομές υποστήριξης για τους παιδαγωγούς. Και στην Ελλάδα έχουμε για το νηπιαγωγείο υπάρχει εδώ και 10 χρόνια τέτοιο κείμενο αλλά για τις ηλικίες τις μικρότερες εμείς δεν έχουμε μέχρι τώρα. Εμείς ως οργανισμός το αναδείξαμε αυτό το θέμα πριν από 4 χρόνια και όντως, στη συνέχεια κάποια πράγματα είδαμε ότι άλλαξαν. Μια από τις προτάσεις μας ήταν η μείωση της ηλικίας από την οποία αρχίζει η υποχρεωτική εκπαίδευση και αυτό έγινε, το νηπιαγωγείο έγινε υποχρεωτικό.

Στη συνέχεια, μετά από την πρόσκληση του Υπουργείου Εργασίας και της αρμόδιας Υφυπουργού της κυρίας Μιχαηλίδου, συμμετείχαμε στην Επιτροπή που έθεσε υπό το συντονισμό του καθηγητή του Κώστα Μεγήρ και χρηματοδοτήσαμε την ανάπτυξη ενός πρώτου τέτοιου κειμένου για την Ελλάδα, του προγράμματος «Κυψέλη». Όπως μπορεί ο οποιοσδήποτε να διαβάσει φυσικά το κείμενο είναι εκεί έξω, έχει περάσει και από διαβούλευση. Αυτό το white paper που δημοσιεύσαμε, το πρόγραμμα «Κυψέλη» δεν εφαρμόστηκε στην Τζαμάικα το 1975 όπως ακούστηκε πριν, ούτε είναι τυποποιημένο ή ότι άλλο ακούσατε, αλλά είναι ένα σύγχρονο ευέλικτο πρόγραμμα που έχει επιρροές και έμπνευση από τα πιο σύγχρονα αντίστοιχα προγράμματα που εφαρμόζονται σήμερα σε άλλες ανεπτυγμένες χώρες. Επίσης, έχει λάβει υπόψη το πρόγραμμα που φτιάχτηκε από το ΕΚΠΑ το 2009 και δεν εφαρμόστηκε ποτέ, αλλά και από τις σύγχρονες πρακτικές που όντως εφαρμόζουν σήμερα εξαιρετικές και εξαιρετικοί παιδαγωγοί, σε διάφορους παιδικούς και βρεφονηπιακούς σταθμούς ανά την Ελλάδα, από δική τους πρωτοβουλία και μόνο.

Το νομοσχέδιο που θα κληθείτε να αξιολογήσετε είναι μία αρχή, προδιαγράφει μια δομή που θα έχει την αρμοδιότητα να παρακολουθεί την εξέλιξη της προσχολικής αγωγής στην Ελλάδα, είναι απαραίτητο να υπάρχει κάτι τέτοιο με τον κατακερματισμό των αρμοδιοτήτων που έχουμε στο σημερινό σύστημα.

Επίσης περιγράφει κάποιες πρώτες προτεραιότητες για να εφαρμοστεί το πρόγραμμα «Κυψέλη» πιλοτικά σε κάποιους δήμους, το οποίο είναι όπως καταλαβαίνουμε όλοι είναι κάτι καινούργιο, πρέπει να δοκιμαστεί, να αλλάξει, να μάθουμε από τους ειδικούς, να δουν πώς μπορεί να βελτιωθεί για να εφαρμοστεί με τον καλύτερο δυνατό τρόπο. Αλλά, θα χρειαστεί οπωσδήποτε μετά από αυτό το νομοσχέδιο να υπάρξει συνέχεια. Αξιότιμοι κύριοι Βουλευτές, αυτό είναι κάτι το οποίο πρέπει να το κρατήσουμε και στη συνέχεια πολύ υπόψη τους. Η προσχολική αγωγή είναι μια κρίσιμη εκπαιδευτική βαθμίδα ίσως η κρισιμότερη για την καταπολέμηση των ανισοτήτων και για το μέλλον της χώρας μας. Δεν μπορεί να συνεχίσει να εξαρτάται για τη χρηματοδότησή της αποκλειστικά από το ΕΣΠΑ. Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Το λόγο έχει ο κύριος Πετρογιάννης.

**ΚΩΝΣΤΑΝΤΙΝΟΣ ΠΕΤΡΟΓΙΑΝΝΗΣ (Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής):** Αξιότιμε κύριε Πρέδρε και κύριοι Βουλευτές, θα ήθελα καταρχάς να ευχαριστήσω το βήμα που μου δίνεται και να σημειώσω ότι κατόπιν σχετικής εξουσιοδότησης των Προέδρων, από το σύνολο των μελών του ακαδημαϊκού προσωπικού των τριών πανεπιστημιακών τμημάτων αγωγής και φροντίδας στην πρώιμη παιδική ηλικία, του Πανεπιστημίου Δυτικής Αττικής του Διεθνούς Πανεπιστημίου Ελλάδος και του Πανεπιστημίου Ιωαννίνων. Καταρχήν ότι επισημάνω ότι επικροτούμε οποιαδήποτε κοινοβουλευτική πρωτοβουλία που έχει στο επίκεντρό της το μικρό παιδί και την οικογένεια.

Θα σημειώσω λοιπόν ότι η βασική θετική διαπίστωση είναι ότι, η ελληνική πολιτεία έστω και με καθυστέρηση δεκαετιών αναγνωρίζει τη σημασία της προσχολικής αγωγής και συγκεκριμένα εκείνης που αφορά στα παιδιά που βρίσκονται στο κρίσιμο και ευαίσθητο ηλικιακό φάσμα από τη γέννηση ως τη μετάβασή τους στο νηπιαγωγείο αλλά και το δημοτικό σχολείο. Κάτι που θα έπρεπε να αποτελεί διαχρονικά βέβαια ένα κορυφαίο θέμα εκπαιδευτικής κοινωνικής αλλά και αναπτυξιακής πολιτικής όπως συμβαίνει σε οποιοδήποτε άλλο κράτος του κόσμου, το οποίο δίνει μεγάλη έμφαση στην κοινωνική και εκπαιδευτική πολιτική στους πολίτες του αύριο.

Σημαντικότερες από τις προτάσεις συνοψίζονται στα ακόλουθα. Πρώτα απ’ όλα οφείλουμε να επισημάνουμε ότι οποιαδήποτε τέτοια απόπειρα, θα πρέπει να βασίζεται σε κατάλληλα και επαρκώς τεκμηριωμένα δεδομένα, με βάση τη σύγχρονη επιστημονική γνώση και τη διερεύνηση της ελληνικής πραγματικότητας.

(Συνέχεια ομιλίας κυρίου ΚΩΝΣΤΑΝΤΙΝΟΥ ΠΕΤΡΟΓΙΑΝΝΗ, Πρόεδρος του Τμήματος Αγωγής και Φροντίδας στην Πρώιμη Παιδικής Ηλικία του Πανεπιστημίου Δυτικής Αττικής)

Οφείλει, επίσης, να λαμβάνει να λαμβάνει υπόψη της και να αξιοποιεί το υφιστάμενο ερευνητικό και μελετητικό έργο που έχει παραχθεί από τα αρμόδια για το θέμα ακαδημαϊκά πανεπιστημιακά τμήματα, εφόσον η ίδια η Ελληνική Πολιτεία τα προσδιορίζει και τα αναγνωρίζει ως τέτοια, υποστηρίζοντας, επιπλέον, νέες ελληνικές προσπάθειες όπου χρειάζεται και κρίνεται απαραίτητο, προκειμένου να ενισχύσει την υφιστάμενη γνώση. Κατά αυτόν τον τρόπο, να γίνουν αρωγοί σε οποιαδήποτε απόπειρα της Πολιτείας για να βελτιώσει τις συνθήκες προσχολικής αγωγής. Ωστόσο, μέχρι σήμερα τα τρία τμήματα αγωγής και φροντίδας στην πρώιμη παιδική ηλικία ουδέποτε κλήθηκαν επίσημα από το αρμόδιο Υφυπουργείο Κοινωνικών Υποθέσεων να σταθούν αρωγοί και συμπαραστάτες σε μια τέτοια πρωτοβουλία και μεταφέρω την έντονη δυσαρέσκεια των μελών και του ακαδημαϊκού προσωπικού για αυτή τη συγκεκριμένη στάση.

Όσον αφορά τα επιμέρους θέματα, ενώ αναγνωρίζεται η σπουδαιότητα της διερεύνησης και της υιοθέτησης των προοπτικών όλων των ενδιαφερομένων μελών για την αναδιαμόρφωση πολιτικών και προγραμμάτων, ώστε να ανταποκρίνονται στις ανάγκες των χρηστών τους, στα πλαίσια της εν λόγω προσπάθειας έχει αναπτυχθεί μια εξωγενής προοπτική και αγνοούνται ή παραγκωνίζονται οι φωνές των ακαδημαϊκών των αρμοδίων τμημάτων, των παιδαγωγών προσχολικής αγωγής, των γονέων και των παιδιών.

Όπως είναι γνωστό, οποιαδήποτε πολιτική που χαρακτηρίζεται από τον σχεδιασμό, ξεκινάει και στηρίζεται στα αποτελέσματα της ανάλυσης της υπάρχουσας κατάστασης. Ωστόσο, κάτι τέτοιο απουσιάζει πλήρως από την τωρινή προσπάθεια. Αντίθετα, θα λέγαμε ότι χαρακτηρίζεται από απουσία συστηματικής επιστημονικής έρευνας του πεδίου για λήψη τεκμηριωμένων βάσει κριτηρίων αποφάσεων, καθώς και από απουσία σχετικής και επίκαιρης επιστημονικής τεκμηρίωσης ως προς το παιδαγωγικό έργο που συντελείται στους παιδικούς σταθμούς. Ιδιαίτερα δε, δεν έχει ληφθεί καθόλου υπόψη το ερευνητικό έργο που έχει συντελεστεί από Έλληνες ερευνητές στο χώρο της προσχολικής αγωγής.

Εν γένει, φαίνεται πως δεν αναγνωρίζει το υφιστάμενο πλαίσιο λειτουργίας των δομών προσχολικής αγωγής της χώρας, έτσι ώστε το προτεινόμενο νέο πλαίσιο να προσθέσει, να ανανεώσει και να τροποποιήσει όπου κρίνεται απαραίτητο. Συνάμα, όχι μόνο δεν έχει αναλυθεί η κατάσταση σε τοπικό επίπεδο, αλλά παραβλέπονται ευρωπαϊκά δεδομένα και συστάσεις για τη διασφάλιση της ποιοτικής λειτουργίας της προσχολικής αγωγής και φροντίδας, όπως ήδη αναφέρθηκε από προηγούμενο ομιλητή. Τέλος, δεν διαφαίνεται καμία προσπάθεια αναθεώρησης των ήδη υφιστάμενων κανονισμών λειτουργίας, που δύνανται να διασφαλίσουν την ποιότητα των παρεχόμενων υπηρεσιών.

Ένα ακόμα σημείο είναι ότι, ενώ διεθνώς αναγνωρίζεται η σπουδαιότητα υιοθέτησης προγραμμάτων και παιδαγωγικών προσεγγίσεων, οι οποίες διέπονται από θεωρίες που αναγνωρίζουν τη σημασία της ολιστικής προσθήκης στην ανάπτυξη του πεδίου και της σπουδαιότητας ενοποιημένων συστημάτων, παρά ταύτα, τα σχετικά κείμενα τα σημερινά προωθούν τον κατακερματισμό σε διάφορα επίπεδα μεταξύ εκπαίδευσης και φροντίδας, μεταξύ τομέων ανάπτυξης, μεταξύ ηλικιακών ομάδων, μεταξύ φορέων και προγραμμάτων.

Δεν αναγνωρίζεται και δεν προωθείται, τέλος, ο ρόλος του ίδιου του παιδιού ως συνδιαμορφωτή του προγράμματος που αποτελεί και ένα κρίσιμο σημείο, ειδικά για τα παιδαγωγικά προγράμματα που εφαρμόζει την προσχολική αγωγή και τους παιδικούς σταθμούς. Τέλος, παρά το γεγονός ότι το νέο πλαίσιο αποσκοπεί στο να εισάγει θεσμούς και πρακτικές οι οποίες, σε περίπτωση σωστής εφαρμογής τους, ενδέχεται να είναι ωφέλιμος για το πεδίο της προσχολικής αγωγής και φροντίδας, εντούτοις, δεν είναι σαφές πώς θα εφαρμοστούν στην πράξη και αναφέρομαι, βέβαια, στον ομιχλώδη ρόλο των μεντόρων, στο Εθνικό Συμβούλιο Προσχολικής Αγωγής και Διαπαιδαγώγησης, ενώ ομιχλώδης είναι η αναφορά σε θέματα διακυβέρνησης και χρηματοδότησης, καθώς και σε θέματα που αφορούν τη διαρκή επιμόρφωση και κατάρτιση των παιδαγωγών.

Κλείνοντας και για να είμαστε πιο παραγωγικοί, καταθέτουμε ένα μικρό αριθμό προτάσεων. Θα σας σταλούν βέβαια στο σύνολό τους σε υπόμνημα προς την αρμόδια Επιτροπή, προκειμένου να τα λάβει υπόψη. Ένα πρώτο σημείο είναι να διεξαχθεί ενδελεχής μελέτη και ανάλυση της υπάρχουσας σημερινής κατάστασης με την εμπλοκή όλων των ενδιαφερόμενων μερών και να αξιοποιηθεί αποτελεσματικά το υφιστάμενο ερευνητικό και μελετητικό έργο που αφορά το πεδίο της προσχολικής αγωγής και φροντίδας στην Ελλάδα. Δεύτερον, να υιοθετηθούν διαφανείς διαδικασίες συγκρότησης ομάδας έργου, που θα αποτελείται από εξειδικευμένο επιστημονικό προσωπικό της χώρας στο πεδίο της προσχολικής αγωγής και φροντίδας.

Ένα ακόμα σημείο είναι ότι οποιαδήποτε προσπάθεια αποσκοπεί στην επίλυση ήδη γνωστών των προβλημάτων και ζητημάτων που αφορούν την προσχολική αγωγή και φροντίδα που έχουν αναπτυχθεί ερευνητές, θα πρέπει να αντιμετωπιστούν στο σημείο επαναφοράς τους. Θα πρέπει να υπάρχει σαφές πλαίσιο για το πώς ορίζεται και διασφαλίζεται η ποιότητα των παρεχόμενων υπηρεσιών, κάτι το οποίο, ενώ ως όρος, ορίζεται και ορίζεται στο σχετικό σχέδιο νόμου, δεν γίνεται καμία απολύτως αναφορά για το πώς θα επιτευχθεί και θα διασφαλιστεί, σε αντίθεση με ό,τι συμβαίνει με όλα τα υπόλοιπα κράτη που υιοθετούν ανάλογες πολιτικές και μάλιστα αυτών των κρατών που καλύπτει το πρόγραμμα «Κυψέλη».

Ένα σημαντικό σημείο είναι ότι θα πρέπει να επιλυθεί με την ευκαιρία του συγκεκριμένου νομοσχεδίου ή μέσω αυτού του συγκεκριμένου σχεδίου, το ζήτημα του αποκλεισμού των αποφοίτων των πανεπιστημιακών τμημάτων αγωγής και φροντίδας στην πρώιμη παιδική ηλικία σε διαγωνισμούς που προκηρύσσονται και το οποίο έχει προκύψει εξαιτίας κενών στη σχετική πρόσφατη νομοθεσία, με την μετεξέλιξη των τμημάτων αυτών από τμήματα Τ.Ε.Ι. σε πανεπιστημιακά τμήματα.

(Συνέχεια ομιλίας κ. ΚΩΝΣΤΑΝΤΙΝΟΥ ΠΕΤΡΟΓΙΑΝΝΗ, Προέδρου του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής)

Τέλος, να επαναπροσδιοριστεί το πλαίσιο της ενιαίας προσχολικής αγωγής και εκπαίδευσης στον ελληνικό χώρο με γνώμονα το συμφέρον του παιδιού, των τρεχουσών εξελίξεων στο διεθνή χώρο που κινούνται προς αυτήν την κατεύθυνση και φέρουν και την επιστημονική τεκμηρίωση.

Ένας τέτοιος επαναπροσδιορισμός απαιτεί τη συνεργασία με το Υπουργείο Παιδείας για τη γεφύρωση θεσμών και διαδικασιών που θα διασφαλίσουν τη συνέχεια των εμπειριών που αποκτούν τα μικρά παιδιά στα προσχολικά πλαίσια και οι οποίες, τεκμηριωμένα διευκολύνουν σε πρώτη φάση την ομαλή μετάβαση στο νηπιαγωγείο και μετέπειτα στο δημοτικό σχολείο και στη συνέχεια, βέβαια, τη μείωση των ανισοτήτων, τις ανομοιογένειες και των μαθησιακών προβλημάτων και της σχολικής διαρροής. Ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Το λόγο έχει ο κ. Λιούπης.

**ΑΘΑΝΑΣΙΟΣ ΛΙΟΥΠΗΣ (Εισηγητής της Πλειοψηφίας):** Ευχαριστώ, κ. Πρόεδρε. Φάνηκε, λοιπόν, από την ακρόαση φορέων η θετική τους στάση απέναντι στο νομοσχέδιο με τις όποιες χρήσιμες παρατηρήσεις τους.

Ο κ. Βαρδακαστάνης και κ. Μοσχολιός εξέφρασαν θετική άποψη για τον Προσωπικό Βοηθό. Οι παρατηρήσεις τους για την ψυχική υγεία και αν περιλαμβάνεται ο Προσωπικός Βοηθός και στον αυτισμό, νομίζω έχει απαντηθεί ήδη από την Υπουργό, η οποία, τον συμπεριέλαβε. Η ερώτησή μου είναι, επί πόσα χρόνια έχουν σταθερό αίτημα την καθιέρωση Προσωπικού Βοηθού για τα άτομα με αναπηρία και αν έχουν στη διάθεσή τους στοιχεία για το ποιες και πόσες ευρωπαϊκές χώρες εφαρμόζουν το θεσμό αυτό, πέραν των σκανδιναβικών;

Για τον κ. Γιαννόπουλο, από «Το Χαμόγελο Του Παιδιού», διαθέτουν μεγάλη εμπειρία στα θέματα παιδικής κακοποίησης. Τα σχετικά στατιστικά δεδομένα που δίνουν κάθε χρόνο, πιστεύουν ότι μπορεί να απέχουν από τους αληθινούς αριθμούς σε σχέση με τα παιδιά - θύματα κακοποίησης; Πιστεύουν ότι οι διατάξεις του νομοσχεδίου θα βοηθήσουν προς την πλήρη αναγνώριση και καταγραφή όλων των περιστατικών;

Επίσης, διαπιστώνουν βελτίωση και ταχύτερη διεκπεραίωση στο σύστημα αναδοχής και υιοθεσίας από τότε που έγιναν οι αλλαγές με τη δημιουργία διασυνδεδεμένων μητρώων υποψήφιων γονέων και παιδιών;

Στον Πανελλήνιο Σύνδεσμο Βρεφονηπιαγωγών, τις συγκεκριμένες προτάσεις και αλλαγές που αναλύσατε σήμερα, τις είχατε προτείνει και στην προηγούμενη κυβέρνηση; Αν ναι, πόσες και ποιες από αυτές υλοποιήθηκαν τελικά;

Δεύτερον, πόσο σημαντική και αναγκαία κρίνετε την υποχρεωτική εξέταση και παρακολούθηση των βρεφών και νηπίων για να επιτύχουμε έγκαιρη διάγνωση σε μαθησιακές δυσκολίες και αναπτυξιακά προβλήματα;

Τρίτον, δε μου έγινε κατανοητό σε ποια σημεία το νομοσχέδιο μοιάζει με αυτό της Τζαμάικα του ‘75; Αν και ακούσαμε μια απάντηση κ. Γεωργακόπουλο.

Στον Πανελλήνιο Σύνδεσμο Ιδιωτικών Παιδικών Σταθμών, των μεγάλων και μικρών παιδικών σταθμών ιδιωτικών της Ελλάδος, πόσο μεγάλη είναι η διαφοροποίηση στο πρόγραμμα που ακολουθείτε στους παιδικούς σταθμούς εξαιτίας της απουσίας συγκεκριμένου νομοθετικού πλαισίου μέχρι σήμερα;

Έχετε υπόψη σας από την εμπειρία σας εάν υπάρχει σημαντική ποιοτική διαφορά ανάμεσα στις υπηρεσίες που προσφέρετε, ως ιδιωτική και από τους δημόσιους;

Τρίτον, στους περισσότερους ιδιωτικούς σταθμούς έχει ενταχθεί η παρακολούθηση των παιδιών από ειδικούς για τον εντοπισμό μαθησιακών δυσκολιών ή άλλων αναπτυξιακών προβλημάτων; Ποιες δυσκολίες αναφέρετε με τους γονείς πάνω σε αυτό το θέμα; Δεν συνεργάζεστε με τους γονείς;

**(Συνέχεια ομιλίας κ. ΑΘΑΝΑΣΙΟΥ ΛΙΟΥΠΗ, Εισηγητή της Πλειοψηφίας)**

Σε ποιο σημείο του νομοσχεδίου είδατε ότι θα γίνει επιδότηση σε βρεφονηπιακούς σταθμούς σε μεγάλες εταιρείες, αν κατάλαβα καλά;

Προς την κυρία Πρόεδρο του Ε.Κ.Κ.Α. (Εθνικό Κέντρο Κοινωνικής Αλληλεγγύης). Αναφερθήκατε σε σημαντικές πρωτοβουλίες του νομοσχεδίου και στο υψηλό επίπεδο του προσωπικού του Ε.Κ.Κ.Α.. Νομίζετε ότι έχετε επαρκές και εξειδικευμένο προσωπικό να ανταποκριθείτε στο σημαντικό αυτό ρόλο; γιατί ετέθη σχετικό θέμα από την Αντιπολίτευση.

Ποιες άλλες ειδικότητες, αν κατάλαβα καλά, είπατε ότι χρειάζεστε;

Στην κυρία Γενά, την καθηγήτρια του Πανεπιστημίου Αθηνών. Σε ποια ηλικία εντοπίζουμε παιδιά με αναπτυξιακά και μαθησιακά προβλήματα; Με το σημερινό νομοσχέδιο μπορούμε να έχουμε καλύτερη εξέλιξη για τα παιδιά μας, εντοπίζοντάς τα στην ηλικία μέχρι τριών ετών;

Ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Ευχαριστούμε πολύ.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):**Ευχαριστώ, κύριε Πρόεδρε. Εξαιρετικά σημαντική η σημερινή συζήτηση και η παρουσία εδώ των φορέων.

θα αρχίσω και εγώ από το Ε.Κ.Κ.Α., από την κυρία Δεδούλη δηλαδή.

Δύο ερωτήσεις, κυρία Δεδούλη. Αν φτάνει το προσωπικό που έχετε σήμερα για να επωμιστείτε και το Μητρώο για τις κακοποιήσεις, αλλά και την εθνική αρχή για το «Child Guarantee», για τον εγγυητή του παιδιού και δεύτερη ερώτηση βεβαίως, αν είχατε γνώση του συστήματος που παρουσίασε εδώ ο κύριος Νικολαΐδης και το οποίο σύστημα θεωρούμε έτσι όπως το ακούσαμε εμείς ότι μπορεί πραγματικά να μην χρειαστεί - αν το κατανοήσουμε και συνεργαστούμε με αυτό το σύστημα - ένα νέο σύστημα να φτιάχνουμε στο Ε.Κ.Κ.Α..

Στον κύριο Βαρδακαστάνη. Πρόεδρε, στη σελίδα 9 του υπομνήματος που μας στείλατε στη Βουλή, μας λέτε ότι «Προτείνουμε να συμπεριληφθεί η νομοθετική εξουσιοδότηση για τον καθορισμό των όρων και προϋποθέσεων και εν γένει διαδικασιών που συνδέονται με την παροχή της υπηρεσίας του Προσωπικού Βοηθού κατά την καθολική εφαρμογή της, όπως αναφέρονταν στο σχέδιο νόμου που είχε τεθεί στη δημόσια ηλεκτρονική διαβούλευση και είχαμε προτείνει να συμπληρωθεί και το οποίο δεν το είδατε. Δίχως τη συμπερίληψη αυτής της παραγράφου, η εστίαση του νόμου γέρνει» - για τον Προσωπικό Βοηθό πάντα, του Αναπήρου – «προς την πιλοτική και όχι προς την καθολική εφαρμογή». Και εδώ εμφανίζεται η παράγραφος 3 αναλυτικά. Επειδή εμείς έχουμε την άποψη ότι εδώ με Κ.Υ.Α. παραπέμπονται τα πάντα και δεν υπάρχει κεντρική νομοθέτηση, επί της ουσίας, για τον Προσωπικό Βοηθό, συμφωνούμε με αυτή την παρατήρηση και θα ήθελα να την εξηγήσετε παραπέρα, τι θέλετε δηλαδή να συμπεριληφθεί αυτή τη στιγμή στο νομοσχέδιο που δεν υπάρχει και δεύτερον, Πρόεδρε, δεν κατάλαβα πώς θα γίνει αυτό το πιλοτικό πρόγραμμα, το οποίο αλλού λέτε «Θα θέλαμε τα κριτήρια επιλογής του πιλοτικού να είναι μόνο οικονομικά, δηλαδή εννοώ του εισοδήματος και κοινωνικά των ανθρώπων», γιατί αν καταλάβαμε καλά, πρόκειται για χίλιους ανθρώπους που θα βγουν, χίλιους ανάπηρους που θα επιλεγούν για το 2022 και 2023 και άλλους χίλιους που θα επιλεγούν για το 2023. Καλά το καταλάβαμε; Πρώτον, αν είναι έτσι, για αυτούς όλους και όλους τους ανθρώπους, από το εκατομμύριο ανθρώπων, από τους εκατοντάδες χιλιάδες που δικαιούνται τον Προσωπικό Βοηθό, πράγματι η εφαρμογή η πιλοτική θα είναι μια σφαγή. Έχουμε τεράστιες αμφιβολίες για το πώς ορίζεται νομοθετικά ο Προσωπικός Βοηθός στο πιλοτικό πρόγραμμα ή να έχει μεγάλες ασάφειες και φοβόμαστε τελικά ότι και οι ανάπηροι βρίσκονται στο μαύρο σκοτάδι αυτή τη στιγμή. Θα θέλαμε περισσότερες λοιπόν διευκρινήσεις από τι καταλάβατε εσείς και πώς θα γίνει αυτή η επιλογή.

(Συνέχεια ομιλίας κυρίας ΘΕΑΝΩΣ ΦΩΤΙΟΥ, Εισηγήτριας της Μειοψηφίας)

Κύριε Νικολαΐδη, άκουσα αυτά που είπατε σήμερα και πρέπει να σας ομολογήσω, ότι έχω πειστεί, ότι αυτό το σύστημα που λέτε και που υπάρχει σήμερα σε μια δημόσια δομή του Υπουργείου Υγείας και Κοινωνικής Πρόνοιας, δηλαδή, το Ινστιτούτο Υγείας του Παιδιού, νομίζω είναι ένα απόκτημα της χώρας. Αν ισχύουν όλα αυτά που λέτε, θα ήθελα πάρα πολύ να ξέρω, εάν αυτό είναι γνωστό το σύστημα αυτό, το οποίο, προτείνατε να το εφαρμόσουμε.

Επίσης, άκουσε για πρώτη φορά να μιλάτε και για τη φροντίδα των θυμάτων κακοποίησης. Δηλαδή, αυτό που λέμε εμείς, ότι σε όλη αυτή την αλυσίδα λείπει το τι γίνεται με το θύμα, με το παιδί θύμα κακοποίησης. Θέλω να επανέλθετε σε αυτό.

Επίσης, ακούσαμε και τις παρατηρήσεις των ιδιωτικών βρεφονηπιακών σταθμών. Το πρόβλημα, όπως καταλαβαίνετε, της αναφοράς τέτοιων περιστατικών από όλες αυτές τις χιλιάδες δομές, που υπάρχουν αυτή τη στιγμή στη χώρα μας, για να μη δημιουργηθούν σχέσεις εξάρτησης και εξουσίας και αυτή η καταγγελία στο τέλος να μην υπάρχει, κατά την άποψή μας, δεν αρκεί αυτός ο ορισμός από τον διευθυντή, από τον ιδιοκτήτη του σταθμού, ενός υπεύθυνου για την παιδική κακοποίηση, διότι θεωρούμε ότι θα υποστεί μεγάλες πιέσεις και θα δημιουργηθούν μεγάλες σχέσεις εξάρτησης και εξουσίας.

Γι’ αυτό εμείς προτείνουμε ένα θεσμό από μία τριμελή επιτροπή, η οποία θα είναι ανεξάρτητη, θα μπορεί να παρακολουθεί περισσότερους παιδικούς σταθμούς και να αναφέρει τα περιστατικά με καλύτερο και εγκυρότερο τρόπο. Θα ήθελα την άποψή σας πάνω σε αυτό.

Κύριε Πετρογιάννη, αν κατάλαβα καλά, μας λέτε ότι τρία πανεπιστημιακά τμήματα που κάνουν αυτή τη δουλειά διαφωνούν με το πρόγραμμα αυτό, δηλαδή, είναι τμήματα προσχολικής αγωγής. Μας λέτε ότι θα θέλατε να γίνει μια αναλυτική καταγραφή των πάντων, να ξαναμπούν στο τραπέζι όλα για να μπορέσουμε πραγματικά να δημιουργήσουμε ένα σωστό πρόγραμμα για τα παιδιά, όπως και για ευπλαστότητα του εγκεφάλου των παιδιών κ.λπ.. Πώς παραπάνω, νομίζετε ότι μπορούμε να προχωρήσουμε, αν η Βουλή έπαιρνε την απόφαση, παραδείγματος χάριν, να σταματήσει εδώ το Πρόγραμμα «Κυψέλη» και να επανέλθει με μία μεγάλη διαβούλευση από τα τμήματα, από τους ειδήμονες και να προχωρήσει; Εκείνο που με ενδιαφέρει βέβαια είναι, ότι εσείς βλέπετε να περιλαμβάνεται το Πρόγραμμα «Κυψέλη» μέσα σε αυτό το νομοσχέδιο ή απλά ξέρετε το πρόγραμμα που αναρτήθηκε τον Ιούλιο, το οποίο, από τότε το κατέβασαν και από τότε δεν ξέρουμε και την τύχη του;

Θα ήθελα μία απάντηση για τα παραπάνω και, την Πρόεδρο του ΠΑΣΥΒΝ, την κυρία Καλαϊτζή. Κυρία Καλαϊτζή, εδώ ήσασταν πολύ καταγγελτική. Μας είπατε, ότι είναι ανεπίτρεπτη η τυποποιημένη και δομημένη μάθηση για παιδιά από 0 έως 4 χρόνων. Θα ήθελα να μας πείτε παραπάνω.

**(Συνέχεια ομιλίας κυρίας Θεανώς Φωτίου, Εισηγήτριας της Μειοψηφίας)**

Επίσης, θα ήθελα να ξέρω μέχρι σήμερα από την εποχή ΣΥΡΙΖΑ δεν υπάρχει κανένα πρόγραμμα; Τα Ινστιτούτα Προσχολικής Αγωγής δεν σας είχαν δώσει καμία οδηγία; Ποτέ εσείς δεν εφαρμόζατε τίποτα, ήσασταν αποκλειστικά μέσα στους παιδικούς σταθμούς «παρκινγκ παιδιών»;

Γιατί, αυτό έχει τεράστια σημασία να καταλάβουμε, αν μέχρι σήμερα τα παιδιά μας είναι μέσα στους βρεφονηπιακούς σταθμούς, χωρίς καμία εντολή. Στην πραγματικότητα, ούτε τους μιλάνε όταν τρώνε, δεν ότι μαθαίνουν με το παιχνίδι, δεν τους βγάζουν πουθενά και άρα αυτά όλα θα γίνουν τώρα με το Πρόγραμμα «Κυψέλη». Θα ήθελα λίγο παραπάνω λοιπόν συζήτηση πάνω σε αυτό το θέμα.

Έρχομαι στο Πρόγραμμα «διαΝΕΟσις», γιατί νομίζω όλοι έχουμε κατανοήσει πλέον τι συμβαίνει και από τους εκπροσώπους της Τοπικής Αυτοδιοίκησης, τόσο από τον κύριο Πατούλη, όσο και από τον κύριο Δανιηλίδη καταλάβαμε ότι το Πρόγραμμα αυτό, το είπε δηλαδή επί λέξει ο κ. Πατούλης μπορεί να είναι καλό κ.λπ., αλλά μπορεί να μην μπορεί να εφαρμοστεί.

Να ρωτήσω τον εκπρόσωπο του Προγράμματος «διαΝΕΟσις», ο οποίος ανέλαβε να κάνει το Πρόγραμμα «Κυψέλη». Κατ’ αρχήν είπατε ότι το ποσοστό των παιδιών που πηγαίνουν στους βρεφονηπιακούς στη χώρα μας είναι πολύ μικρό. Αυτό το βρήκατε από την καταγραφή των παιδιών στους παιδικούς και στους βρεφονηπιακούς σταθμούς, δηλαδή κάνατε συγκεκριμένη καταγραφή στην ομάδα σας; Γιατί εμείς τα στοιχεία που έχουμε από την ΕΛΣΤΑΤ είναι ότι στην Ελλάδα, μηδέν έως τεσσάρων χρόνων, είναι 360.000 παιδιά. Στους βρεφονηπιακούς και παιδικούς σταθμούς, αυτές είναι οι δικές μας εκτιμήσεις με βάση στοιχεία των ιδιωτικών βρεφονηπιακών και των δημοτικών, πάνε 200.000 έως 220.000 παιδιά, δηλαδή το 55% έως 61% των παιδιών πηγαίνει σε παιδικό ή βρεφονηπιακό σταθμό.

Ο μέσος όρος της Ευρωπαϊκής Ένωσης σε αυτές τις ηλικίες για την προσχολική αγωγή είναι 34,2% απ’ ό,τι ξέρω. Ισχύουν τα στοιχεία που λέω και εσείς ποια άλλα στοιχεία βρήκατε;

Δεύτερον, ποια είναι η άποψή σας για το Πρόγραμμα «Νταντάδες στη Γειτονιά»;

Τρίτον, εσείς λέτε ότι κάνατε το Πρόγραμμα «Κυψέλη», πολύ ωραία. Τι σας έχει ενημερώσει το Υπουργείο, θα το εφαρμόσει; Γιατί εδώ βρίσκουμε πρώτον, ότι δεν υπάρχει ούτε μία περίληψή του μέσα στο νομοσχέδιο. Δεύτερον, βλέπουμε ότι τα 14,5 δις, που θα χρησιμοποιηθούν για αυτό το Πρόγραμμα, θα μοιραστούν σε πάρα πολλούς κουβάδες, σε πάρα πολλά θέματα και ένας από τους κουβάδες είναι η δημιουργία του Προγράμματος, όπως λέει η Εισηγητική Έκθεση, διαβάζω παραλλήλως και την Εισηγητική Έκθεση.

Επομένως, για να καταλάβουμε η άποψη της «διαΝΕΟσις» είναι να εφαρμόσετε το Πρόγραμμα «Κυψέλη», όπως το αναρτήσατε, ότι θα εφαρμόσετε κάποιο άλλο πρόγραμμα, τι σας έχουν ενημερώσει; Ποια είναι τα εργαλεία που λέτε ότι θα χρηματοδοτηθούν και τα οποία χρειάζονται για να εφαρμοστεί; Και βεβαίως εδώ τίθενται πάρα πολλά ερωτήματα.

(Συνέχεια ομιλίας κυρίας ΘΕΑΝΟΥΣ ΦΩΤΙΟΥ, Εισηγήτριας της Μειοψηφίας)

Ακούσατε τον Καθηγητή από τα τρία πανεπιστήμια της χώρας, ο οποίος θεωρεί ότι όλο το πρόγραμμα αυτό, στο βαθμό που καταλαβαίνω εγώ, έχει προβλήματα.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Με όλο το σεβασμό, δεν κάνετε σωστή διαχείριση του χρόνου, κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Πολύ σωστά, αλλά δεν νομίζω ότι θα ρωτήσει και κανείς άλλος.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Ας μην το προεξοφλούμε, έχουν κι άλλοι συνάδελφοι ερωτήσεις και πρέπει να αρχίσουμε και την επόμενη Επιτροπή.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Θέλω, επομένως, να καταλάβω εάν κάνατε χαρτογράφηση της ελληνικής πραγματικότητας - ποια προγράμματα προσχολικής ηλικίας υπάρχουν στην Ελλάδα. ποιοι οργανισμοί έδιναν αυτά τα προγράμματα, τι έκαναν ακριβώς οι διάφοροι βρεφονηπιακοί σταθμοί - ή αυτό δεν το κάνατε καθόλου;

Σας ευχαριστώ πάρα πολύ, ακούω τον Πρόεδρο και σταματώ εδώ. Έχω πολλές ερωτήσεις, αλλά θα επανέλθω, κύριε Πρόεδρε, μόλις πάρω τα πρακτικά, γιατί σε πάρα πολλά δεν άκουγα καλά.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Δυστυχώς ήταν ένα πρόβλημα που αφορά όλους μας.

Το λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής)**: Ευχαριστώ, κύριε Πρόεδρε.

Οι φορείς, τους οποίους ευχαριστούμε, πράγματι εισέφεραν πολύ σημαντικά ζητήματα σήμερα στην συζήτηση στην Επιτροπή μας. Εμείς επιφυλασσόμεθα να δούμε τα πρακτικά, να αξιολογήσουμε και να αξιοποιήσουμε όσα συνεισέφεραν και θα τοποθετηθούμε και στη β΄ ανάγνωση και, βεβαίως, και στην Ολομέλεια.

Ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Σας ευχαριστούμε.

Το λόγο ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Καταρχήν μια διαδικαστική παρατήρηση. Είναι 3:45΄, σε ένα τέταρτο ξεκινάει υποτίθεται η γ΄ συνεδρίαση επί των άρθρων και η συνεδρίαση αυτή δεν έχει ακόμα ολοκληρωθεί.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Μπορείτε να επιρρίψετε σε εμένα την πλήρη ευθύνη με την έννοια ότι άφησα όλον τον χρόνο σε κάθε εκπρόσωπο φορέα που τοποθετήθηκε. Mea culpa, λοιπόν, αλλά ήλπιζα ότι θα είχαμε λιγότερες ερωτήσεις.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Ακούστε με που θέλω να καταλήξω. Εμείς, εντωμεταξύ, οι Εισηγητές και οι Αγορητές, θα πρέπει όλα αυτά που έχουμε ακούσει εδώ να τα επεξεργαστούμε, να τα σκεφτούμε, για να τοποθετηθούμε, όχι την Τετάρτη στην β΄ ανάγνωση, αλλά επί των άρθρων. Αυτή η τακτική πρέπει να κοπεί πια! Έχει παραγίνει το κακό να βάζουμε συνεδριάσεις φορέων και επί των άρθρων μέσα σε δυο - τρεις ώρες. Δεν μπορεί να συνεχιστεί αυτό, κύριε Πρόεδρε, και είναι ευθύνη και της κυβέρνησης και του Προεδρείου! Δεν μπορεί να συνεχιστεί! Εκτός εάν όλα αυτά είναι προσχηματικές διαδικασίες, γιατί τελικά εκεί καταλήγουμε!

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Η Βουλή δεν είναι προσχηματική, κ. Δελή! Την υπηρετείτε περισσότερα χρόνια από εμάς.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Κύριε Πρόεδρε, μπορείτε να ακούσετε και να απαντήσετε μετά;

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Καταναλώνουμε τον χρόνο, όμως, σε μία τοποθέτηση που δεν θα οδηγήσει πουθενά.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Σοβαρά μιλάτε; Καταναλώνω τον χρόνο τώρα εγώ; Μα, είναι δυνατόν; Δεν καταλαβαίνετε τι σας λέω;

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Καταλαβαίνω πολύ καλά, αλλά νομίζω ότι δεν βοηθάτε τη διαδικασία αυτή τη στιγμή.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Εγώ σας εξηγώ το ασφυκτικό του χρόνου κι εσείς με εγκαλείτε γιατί καταναλώνω τον χρόνο;

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Ο χρόνος είναι ασφυκτικός, συμφωνούμε!

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Εν πάση περιπτώσει, θα πρέπει αυτό να σταματήσει! Ελπίζω να είναι το τελευταίο νομοσχέδιο με αυτήν τη διαδικασία. Δεν μπορεί να συνεχιστεί αυτό! Τουλάχιστον εμείς δεν μπορούμε να παρακολουθήσουμε μια τέτοια διαδικασία, δεν ξέρω οι υπόλοιποι, εκτός, επαναλαμβάνω, εάν για την κυβέρνηση αυτό είναι μια προσχηματική διαδικασία, να έρθουν εδώ κάποιοι, να πουν κάτι, να πούμε κι εμείς κάτι και τέλος. Εμείς δεν το βλέπουμε έτσι. Σε κάθε περίπτωση, θα το πούμε, βεβαίως και στη Διάσκεψη των Προέδρων, κάποια στιγμή να σταματήσει αυτό το βιολί. Είχε γίνει κάποιες φορές τότε μέσα σε έκτακτες, υποτίθεται, συνθήκες, αλλά βλέπουμε να παγιώνεται, να μονιμοποιείται. Νομίζω ότι αφορά και την πλειοψηφία αυτό. Θα πρέπει και εσείς να το πείτε αυτό, να το ζητήσετε, δεν αφορά μόνο εμάς.

Οι τοποθετήσεις των εκπροσώπων των φορέων ήταν πεντακάθαρες, αποκαλυπτικότατες και, σε ό,τι μας αφορά, νομίζω ότι μας δόθηκαν απαντήσεις πριν καν ρωτήσουμε. Δεν χρειάζεται, λοιπόν, να ρωτήσουμε τίποτα.

Έχω μονάχα μια παρατήρηση, ακούγοντας ορισμένους με επιστημονικές περγαμηνές. Μου ήρθε στο νου μια φράση του Πλάτωνα, η οποία λέει το εξής: «Επιστήμη χωριζομένη αρετής και δικαιοσύνης, πανουργία φαίνεται». Τίποτε άλλο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Ευχαριστώ, κύριε Πρόεδρε. Να πω και εγώ τις ερωτήσεις μας, μιας και πιέζει ο χρόνος. Είμαστε σύμφωνοι με τις προτάσεις του Κ.Κ.Ε., ότι δεν μπορεί να συνεχιστεί να είναι πιεστικός ο χρόνος, γιατί δεν μπορούμε ούτε καν να κάνουμε σωστές προτάσεις.

Θα ήθελα να κάνω μια ερώτηση στον κ. Βαρδακαστάνη, ως προς την υπηρεσία του προσωπικού βοηθού. Θεωρείτε ότι ο προσωπικός βοηθός θα πρέπει να έχει λάβει ειδική εκπαίδευση ούτως ώστε να είναι πιο χρήσιμη και αποτελεσματική η προσπάθειά του στην παροχή υπηρεσιών; Επίσης, ο προσωπικός βοηθός ατόμου με ψυχική αναπηρία, θα πρέπει να λαμβάνει τακτική ενημέρωση, όπως και συμβουλευτική στήριξη από ειδικούς για καθοδήγησή του, ώστε να έχουμε καλύτερα αποτελέσματα;

Στην κύρια Γενά, με βάση την αναφορά σας, ότι τα παιδιά έχουν προσλαμβάνουσες παραστάσεις από την εποχή της κύησης, και είμαι σύμφωνη, πιστεύετε ότι θα πρέπει να λαμβάνεται ιδιαίτερη πρόνοια για παιδιά που προέρχονται από προβληματικές ιδιαίτερες οικογένειες; Πιστεύετε, ότι θα πρέπει να διερευνώνται οι συνθήκες των οικογενειών προέλευσης από κοινωνικούς φορείς ή κοινωνικές υπηρεσίες; Θα πρέπει να υπάρχει από την πολιτεία ειδική πρόνοια για τα παιδιά αυτά;

Προς την κυρία Καλαϊτζή. Είπατε, ότι το πρόγραμμα Κυψέλη, είναι μια τυποποιημένη και δομημένη διδασκαλία, μία ανεπίτρεπτη για την ηλικία αυτή διαδικασία. Ποια κατά τη γνώμη σας θα ήταν η κατάλληλη διαδικασία για τη διδασκαλία αυτής της ηλικίας των παιδιών προσχολικής ηλικίας; Μπορεί το πρόγραμμα Κυψέλη, με τις κατάλληλες τροποποιήσεις, να βοηθήσει; Αν ναι, με ποιες, σε ποιους τομείς και σε ποιες κατευθύνσεις;

Προς τον κύριο Γιαννόπουλο, του Χαμόγελου του Παιδιού, για την καταλληλότητα των προσώπων που ασχολούνται με τα ανήλικα τέκνα είτε σε δομές είτε ως ανάδοχοι, πιστεύετε ότι αρκεί η προσκόμιση πιστοποιητικών περί μη καταδίκης είτε περί μη ποινικής δίωξης για τα προβλεπόμενα αδικήματα ή θα πρέπει επιπροσθέτως να διενεργείται τακτικά έλεγχος καταλληλότητας των προσώπων και των συνθηκών μέσω φορέων ελέγχου; Εάν ναι, ποιους φορείς ελέγχου προτείνετε και με ποιο τρόπο; Θα μπορούσε, Το Χαμόγελο του Παιδιού, να συνδράμει με κάποιο τρόπο συμβουλευτικό, υποστηρικτικό, επιστημονικό, με την εμπειρία του βασικά;

Τέλος, προς την κυρία Μιχαηλίδου, αρκεί η αρχική αξιολόγηση της καταλληλότητας των υποψηφίων αναδόχων ή χρειάζεται και τακτικός έλεγχος, όχι μόνο για την καταλληλότητα τους, αλλά και της πορείας της συγκεκριμένης αναδοχής, μιας και μιλάμε για παιδιά με ιδιαίτερα βιώματα; Σας ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Να αναφέρω μόνο ότι η κυρία Μιχαηλίδου, δεν θα μπορέσει να απαντήσει, διότι μας έχει ανακοινώσει ότι έπρεπε να αποχωρήσει.

Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε. Καταρχάς, να ευχαριστήσω κι εγώ τους φορείς, που σήμερα ήταν εδώ και ήταν πάρα πολύ σημαντική παρουσία σας. Κατά δεύτερον, πέρα από αυτό που είπε ο συνάδελφος του Κ.Κ.Ε., είναι ότι βάζετε πολλές φορές, όπως σήμερα, δύο νομοσχέδια μαζί. Δεν έχετε καταλάβει ότι όλοι εδώ μέσα, στη Βουλή, δεν είμαστε βουλευτές που έχουμε 20 και 25 και 55 και 86 άτομα, όπως έχει ο ΣΥΡΙΖΑ ή όπως έχει η ΝΔ. Είμαστε πάρα πολύ λίγοι βουλευτές και δεν μπορεί πραγματικά να γίνει μια σωστή προετοιμασία πάνω στα νομοσχέδια. Τουλάχιστον, θα πρέπει να το κατανοήσετε αυτό, αν όχι σε νομοθετικό επίπεδο, σε ανθρώπινο επίπεδο. Παρακαλώ, δηλαδή, κύριε Πρόεδρε.

Έχω μια ερώτηση, στον πρόεδρο της ΕΣΑμεΑ. Η ερώτηση είναι, ποια νομίζετε ότι θα είναι τα οφέλη από την άρση του ορίου ηλικίας των 65 ετών για τον προσωπικό βοηθό. Μια ερώτηση, στην κυρία Καλαϊτζή, Πρόεδρο του Πανελλήνιου Συνδέσμου Βρεφονηπιαγωγών, τι προτάσεις θα κάνετε για να υπάρξει μια προώθηση της βιωματικής επικοινωνιακής μάθησης, σύμφωνα με τα όσα είπατε; Τέλος, μια ερώτηση στον κ. Κωνσταντίνο Γιαννόπουλο, Πρόεδρο του Χαμόγελου του Παιδιού, ποιο να είναι το περιεχόμενο της εκπαίδευσης των αξιολογητών των αναδόχων; Ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Το λόγο έχει ο κ. Βαρδακαστάνης.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Ομοσπονδίας Ατόμων με Αναπηρία) :** Ευχαριστώ κύριε Πρόεδρε.

Ερωτήθηκα πόσα κράτη – μέλη της Ε.Ε. διαθέτουν υπηρεσία προσωπικού βοηθού κάποιας βαθμίδας και επιπέδου. Είκοσι δύο συμπεριλαμβανομένου, όταν μετρήθηκαν, του Ηνωμένου Βασιλείου, δηλαδή, 21.

Δεύτερον. Ερωτήθηκα από τον Εισηγητή της Νέας Δημοκρατίας, πόσα χρόνια διεκδικούμε. Πολλά κύριε Εισηγητά. Από τότε που το Σύνταγμα θέσπισε την παρ. 6 του άρθρου 21, δηλαδή, εδώ και 20 χρόνια. Και συνεπώς, το αίτημα αυτό υπεβλήθη σε όλο το πολιτικό στερέωμα που έχει κυβερνήσει από τότε μέχρι σήμερα.

Στην κυρία Φωτίου έχω να πω, ότι εμείς, πρώτον, δεν θέλουμε η υπηρεσία αυτή να έχει χαρακτήρα κρατικής υπηρεσίας. Θέλουμε να είναι συμμετοχική.

Δεύτερον, γιατί ζητήσαμε να ζητούνται οι προτάσεις και η γνώμη της ΕΣΑμεΑ; Ακριβώς γιατί κρίναμε ότι υπάρχουν σημαντικές διατάξεις, οι οποίες δεν έχουν συμπεριληφθεί στο σχέδιο νόμου.

Τρίτον, αναφερθήκαμε στη χρηματοδότηση της καθολικής εφαρμογής της υπηρεσίας του προσωπικού βοηθού, που ενώ είχε συμπεριληφθεί κατά την διαβούλευση στα τέλη Αυγούστου, δεν υπάρχει σήμερα. Γι’ αυτό, επαναλαμβάνω, έχουμε επιμείνει να έχει πιο συμμετοχικό χαρακτήρα.

Όσο για τα 2000 άτομα, τα 1000 και 1000, αν αυτό έγινε πιλοτική εφαρμογή, δεν θα απαντήσω εγώ, η κυρία …………… θα απαντήσει, αλλά μια και ερωτήθηκα, είναι από συγκεκριμένες περιοχές της χώρας. Δεν καλύπτει το σύνολο. Εγώ θα μείνω σε αυτό κυρία Φωτίου και ξέρω ότι με καταλαβαίνετε. Η θέσπιση του προσωπικού βοηθού, είναι μια πολύ σημαντική εξέλιξη. Να βοηθήσουμε όλοι και η Κυβέρνηση να ακούσει όλους, να την κάνει μια πιο πλήρη υπηρεσία.

Επίσης, υπάρχει μια ερώτηση, για το αν ο προσωπικός βοηθός πρέπει να εκπαιδευτεί. Το συμπεριλαμβάνει το σχέδιο νόμου. Εμείς πήγαμε και πέρα από αυτό. Είπαμε ότι πρέπει να έχει εκπαίδευση και ο χρήστης του προσωπικού βοηθού. Πρέπει να υπάρχει διαρκής επιμόρφωση, για να έχουμε σωστή λειτουργία της υπηρεσίας.

Η εκπρόσωπος του ΜέΡΑ25, ρώτησε ποια θα είναι τα οφέλη από την άρση του ορίου ηλικίας των 65 ετών για τον προσωπικό βοηθό. Πρώτον, είναι διάκριση. Δεύτερον, έχουμε άτομα με αναπηρία, τα οποία έχουν κλείσει τα 25 και έχουν βιώσει όλη τους τη ζωή την αναπηρία τους, χωρίς καμία προσωπική βοήθεια, μόνο με τις οικογένειές τους και τους εαυτούς τους και το θεωρούν άδικο να μην την έχουν. Και τρίτον, είναι γνωστό ότι αναπηρία έρχεται, επίσης, με το γήρας.

Σας ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων των Επιτροπών) :**  Εμείς ευχαριστούμε.

Το λόγο έχει η κυρία Καλαϊτζή.

**ΕΥΑΓΓΕΛΙΑ ΚΑΛΑΪΤΖΗ (Πρόεδρος του Πανελλήνιου Συνδέσμου Βρεφονηπιαγωγών ΤΕΙ (ΠΑΣΥΒΝ) :** Ευχαριστώ κύριε Πρόεδρε.

Σε ό,τι αφορά την πρώτη ερώτηση, αν τις προτάσεις μας τις καταθέσαμε στην προηγούμενη κυβέρνηση, να ενημερώσω την Επιτροπή, ότι ο Πανελλήνιος Σύνδεσμος Βρεφονηπιαγωγών, θεσμικά, ήταν ο επίσημος συνομιλητής όλων των κυβερνήσεων, κάθε φορά που ερχόταν ένα θεσμικό πλαίσιο λειτουργίας για τους παιδικούς σταθμούς. Ο βασικός συνομιλητής.

(Συνέχεια ομιλίας κυρίας **ΕΥΑΓΓΕΛΙΑΣ ΚΑΛΑΪΤΖΗ, Προέδρου του Πανελληνίου Συνδέσμου Βρεφονηπιαγωγών ΤΕΙ (ΠΑΣΥΒΝ)**)

Να σας πω ότι όλες οι κυβερνήσεις και ότι αφορά τους πρότυπους κανονισμούς λειτουργίας από το 2001 που μεταβιβάστηκαν οι παιδικοί σταθμοί στην αρμοδιότητα της τοπικής αυτοδιοίκησης, ό,τι αφορά τους εσωτερικούς κανονισμούς λειτουργίας και τα παιδαγωγικά προγράμματα, ήμασταν ο επίσημος συνομιλητής και με πολύ μεγάλη μας χαρά υιοθέτησαν εξ ολοκλήρου τις προτάσεις μας. Δυστυχώς, σε αυτή τη φάση παρά το ότι το αιτηθήκαμε εγγράφως, παρά το γεγονός ότι κάναμε επίσημη ενημέρωση στην Υφυπουργό να συμμετάσχουμε για να βοηθήσουμε προς την κατεύθυνση που κινείται το Υπουργείο κι εμείς και οι πρόεδροι των τριών πανεπιστημιακών τμημάτων που έχουν ως αντικείμενο αγωγή και φροντίδα στην προσχολική ηλικία, αυτό το αίτημα δεν έγινε ποτέ αποδεκτό.

Ότι αφορά για το που μοιάζει το συγκεκριμένο πρόγραμμα με την «Κυψέλη» με το πρόγραμμα που εφαρμόστηκε στην Τζαμάικα κατ’ αρχήν το 1975. Είναι εύλογη η ερώτηση, καθώς η Βουλή έχει πάρει μια περίληψη του προγράμματος. Δεσμευόμαστε, λοιπόν, να σας στείλουμε το πρόγραμμα το οποίο εφαρμόστηκε στην Τζαμάικα μαζί με τη «Κυψέλη» όπως ενημερωθήκαμε για το πρόγραμμα αυτό σε μία κλειστή τηλεδιάσκεψη που πραγματοποίησε η …….., για να δείτε τα κοινά σημεία, την ταυτότητα των απόψεων και των παιδαγωγικών πρακτικών μεταξύ των δύο προγραμμάτων.

Ποια είναι η γνώμη μας για την πρώιμη ανίχνευση ότι αφορά αναπτυξιακές δυσκολίες των παιδιών. Η γνώμη μας είναι ότι αυτή τη στιγμή οι παιδικοί σταθμοί είναι υποστελεχωμένοι. Υπάρχουν πάρα πολλές μεγάλες ελλείψεις σε παιδαγωγικό και βοηθητικό προσωπικό. Θα πρέπει καταρχήν για την διασφάλιση της ποιότητας να εξασφαλιστεί το αναγκαίο στελεχιακό δυναμικό και ότι θα έπρεπε μαζί με τους παιδαγωγούς να προσληφθούν και ειδικοί παιδαγωγοί, οι οποίοι θα έχουν στην αρμοδιότητά τους αυτό τον τομέα.

Σχετικά με την ερώτηση της κυρίας Θεανώς Φωτίου αν υπήρξε ποτέ κάποιο πρόγραμμα ενιαίο για τη χώρα μας για τον χώρο των παιδικών σταθμών. Να σας πω ότι ένα από τα βασικά αντικείμενα και γνωστικά πεδία που διδάσκονται οι φοιτητές στα τμήματα αγωγής και φροντίδας στην πρώιμη παιδική ηλικία, αλλά και στα τμήματα προσχολικής αγωγής των ΤΕΙ, πριν αυτά μετεξελιχθούν σε πανεπιστημιακά, είναι παιδαγωγικό πρόγραμμα και δράσεις σε παιδιά βρεφικής και νηπιακής ηλικίας. Συνεπώς, παιδαγωγικά προγράμματα στο χώρο των παιδικών σταθμών εφαρμόζονται, τα οποία μάλιστα παρουσιάζονται σε διεθνή fora και αποσπούν τα πιο θετικά σχόλια όλων των συμμετεχόντων.

Η αναγκαιότητα να υπάρχει ένα συνολικό εκπαιδευτικό πρόγραμμα για τους παιδικούς σταθμούς είναι σίγουρα αναγνωρίσιμη, αλλά αυτό το εκπαιδευτικό πρόγραμμα πρέπει καταρχήν να εξυπηρετεί τις ανάγκες και το εξελικτικό στάδιο των παιδιών που βρίσκονται στο χώρο των παιδικών σταθμών και να είναι προς όφελος της ολόπλευρης ανάπτυξής τους, αλλά και το συμφέρον της κοινωνίας γενικότερα.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Παρακαλώ ολοκληρώστε, γιατί ο χρόνος πιέζει.

**ΕΥΑΓΓΕΛΙΑ ΚΑΛΑΪΤΖΗ (Πρόεδρος του Πανελληνίου Συνδέσμου Βρεφονηπιαγωγών ΤΕΙ (ΠΑΣΥΒΝ))**: Απλά δεν θα απαντήσω στις ερωτήσεις της εκπροσώπου του ΜέΡΑ 25.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Το λόγο έχει η κυρία Τέκου.

**ΣΤΕΦΑΝΙΑ ΤΕΚΟΥ (Εκπρόσωπος του Συλλόγου «Χαμόγελο του Παιδιού»):** Ευχαριστώ, κύριε Πρόεδρε.

Στη συνέχεια των όσων ανέφερε και ο Πρόεδρος του Συλλόγου. Καταρχάς να πούμε για την υιοθεσία και την αναδοχή, για το αν βλέπουμε να βελτιώνεται η διαδικασία. Πράγματι, με πολλή χαρά βλέπουμε ότι εξελίσσεται θετικά και τα παιδιά αποκαθίστανται σε οικογένειες, με δυνατότητα πανελλαδικού συνταιριάσματος μεταξύ γονέων και παιδιών.

Αλλά, παρατηρούμε και την πολύ μεγάλη ανάγκη για στενή συνεργασία μεταξύ των φορέων, όπως ανέφεραν και οι συνάδελφοι από το Σύλλογο Κοινωνικών Λειτουργών Ελλάδος. Μιλάμε για υποστελέχωση των κρατικών φορέων. Άρα, για την εκτέλεση του έργου και την εκτέλεση του συνόλου των καθηκόντων, είναι απαραίτητη η στενή συνεργασία μεταξύ κρατικών φορέων και ιδιωτικών.

Σε σχέση με το περιεχόμενο της εκπαίδευσης των αξιολογητών των αναδόχων. Σίγουρα όλοι αυτοί οι άνθρωποι που εμπλέκονται σε αυτήν την αξιολόγηση, θα πρέπει να είναι καταρτισμένοι και ευαισθητοποιημένοι για τόσο σοβαρά ζητήματα, όπως αυτά της υιοθεσίας και της αναδοχής, με εξειδίκευση και με ενημέρωση επί της νομοθεσίας. Συχνά παρατηρώ ότι υπάρχουν ελλείψεις. Και βέβαια και με διεργασίες προσωπικής ανάπτυξης.Θα μπορούσαμε να καταθέσουμε και πιο αναλυτικά ένα πρόγραμμα με το περιεχόμενο της εκπαίδευσης. Σίγουρα όλα αυτά θα πρέπει να τίθενται σε μια διεπιστημονική ομάδα και να μην είναι το αποτέλεσμα μιας ειδικότητας, ενός ανθρώπου, αλλά σε μια διεπιστημονική ομάδα που θα μπορούν όλοι μαζί να αλληλεπιδράσουν και να γνωμοδοτήσουν τεκμηριωμένα.

Σε σχέση με την καταλληλότητα του προσωπικού των φορέων. Φυσικά και η προσκόμιση δικαιολογητικών δεν αποτελεί από μόνο του έγκυρο και ποιοτικό έλεγχο. Χρειάζονται εξειδικευμένοι φορείς με προσωπικό που θα μπορεί να διακρίνει και πίσω από τις λέξεις και την εικόνα που προσπαθεί να παρουσιαστεί, ώστε πάντα να μιλάμε για ελέγχους που διασφαλίζουν την προάσπιση των δικαιωμάτων των παιδιών.

Τέλος, σε σχέση με τα στατιστικά. Δεν είμαι σίγουρη αν κατάλαβα καλά την ερώτηση και ζητώ συγγνώμη. Αυτό που μπορώ να πω με βεβαιότητα είναι ότι το εξειδικευμένο προσωπικό του Συλλόγου, μέσα από όλες τις δράσεις, δρα με ακρίβεια και συνέπεια σε όλα αυτά που κάνει. Αυτά, όμως, δεν μπορεί να είναι αποκομμένα. Ο υπεύθυνος που θα οριστεί, τώρα, με το σχέδιο νόμου, για Υπεύθυνος Παιδικής Προστασίας και για να μιλάμε για ακριβή αποτύπωση αυτού του μεγάλου κοινωνικού προβλήματος της παιδικής κακοποίησης, δεν μπορεί να είναι αποκομμένος από οτιδήποτε άλλο.

Χρειάζεται εξειδικευμένο προσωπικό, χρειάζεται κινητοποίηση και ενημέρωση της κοινότητας, για να μπορούμε να έχουμε μια ακριβή αποτύπωση αυτού του σοβαρού προβλήματος.

Σας ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Ευχαριστούμε την κυρία Τέκου. Το λόγο έχει η κυρία Δεδούλη, από το Κέντρο Κοινωνικής Αλληλεγγύης).

**ΑΡΤΕΜΙΣ ΑΝΑΓΝΩΣΤΟΥ-ΔΕΔΟΥΛΗ (Πρόεδρος του Εθνικού Κέντρου Κοινωνικής Αλληλεγγύης):** Ευχαριστώ, κύριε Πρόεδρε.

Χαίρομαι που άκουσα την κυρία Φωτίου, με την οποία συνεργαστήκαμε άριστα και θα ήθελα να της απαντήσω για το αν το ΕΚΚΑ έχει το προσωπικό για να ανταπεξέλθει στα υψηλά καθήκοντα της νέας αρμοδιότητας που του απονέμεται. Όπως είπα και στην ομιλία μου, το ΕΚΚΑ έχει ένα υψηλό επιστημονικό στελεχιακό δυναμικό και, κυρίως, το στελεχιακό αυτό δυναμικό έχει βαθιά αίσθηση του καθήκοντος. Αυτά, όσον αφορά στους παιδοψυχολόγους και κοινωνικούς λειτουργούς.

Είναι γεγονός ότι για να υλοποιήσουμε το μεγάλο αυτό μέτρο χρειαζόμαστε κι άλλες ειδικότητες και, κυρίως, στατιστικολόγους.

Τώρα, όπως προβλέπει και μέσα από τη σύσταση του Συμβουλίου, προβλέπονται ότι θα διατεθούν ενωσιακά κονδύλια, για να επισπευστούν τα μέτρα αυτά, καθώς επίσης και τεχνική βοήθεια. Ήδη έχουμε κάνει μια πρώτη επαφή με εκπροσώπους της Ευρωπαϊκής Επιτροπής, εδώ στην Ελλάδα. Επίσης, ετοιμάζεται μια συνάντηση, τον Οκτώβριο, στις Βρυξέλλες. Θεωρώ ότι με τη βοήθεια όλων θα μπορέσουμε να το καταφέρουμε, γιατί είναι ένας υψηλός εθνικός στόχος.

Όσον αφορά στο δεύτερο ερώτημα για την ειδική πλατφόρμα που έχει ο κ. Νικολαΐδης. Ναι, βεβαίως, το γνωρίζω. Μάλιστα, περιστατικά που καταγγέλλονται ή που αναφέρονται στην εθνική γραμμή που έχουμε, την 1107, καταγράφονται στο σύστημα του κυρίου Νικολαΐδη.

(Συνέχεια ομιλίας κυρίας **ΑΡΤΕΜΙΔΟΣ ΑΝΑΓΝΩΣΤΟΥ – ΔΕΔΟΥΛΗ, Προέδρου του Εθνικού Κέντρου Κοινωνικής Αλληλεγγύης**)

Θεωρώ ότι το Υπουργείο θα θέλει μια πλατφόρμα με υψηλότερα στάνταρ και περισσότερα απαιτητικά κριτήρια εθνικής εμβέλειας και θεωρώ ότι η πλατφόρμα του κυρίου Νικολαΐδη θα μας βοηθήσει και θα συνεργαστούμε άψογα μαζί του για να επιτύχουμε το καλύτερο αποτέλεσμα.

Ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Το λόγο έχει ο κ. Πετρογιάννης.

**ΚΩΝΣΤΑΝΤΙΝΟΣ ΠΕΤΡΟΓΙΑΝΝΗΣ (Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής)**: Κύριε Πρόεδρε, σας ευχαριστώ πάρα πολύ.

Θα απαντήσω στη μία και μόνη ερώτηση που δέχθηκα και θα είμαι εξαιρετικά συνοπτικός.

Πράγματι αυτό το οποίο σας ανέφερε ότι τα μέλη των τριών τμημάτων στην πρώιμη παιδική ηλικία διαφωνούν στα περισσότερα σημεία του νομοσχεδίου και κυρίως σε ότι αφορά το παιδαγωγικό πρόγραμμα «Κυψέλη» το οποίο δεν βασίζεται σε κανένα σημείο στην ελληνική πραγματικότητα.

Θα πρέπει να επισημάνω, ότι κάθε παιδαγωγικό πρόγραμμα και ιδιαίτερα για τη συγκεκριμένη ηλικία διαμορφώνεται με βάση τα κοινωνικοπολιτισμικά και εκπαιδευτικά χαρακτηριστικά και στοχεύσεις που έχει, βέβαια, κυρίως η κοινωνία για την οποία διαμορφώνονται αυτά τα προγράμματα.

Το πρόγραμμα στο οποίο βασίζεται η συγκεκριμένη προσπάθεια είναι είτε στο πρόγραμμα του γερμανικού κρατιδίου της Βαυαρίας το οποίο και δεν εφαρμόστηκε ποτέ και το κυριότερο είναι ότι δεν υπάρχει καμία απολύτως μελέτη η οποία αφορά τα παιδαγωγικά προγράμματα που συνδέονται με την ηλικία 0-4.

Εάν έχει η διανόηση μια τέτοια μελέτη, παρακαλώ να μας τη στείλει.

Επίσης το πρόγραμμα στο οποίο στο οποίο βασίζεται, δηλαδή, το πρόγραμμα της Τζαμάικα πράγματι αναπτύχθηκε το 1975. Έκτοτε εφαρμόστηκε σε δεκατρείς χώρες που έχουν τα ίδια χαρακτηριστικά, δηλαδή, Μπαγκλαντές, Ινδία, Βραζιλία, Μαδαγασκάρη, Περού, Γουατεμάλα, Ζιμπάμπουε και άλλες χώρες που έχουν σαν βασικό χαρακτηριστικό την υποστήριξη γονέων που κατοικούν και διαθέτουν - αν θέλετε - ένα πολύ χαμηλότερο και εκπαιδευτικό, αλλά και βιοτικό επίπεδο έναντι αυτού της Ελλάδας.

Θα πρότεινα, λοιπόν, να ξαναγίνει μία μελέτη ή αν θέλετε να ξαναγίνει από την αρχή όλη αυτή η προσπάθεια, προκειμένου και να αποτυπωθούν με τον καλύτερο δυνατό τρόπο τα χαρακτηριστικά της ελληνικής κοινωνίας και να αποτυπωθούν με τον καλύτερο δυνατό τρόπο τα χαρακτηριστικά και οι ανάγκες των Ελλήνων παιδαγωγών και των οικογενειών και το κυριότερο να επιτευχθεί αυτό το οποίο αναφέρεται και στον τίτλο του νομοσχεδίου «αναβάθμιση της ποιότητας».

Κλείνω με το ότι δεν έχει ληφθεί υπόψη σε κανένα σημείο, δεν γίνεται καμία απολύτως αναφορά στις πλέον τελευταίες συστάσεις του Ευρωπαϊκού Κοινοβουλίου που εμφανίστηκαν το 2019 και αναφέρονται σε αυτό ακριβώς το πράγμα, πώς θα πρέπει το κάθε κράτος να επιτύχει τα στοιχεία της ποιότητας και αναφέρονται πέντε άξονες: το εργατικό δυναμικό, το πρόγραμμα σπουδών, η παρακολούθηση, η αξιολόγηση η διακυβέρνηση και η χρηματοδότηση.

Καμία τέτοια αναφορά δε γίνεται με το παρόν πρόγραμμα.

Το σύνολο των τεκμηριωμένων στοιχείων θα σας το στείλουμε, προκειμένου το αρμόδιο Υπουργείο να το λάβει σοβαρά υπόψη.

Σας ευχαριστώ πάρα πολύ για το λόγο που μου δώσατε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Το λόγο έχει η κυρία Γενά.

**ΑΓΓΕΛΙΚΗ ΓΕΝΑ (Καθηγήτρια Ειδικής Αγωγής στο Τμήμα Φιλοσοφίας – Παιδαγωγικού – Ψυχολογίας της Φιλοσοφικής Σχολής του Εθνικού Καποδιστριακού Πανεπιστημίου Αθηνών)**: Δέχθηκα δύο ερωτήσεις οι οποίες και οι δύο είναι εξαιρετικές και σας ευχαριστώ πολύ.

Η πρώτη αφορά την ηλικία κατά την οποία θα πρέπει να γίνεται η ανίχνευση προβλημάτων και να πω ότι όσο νωρίτερα τόσο καλύτερα. Βέβαια, τα ηπιότερα προβλήματα δεν είναι προβλήματα που μπορούμε να τα δούμε από πολύ μικρή ηλικία. Ωστόσο οι σοβαρότερες νευροαναπτυξιακές διαταραχές μπορούν να διαγνωστούν πάρα πολύ νωρίς και για να φέρω ένα παράδειγμα για το πόσο σημαντική είναι η έγκαιρη ανίχνευση για την έγκαιρη παρέμβαση θα φέρω το παράδειγμα του αυτισμού που όταν η παρέμβαση ξεκινά πριν την ηλικία των πέντε ετών, η πιθανότητα πλήρους αποκατάστασης ενός παιδιού πλησιάζει το 50%, ενώ όταν η παρέμβαση ξεκινά μετά τα πέντε το ποσοστό αυτό μειώνεται στο 14%.

Συνεπώς, αυτός είναι και ένας από τους βασικούς λόγους που υποστηρίζω ένθερμα ως επιστήμονας το να ξεκινάμε από τους παιδικούς σταθμούς να χρησιμοποιούμε κάποια πρώτα εργαλεία - έχουμε καταθέσει συγκεκριμένη πρόταση στο Υπουργείο για να γίνει μια πιλοτική έρευνα επ΄ αυτού - αυτό θα πρέπει να ξεκινά από πολύ νωρίς και είναι εφικτό οι βρεφονηπιαγωγοί που θα συμφωνήσω ότι είναι εξαιρετικά καλά καταρτισμένοι επιστημονικά για να μπορέσουν να το κάνουν, να μπορούν να επισημαίνουν ποια είναι τα παιδιά υψηλής επικινδυνότητας στους βρεφονηπιακούς σταθμούς, παιδιά, δηλαδή, που θα πρέπει να τα παραπέμπουμε για να περάσουν μέσα από μια διαγνωστική διαδικασία.

(Συνέχεια ομιλίας κυρίας ΑΓΓΕΛΙΚΗΣ ΓΕΝΑ, Καθηγήτριας Ειδικής Αγωγής στο Τμήμα Φιλοσοφίας – Παιδαγωγικής- Ψυχολογίας της Φιλοσοφικής Σχολής του ΕΚΠΑ)

Να γίνονται, λοιπόν, οι παραπομπές μας βάσει μιας πρώτης εκτίμησης που θα γίνεται στους βρεφονηπιακούς σταθμούς. Νομίζω ότι αυτό θα είναι μια εξαιρετικά σημαντική καινοτομία και μακάρι να γίνει. Δεν είμαι πολιτικό πρόσωπο για να γνωρίζω αν αυτά θα υλοποιηθούν. Εύχομαι και ελπίζω ότι θα υλοποιηθούν.

Την εν λόγω πρόταση την καταρτίσαμε με την κυρία Σκουτέλη, η οποία είναι μία πολύ γνωστή παιδονευρολόγος, με τον κύριο Παπακωνσταντίνου, παιδοψυχίατρο, την κυρία Ράλλη, καθηγήτρια αναπτυξιακής ψυχολογίας, τον κύριο Γαλάνη, ο οποίος έχει ασχοληθεί με την πρώιμη παρέμβαση και είναι και αυτός στο ΕΚΠΑ και με τον κ. Ρούσσο, καθηγητή γνωστικής ψυχολογίας. Θέλω να πω ότι έχει γίνει μια τέτοια προεργασία και μια τέτοια προσπάθεια. Η πρόταση για το πώς να γίνεται αυτή η έγκαιρη ανίχνευση υπάρχει, δεν γνωρίζω κατά πόσον κάτι τέτοιο θα υλοποιηθεί.

Το δεύτερο ερώτημα, που ήταν, επίσης, πολύ εύστοχο, είναι κατά πόσο πιστεύω, ως επιστήμονας, ότι το να δουλέψουμε με οικογένειες οι οποίες για κάποιους λόγους έχουν μια κοινωνικοοικονομική προέλευση, οικονομική ή μορφωτική ένδυα, αν αυτό είναι πιο σημαντικό από το να στοχεύουμε σε όλες τις οικογένειες.

Η απάντησή μου είναι ότι νομικά δεν θα πρέπει να οδηγούμε οικογένειες σε μια κατάσταση που πάσχουν για οικονομικούς ή κοινωνικούς λόγους. Πιστεύω ότι όλες οι οικογένειες θα πρέπει να υποστηρίζονται και πιστεύω ότι καμία οικογένεια δεν θα πρέπει να φτάνει στα όρια της φτώχειας για να πρέπει στη συνέχεια να παρεμβαίνουμε. Αυτή είναι η δική μου τοποθέτηση, ότι η κάθε οικογένεια θα πρέπει να στηρίζεται και ειδικά μία οικογένεια που μπορεί να διαθέτει περιορισμένους πόρους, σαφώς, στο πώς θα βοηθήσει το παιδί ή τα παιδιά της να ενταχθούν στο κοινωνικό σύνολο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής) :** Το λόγο έχει ο κ. Θοδωρής Γεωργακόπουλος. Διευθυντής Περιεχομένου του ανεξάρτητου, μη κερδοσκοπικού ερευνητικού οργανισμού διαΝΕΟσις.

**ΘΟΔΩΡΗΣ ΓΕΩΡΓΑΚΟΠΟΥΛΟΣ (Διευθυντής Περιεχομένου του ανεξάρτητου, μη κερδοσκοπικού ερευνητικού οργανισμού διαΝΕΟσις):** Θα απαντήσω στις ερωτήσεις της κυρίας Φωτίου, που είναι πολύ καλές ερωτήσεις και πάρα πολύ εύστοχες και ευχαριστούμε πολύ.

Για την έρευνα που κάναμε το 2017 οι ερευνητές πήραν τα στοιχεία από την ΕΕΤΑΑ, την Ελληνική Εταιρία Τοπικής Αυτοδιοίκησης και Ανάπτυξης. Ένα πράγμα που αναδείξαμε τότε ήταν η έλλειψη τεκμηριωμένων στοιχείων. Δεν ξέραμε ούτε καν πόσοι είναι οι παιδικοί σταθμοί στην Ελλάδα. Τότε, εκείνη την εποχή, το 2017, 120.000 από τα 400.000 παιδιά είχαν θέσεις σε παιδικούς σταθμούς. Τα υπόλοιπα δεν είχαν. Έκτοτε μπορεί να βελτιώθηκε η κατάσταση. Το 55% που αναφέρετε δεν είναι μια θεαματική βελτίωση ασφαλώς, αλλά είναι κάτι καλύτερο, έχετε δίκιο. Στην τρέχουσα έρευνα έγινε καταγραφή της βιβλιογραφίας - με ρωτήσατε ποια στοιχεία καταγράφουν- πληρέστατη. Παράδειγμα σε μια έρευνα του Εθνικού Μετσόβιου Πολυτεχνείου του 2013 για τους παιδικούς σταθμούς του Δήμου Αθηναίων, ένας στους τέσσερις δεν έχει επαρκείς εξωτερικούς χώρους, ένας στους δέκα δεν έχει καθόλου εξωτερικούς χώρους. Ένας στους τρεις παιδαγωγούς που συμμετείχαν σε εκείνη την έρευνα του Πολυτεχνείου το 2013 δήλωναν ότι ο χρόνος που περνούν τα παιδιά έξω, σε εξωτερικούς χώρους, είναι μικρότερος από μισή ώρα την ημέρα και όλη η συντριπτική πλειοψηφία αναγνώριζε ότι αυτός ο χρόνος θα έπρεπε να αυξηθεί.

Όσον αφορά τα προγράμματα που υπάρχουν, ρωτά η κυρία Φωτίου και πολύ εύλογα, δεν υπάρχουν άλλα προγράμματα; Τι γίνεται μέχρι τώρα; Η σύντομη απάντηση είναι ότι όχι. Η λειτουργία των δημοτικών βρεφικών και βρεφονηπιακών σταθμών, που είναι και περισσότεροι στην Ελλάδα ορίζεται από τον πρότυπο κανονισμό λειτουργίας που ισχύει από το 2007. Αυτός προβλέπει, σε μια φράση, όπως λέει, ενιαία προσχολική αγωγή σύμφωνα με τα πλέον σύγχρονα επιστημονικά δεδομένα. Έτσι το λέει. Αλλά δεν περιγράφει πώς θα γίνεται αυτό. Είναι μια γενική περιγραφή. Λέει ότι πρέπει να υπάρχει ενιαία αγωγή σ΄ αυτούς τους χώρους αλλά δεν περιγράφει το πώς.

Προφανώς, αυτή η ανάγκη δεν καλύπτεται από τα εκπαιδευτικά προγράμματα των πανεπιστημίων. Ο εκπαιδευτής και οι εξαιρετικοί εκπαιδευτές που έχουμε εκπαιδεύονται στα πανεπιστήμια, αλλά κάνουν αυτή τη δουλειά για 10, 20, 30 χρόνια και μετά αλλάζουν τα πράγματα, αυτά είναι ρευστά. Γι΄αυτό όλες οι χώρες οι ανεπτυγμένες του κόσμου έχουν τέτοια κείμενα, εκπαιδευτικά προγράμματα για αυτές τις ηλικίες, για να υποστηρίζουν τους εκπαιδευτές καθ΄όλη τη διάρκεια της καριέρας τους και τους έχουν και υποστηρικτικά υλικά και όλες τις υποδομές που χρειάζονται για να κάνουν τη δουλειά τους.

(Συνέχεια ομιλίας κου **Θοδωρή Γεωργακόπουλου**, Διευθυντή Περιεχομένου του ανεξάρτητου, μη κερδοσκοπικού ερευνητικού οργανισμού διαΝΕΟσις).

Στην Ελλάδα, όπως είπα και πριν, το Υπουργείο Εσωτερικών το 2009 που ήταν τότε αρμόδιο, ανέθεσε στο ΕΚΠΑ τη διαμόρφωση ενός σχεδίου προγράμματος για την αγωγή και τη φροντίδα παιδιών προσχολικής αγωγής και λεγόταν τότε «παιδαγωγικό πρόγραμμα παιδικών σταθμών». Αυτό το Πρόγραμμα, το οποίο εκείνο αποτελούσε προσαρμογή του προγράμματος και όχι «Κυψέλη», δεν εφαρμόστηκε ποτέ. Στη σύνταξη, βέβαια, της πρότασης για το «Κυψέλη», χρησιμοποιήθηκε όχι ως πρότυπο, αλλά οι ερευνητές το λάβανε υπόψη τους.

Επιπλέον, ποια έλαβαν υπόψιν;

Υπάρχουν αναγνωρισμένα προγράμματα σε διάφορες χώρες του κόσμου. Στη συγκεκριμένη έρευνα έγινε ανάλυση σε προγράμματα από 8 χώρες, της Αυστραλίας, της Δανίας, του Ηνωμένου Βασιλείου, της Ισλανδίας, της Ιταλίας, το πρόγραμμα που προτάθηκε στο διάσημο Πανεπιστήμιο του Χάρβαρντ, της Κύπρου που έχει πολύ καλό πρόγραμμα, του Καναδά που έχει «το σχολείο του δάσους» και της Νέας Ζηλανδίας με το διάσημο «teguariki».

Για το σχεδιασμό των υποστηρικτικών υλικών χρησιμοποιήθηκε ως έμπνευση ο «Νόρι Τσάμπερλεν»,  που αναφέρθηκε για τα υποστηρικτικά υλικά του προγράμματος, φυσικά εξελληνισμένα.

Έχει γίνει μια καταγραφή και είδαν οι ερευνητές ποια είναι τα κοινά χαρακτηριστικά, ποια η φιλοσοφία που ακολουθούν όλα τα σύγχρονα προγράμματα και τα προσάρμοσαν στην ελληνική πραγματικότητα. Το αν το Υπουργείο, θα τα υλοποιήσει όλα αυτά και αν θα τα υλοποιήσει με επιτυχία, είναι βεβαίως θέμα του Υπουργείου.

Εμείς, την ιστοσελίδα της διαΝΕΟσις έχουμε αναρτημένο το τελικό κείμενο του «Προγράμματος Κυψέλη» πριν από τη διαβούλευση, μετά αυτό το κείμενο παραδόθηκε στο κράτος. Αυτή η Κυβέρνηση και οι επόμενες κυβερνήσεις, θα έχουν να το χρησιμοποιήσουν, με όποιον τρόπο κρίνουν σωστό.

Φυσικά, θα πρέπει να υπάρξει ζύμωση με την εκπαιδευτική κοινότητα και να εφαρμοστεί στο πεδίο για να δούμε τι δουλεύει και τι δεν δουλεύει. Όταν λέω να δούμε, δεν λέω εμείς, εννοώ το Υπουργείο και το εκάστοτε Υπουργείο, για το τι λειτουργεί και να εξελιχθεί το πρόγραμμα και να υλοποιηθεί σωστά.

Θα ήθελα να κρατήσετε κυρία Φωτίου και όλα τα μέλη της Επιτροπής, το εξής, ότι υπάρχει τώρα μία αρχή.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Σας ευχαριστούμε πολύ. Υπάρχει κανείς εκ των συμμετεχόντων που δέχτηκε ερώτηση και δεν τον έχω καλέσει;

Όχι.

Το λόγο έχει η Υπουργός.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ πολύ.

Δεν νομίζω ότι πρωτοπορώ σε αυτό, κυρία Φωτίου, επίσης νομίζω ότι πρωτοπορούμε σε πολλά άλλα, αλλά, δυστυχώς, όχι σε αυτό.

Θέλω να πω μόνο τρία λόγια για τους βρεφονηπιακούς σταθμούς και να δώσω λίγο κάποιες εξειδικευμένες απαντήσεις σε αυτά που άκουσα από τους φορείς, αλλά και να πούμε το τι σκεφτόμαστε παραπάνω, αλλά και που συμφωνούμε και που ήδη έχουμε πράξει και το τι είναι προς περαιτέρω σκέψη.

Για τους βρεφονηπιακούς σταθμούς, «ο Μέντορας». Ο ρόλος του «μέντορα» δεν είναι για να κάνει αξιολόγηση, αλλά έρχεται υποστηρικτικά στη δράση, τη λειτουργία και τις υπηρεσίες των βρεφονηπιαγωγών εντός σταθμών. Δεν κάνει έλεγχο, έρχεται υποστηρικτικά από πάνω από τις υπηρεσίες που δίνουν, έτσι ώστε να μπορέσει να συμβουλεύσει με τυχόν αλλαγές, οι οποίες μπορεί να χρειάζονται.

Για το πρόγραμμα των βρεφονηπιακών. Ναι δεν περιγράφεται στο νόμο, αλλά δεν περιγράφεται στο νόμο, ακριβώς επειδή δεν χρειάζεται να περιγραφτεί στο νόμο. Θέλουμε να είναι ένα πρόγραμμα «το Πρόγραμμα Κυψέλη», το οποίο να είναι αρκετά ευέλικτο.

Είστε όλοι εδώ μέσα στην αίθουσα με μεγαλύτερη εμπειρία από εμένα και γνωρίζετε ότι κάτι τέτοιο θα έχει πάρα πολλές δυσκολίες αν περιγράφει στον ίδιο το νόμο.

Τώρα, πως το πρόγραμμα κτίζει πάνω στην εμπειρία που υπάρχει. Ναι, είναι ένα πρόγραμμα, το οποίο κτίζει πάνω στη σημερινή εμπειρία.

Και γιατί κτίζει πάνω σε αυτήν;

Εμείς ουδέποτε είπαμε και βέβαια θέλουμε να δούμε την εμπειρική γνώση που υπάρχει στον κλάδο και να διασφαλίσουμε ότι αυτή εφαρμόζεται ενιαία.

Τι κάνουμε;

Υπάρχουν πολλοί σταθμοί, όπως οι δημοτικοί, οι ιδιωτικοί, ακόμα και δημόσιοι, οι οποίοι έχουν πολύ καλή εμπειρία στην προσχολική αγωγή.

Συνέχεια ομιλίας κυρίας **ΔΟΜΝΑΣ – ΜΑΡΙΑΣ ΜΙΧΑΗΛΙΔΟΥ**, Υφυπουργού Εργασίας και Κοινωνικών Υποθέσεων

Όμως, πρέπει να χτίσουμε πάνω σε αυτή την εμπειρική γνώση και να πάμε να τη ρυθμίσουμε. Δεν θέλουμε να είναι μία ad hoc λειτουργία κάποιων σταθμών, η οποία να θεσπίζει υψηλότερες προδιαγραφές για τα παιδιά μας. Θέλουμε το ξεκίνημα όλων των παιδιών, άρα ισότητα στην ευκαιρία που έχουν να είναι ίδια για όλα τα παιδιά. Γι αυτό παίρνουμε την εμπειρία και την ρυθμίζουμε και ναι, μέχρι σήμερα δεν υπήρχε καμία, μα καμία εισήγηση. Δυστυχώς οι κυβερνήσεις, ιδιαίτερα οι ΣΥΡΙΖΑ – ΑΝΕΛ, αλλά και οι προηγούμενες δεν έδιναν στη χώρα μας την έμφαση που η προσχολική αγωγή χρειάζεται. Στα πέντε χρόνια των ΣΥΡΙΖΑ - ΑΝΕΛ δεν είχε γίνει τίποτα γι αυτά. Επιμένω, ότι δεν είχε γίνει καν το κομμάτι της πυρόσβεσης μέσα στους βρεφονηπιακούς σταθμούς. Ερχόμαστε πολύ πιο εντατικά, ποσοτικά και ποιοτικά.

Τώρα στο κομμάτι της κακοποίησης, βεβαίως και θέλω να διασφαλίσω εδώ πέρα, το ότι ερχόμαστε και πάλι κτίζουμε πάνω σε αυτό που υπάρχει. Δεν αποκλείουμε κανένα πληροφοριακό σύστημα, στο σύστημα το οποίο υπάρχει αυτήν τη στιγμή το πολύ πρόσφατο. Μου το εξήγησε και ο κ. Νικολαΐδης όταν ήρθε στο γραφείο μου από τον Ιούνιο που καταγράφει υποτίθεται από κάποιους συλλόγους, από κάποιες φορείς από κάποιες δομές τα περιστατικά κακοποίησης βεβαίως και θέλουμε να διασυνδεθούμε με αυτό. Ακούω βέβαια με έκπληξη την Εισηγήτρια της Αξιωματικής Αντιπολίτευσης, η οποία βρίσκεται στο πιο νεοφιλελεύθερο από ότι βρισκόμαστε εμείς και λέει, βεβαίως να πάρει την καταγραφή ένας ιδιωτικός φορέας ένα Ν.Π.Ι.Δ..

Εμείς αυτό που λέμε είναι, ότι στους πιο ευάλωτους και δη στην παιδική προστασία πρέπει να την ρυθμίζει το κράτος, ένα νομικό πρόσωπο δημοσίου δικαίου όπως είναι το Εθνικό Κέντρο Κοινωνικής Αλληλεγγύης θα είναι αυτό το οποίο θα συλλέγει την πληροφορία. Βεβαίως και θα διασυνδέεται με το πληροφοριακό του Ινστιτούτου Υγείας του Παιδιού, το οποίο θέλουμε γιατί δεν ανακαλύπτουμε πάλι τον τροχό, αλλά, πιστεύουμε ότι ένας αμιγώς δημόσιος φορέας είναι αυτός, ο οποίος είναι κατάλληλος για την συλλογή όλης της πληροφορίας περί παιδικής κακοποίησης. Εξίσου και η Επιτροπή η οποία λέει, όχι, η παιδική προστασία μένει στο κράτος και ας μας κατηγορήσει η αριστερά ότι είμαστε πιο κρατικοδίαιτοι. Η παιδική προστασία πάντα στο κράτος.

Τώρα για τα σημεία που άκουσα και συμφωνούμε και ήδη κάνουμε για το Χαμόγελο του Παιδιού. Στη διαβούλευση, ήταν προηγούμενο σχέδιο νόμου και ήδη προβλέπουμε έλεγχο περιπτώσεων από το σημείο της ποινικής δίωξης και όχι της αμετάκλητης καταδίκης, οπότε βάζουμε τον πήχη πιο χαμηλά, είμαστε πιο αυστηροί στο κομμάτι αυτό της παιδικής κακοποίησης, ώστε, να προσδιοριστούν τα πεδία στα οποία θα εξειδικεύσουμε για την παιδική κακοποίηση και πώς αυτό γίνεται. Βεβαίως έχουμε εξουσιοδοτική διάταξη στην οποία στις υπουργικές εκεί θα περιγράφονται.

Ενιαίο πρωτόκολλο διαχείρισης καταγγελίας. Βεβαίως και συμφωνούμε με αυτό και με την βοήθεια του Χαμόγελου του Παιδιού και με την βοήθεια του Ινστιτούτου Προστασίας του Παιδιού, θέλουμε να εφαρμόσουμε ενιαία πρωτόκολλα καταγραφής και δεν χρειάζεται αυτά να προβλέπονται στο νόμο, μπορούν να δοθούν και υπό τη μορφή εγκυκλίου όπως άλλωστε έχουμε κάνει και στο κομμάτι της υιοθεσίας αναδοχής με πολύ μεγάλη επιτυχία. Τέλος και ίσως και το πιο σημαντικό κεφάλαιο, προσωπικός βοηθός. Πριν από δύο χρόνια όπου και εξετάστηκε η χώρα από τον Οργανισμό Ηνωμένων Εθνών για το κατά πόσο παρακολουθεί σωστά τα όσα εξειδικεύονται στη Σύμβαση της Γενεύης αυτό που βρέθηκε από τον Οργανισμό Ηνωμένων Εθνών, είναι ότι χρειάζεται περισσότερη υποστήριξη στα άτομα με αναπηρία και αυτό είναι πρωτοβουλία αν θέλετε του ίδιου του Πρωθυπουργού είναι του Υπουργείου, του Γενικού Γραμματέα, ο οποίος έχει κάνει πάρα πολύ μεγάλη δουλειά πάνω σε αυτό. Ερχόμαστε και θεσμοθετούμε τον προσωπικό βοηθό. Ευχαριστώ πολύ όλους τους φορείς οι οποίοι συνέβαλαν στην ομάδα εργασίας με τις δικές τους προτάσεις. Είναι ένα εγχείρημα αναγκαίο, ένα εγχείρημα δύσκολο και ένα εγχείρημα που μας θέλει όλους μαζί για να δούμε πώς θα το υλοποιήσουμε. Το πιλοτικό του θα είναι δύσκολο, αλλά το σημαντικό είναι ότι δεν αποκλείουμε καμία αναπηρία.

(Συνέχεια ομιλίας κυρίας ΔΟΜΝΑ – ΜΑΡΙΑΣ ΜΙΧΑΗΛΙΔΟΥ,

Υφυπουργού Εργασίας και Κοινωνικών Ασφαλίσεων)

Όλοι οι συμπολίτες μας με αναπηρία έχουν δικαίωμα στο προσωπικό βοηθό, έτσι ώστε, η καθημερινότητά τους να είναι πιο ανεξάρτητη, να έχουν ενεργητική βοήθεια από το Κράτος και να μην περιοριζόμαστε, αυτό που γινόταν όλα αυτά τα χρόνια, ιδιαίτερα στην κυβέρνηση ΣΥΡΙΖΑ-ΑΝΕΛ, να μην περιοριζόμαστε στην παθητική απονομή επιδομάτων.

Ευχαριστώ πολύ όλους τους φορείς, που συνέβαλαν πραγματικά ενεργητικά, την ΕΣΑΜΕΑ και όχι μόνο, για τη διαμόρφωση του σχεδίου αυτού.

Ευχαριστώ

**ΚΩΣΤΑΣ ΜΑΡΑΒΕΓΙΑΣ (Προεδρεύων της Επιτροπής):** Ευχαριστούμε την Υφυπουργό, κυρία Μιχαηλίδου.

Κυρίες και κύριοι συνάδελφοι, ολοκληρώθηκε η δεύτερη συνεδρίαση της ακρόασης των φορέων, της Διαρκούς Επιτροπής Κοινωνικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις».

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.

Τέλος και περί ώρα 16.30΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ**